

2018-2019

Τμημα Νομικησ

Πανεπιστημιο Κυπρου

Εγχειρίδιο Σπουδων

Πτυχίο Νομικής

# Αποποιηση Ευθυνης

Το παρόν εγχειρίδιο σπουδών αποτελεί ενημερωτικό οδηγό, με σκοπό την ενημέρωση και διευκόλυνση των αναγνωστών του. Οι αναγνώστες θα πρέπει να γνωρίζουν ότι έχει καταβληθεί κάθε δυνατή προσπάθεια ώστε να διασφαλιστεί η ακρίβεια των πληροφοριών που παρέχονται, ωστόσο το Τμήμα Νομικής του Πανεπιστημίου Κύπρου διατηρεί το δικαίωμα να κάνει αλλαγές στα ζητήματα που χειρίζεται (και για τα οποία παρέχονται πληροφορίες στο παρόν εγχειρίδιο) οποιαδήποτε στιγμή χωρίς προηγούμενη ειδοποίηση. Το Τμήμα Νομικής παρέχει τις πληροφορίες που περιέχονται σε αυτό το εγχειρίδιο αποκλειστικά και μόνο για τη διευκόλυνση των αναγνωστών και, στο βαθμό που επιτρέπεται από το νόμο, αποποιείται ρητά οποιαδήποτε ευθύνη που θα μπορούσε να προκύψει.

Το περιεχόμενο του παρόντος εγχειριδίου δεν πρέπει να θεωρείται ως σύμβαση μεταξύ οποιουδήποτε φοιτητή και του Τμήματος Νομικής του Πανεπιστημίου Κύπρου. Το Τμήμα και/ή το Πανεπιστήμιο διατηρούν το δικαίωμα να αλλάξουν οποιαδήποτε πολιτική, κανόνες και κανονισμούς οποιαδήποτε στιγμή, εάν αυτό κριθεί απαραίτητο και προς το συμφέρον του Τμήματος και/ή του Πανεπιστημίου. Το Πανεπιστήμιο διατηρεί επίσης το δικαίωμα να τροποποιήσει ή να διακόψει οποιαδήποτε από τις υπηρεσίες, προγράμματα ή δραστηριότητες που περιγράφονται σε αυτό το εγχειρίδιο.

# Πίνακασ Περιεχομένων

[Αποποιηση Ευθυνης i](#_Toc522372906)

[Πίνακασ Περιεχομένων ii](#_Toc522372907)

[Καλωσορίσατε στο τμήμα Νομικής 1](#_Toc522372908)

[Εισαγωγή 3](#_Toc522372909)

[Γενικές Πληροφορίες 5](#_Toc522372910)

[Το Προσωπικό του Τμήματος Νομικής 6](#_Toc522372911)

[Ακαδημαϊκό Προσωπικό 6](#_Toc522372912)

[Διοικητικό Προσωπικό 7](#_Toc522372913)

[ΑκαδημΑϊκό Ημερολόγιο 2018-2019 8](#_Toc522372914)

[Σημαντικές Ημερομηνίες 8](#_Toc522372915)

[Δημόσιεσ Αργίεσ 9](#_Toc522372916)

[Τρόπος και Μέσα Επικοινωνίας Μελών της Πανεπιστημιακής Κοινότητας 10](#_Toc522372917)

[Επικοινωνία Μέσω Email 10](#_Toc522372918)

[Αναμενόμενος Τύπος Ηλεκτρονικών Μηνυμάτων 11](#_Toc522372919)

[1. Ηλεκτρονική Διεύθυνση 11](#_Toc522372920)

[2. Τίτλος/Θέμα 11](#_Toc522372921)

[3. Χαιρετισμός 11](#_Toc522372922)

[4. Γλωσσικό Υφος 12](#_Toc522372923)

[5. Εμπιστευτικότητα 12](#_Toc522372924)

[6. Κλείσιμο 13](#_Toc522372925)

[7. Διόρθωση 13](#_Toc522372926)

[Προπτυχιακές Σπουδέσ Νομικής 14](#_Toc522372927)

[Πρόγραμμα Νομικής 14](#_Toc522372928)

[Προσδοκώμενα μαθησιακά αποτελέσματα 14](#_Toc522372929)

[Διάρκεια Σπουδών 15](#_Toc522372930)

[Γλώσσα Διδασκαλίας 15](#_Toc522372931)

[Πρόγραμμα Σπουδών 16](#_Toc522372932)

[Οργάνωση και Δομή Προγράμματοσ 16](#_Toc522372933)

[Υποχρεωτικά Μαθήματα 17](#_Toc522372934)

[Μαθήματα Περιορισμένης Επιλογής (Προσφερόμενα από το Τμήμα) 17](#_Toc522372935)

[Διπλωματική Εργασία 17](#_Toc522372936)

[Μαθήματα Ελεύθερης Επιλογής (από άλλα Τμήματα) 18](#_Toc522372937)

[Μαθήματα Ξένης Γλώσσας 18](#_Toc522372938)

[Αναλυτικό Πρόγραμμα Σπουδών 1](#_Toc522372939)

[Μαθήματα Περιορισμένης Επιλογής 3](#_Toc522372940)

[Περίγραφή Μαθημάτων 1](#_Toc522372941)

[Μέθοδος Αξιολόγησης Μαθημάτων 18](#_Toc522372942)

[Ενδιάμεση – Τελική Γραπτη Εξεταση ή Γραπτη Εργασια 18](#_Toc522372943)

[Γραπτή Εξέταση 18](#_Toc522372944)

[Κανονες Γραπτής Εργασίας 18](#_Toc522372945)

[Σύστημα Βαθμολογίας και Μέθοδος Αξιολόγησης Τμήματος Νομικής 21](#_Toc522372946)

[Γενικές Αρχές και Κατευθυντήριες Γραμμές Αξιολόγησης 21](#_Toc522372947)

[Παροχή Γενικών/Καθοδηγητικών Σχολίων αναφορικά με την Απόδοση του Φοιτητή σε Κάθε Μάθημα 25](#_Toc522372948)

[Εκπόνηση Διπλωματικής Εργασίας 27](#_Toc522372950)

[Διπλωματικές Εργασίες επί Πτυχίω 27](#_Toc522372951)

[ΚΑνόνες Διπλωματικών Εργασιών 27](#_Toc522372952)

[Σημαντικές Πληροφορίες για Προπτυχιακούς Φοιτητές 30](#_Toc522372953)

[Δίδακτρα 30](#_Toc522372954)

[Εγγραφή/Αλλαγές Σε Μαθήματα 30](#_Toc522372955)

[Σύστημα Βαθμολογίας 30](#_Toc522372956)

[Απαλλαγή από Ξένη Γλώσσα 32](#_Toc522372957)

[Αναστολή Φοίτησης πριν την Εναρξη του Εξαμήνου 32](#_Toc522372958)

[Προσωρινή Διακοπή Φοίτησης κατά τη Διάρκεια του Εξαμήνου - Αδεια Μητρότητας/Πατρότητας 33](#_Toc522372959)

[Διαγραφή Φοιτητών 33](#_Toc522372960)

[Αυτοδίκαιος Τερματισμός Φοίτησης 33](#_Toc522372961)

[Κανόνες Φοίτησησ και Ακαδημαϊκή Δεοντολογία 34](#_Toc522372962)

[Κανόνες παρακολούθησης μαθημάτων 34](#_Toc522372963)

[Πειθαρχικοί κανόνες Φοίτησης 34](#_Toc522372964)

[Πειθαρχικά Παραπτώματα 35](#_Toc522372965)

[Διαδικασία Εξέτασης Πειθαρχικών Παραπτωμάτων 36](#_Toc522372966)

[Ποινές Πειθαρχικών Παραπτωμάτων 38](#_Toc522372967)

[Φοιτητική Ζωή και Υπηρεσίες 40](#_Toc522372968)

[Κέντρο Πληροφόρησης – Βιβλιοθήκη «Στέλιος Ιωάννου» 40](#_Toc522372969)

[1. Πηγές Πληροφόρησης 40](#_Toc522372970)

[2. Υπηρεσίες Χρηστών 42](#_Toc522372971)

[3. Εκπαιδευτικά Σεμινάρια 44](#_Toc522372972)

[4. Ρωτήστε τον Βιβλιοθηκονόμο 44](#_Toc522372973)

[Υπηρεσία Σπουδών και Φοιτητικής Μέριμνας 45](#_Toc522372974)

[1. Γραφείο Στέγασης 45](#_Toc522372975)

[2. Γραφείο Κοινωνικής Στήριξης 46](#_Toc522372976)

[3. Γραφείο Φοιτητικής Ζωής 47](#_Toc522372977)

[Γραφείο Ψυχολογικής Στήριξης 50](#_Toc522372978)

[1. Αποστολή 50](#_Toc522372979)

[2. Υπηρεσίες του Γραφείου Ψυχολογικής Στήριξης 51](#_Toc522372980)

[Γραφείο Σταδιοδρομίας 52](#_Toc522372981)

[1. Σύνδεση με την Αγορά Εργασίας 52](#_Toc522372982)

[2. Καλοκαιρινές Τοποθετήσεις Φοιτητών 52](#_Toc522372983)

[3. Υποτροφίες και Καλοκαιρινά Προγράμματα 53](#_Toc522372984)

[4. Εργοδότηση 53](#_Toc522372985)

[5. Συλλογή Βιογραφικών Αποφοίτων 53](#_Toc522372986)

[6. Μεταπτυχιακές Σπουδές στο Εξωτερικό 53](#_Toc522372987)

[7. Εκδηλώσεις 54](#_Toc522372988)

[8. Εργαστήρια/Παρουσιάσεις 54](#_Toc522372989)

[Γραφείο Πληροφορικών Συστημάτων 54](#_Toc522372990)

[1. Λειτουργική και Τεχνική Υποστήριξη Συστήματος Banner Student System 54](#_Toc522372991)

[2. Λειτουργική και Τεχνική Υποστήριξη Συστήματος BannerWeb 54](#_Toc522372992)

[3. Self-Service for Students 55](#_Toc522372993)

[Τομέας Ασφάλειας και Υγείας 55](#_Toc522372994)

[1. Ιατροφαρμακευτική Περίθαλψη Φοιτητών στην Κύπρο 55](#_Toc522372995)

[2. Κέντρα Υγείας Πανεπιστημίου Κύπρου 56](#_Toc522372996)

[Φοιτητική Ενωση Πανεπιστημίου Κύπρου 56](#_Toc522372997)

[Αθλητικό Κέντρο Πανεπιστημίου Κύπρου 57](#_Toc522372998)

[Ραδιοφωνικός Σταθμός Πανεπιστημίου Κύπρου 57](#_Toc522372999)

[Παραρτήματα 59](#_Toc522373000)

# Καλωσορίσατε στο τμήμα Νομικής

Αγαπητές φοιτήτριες, αγαπητοί φοιτητές,

Καλωσορίσατε στο Πανεπιστήμιο Κύπρου, ένα δυναμικό και συνεχώς εξελισσόμενο ακαδημαϊκό ίδρυμα, το οποίο εστιάζει στην έρευνα, την καινοτομία και την ποιοτική διδασκαλία.

Το Τμήμα Νομικής φιλοδοξεί να ενσαρκώσει την αποστολή και το όραμα του Πανεπιστημίου. Συνεπώς, εστιάζουμε και επιμένουμε στην ποιότητα, την αριστεία, την αξιοκρατία και την παροχή ενός μαθησιακού περιβάλλοντος και ενός περιβάλλοντος εργασίας που θα επιτρέπει στα μέλη της κοινότητάς μας να αξιοποιήσουν στο έπακρο τις δυνατότητές τους. Σκοπός μας είναι να μετατρέψουμε τα φοιτητικά σας χρόνια στο Τμήμα Νομικής σε ένα σημαντικό σταθμό στη ζωή σας και σε σημείο αναφοράς για τη μετέπειτα επαγγελματική ζωή σας.

Κατά τη διάρκεια των σπουδών σας στο Τμήμα Νομικής θα έχετε τη δυνατότητα να αποκτήσετε πολλές εμπειρίες και να εκτεθείτε σε διάφορα μαθησιακά μοντέλα από ένα διεθνώς αναγνωρισμένο Πανεπιστήμιο και ένα Τμήμα το οποίο καθιερώνεται σε κέντρο ακαδημαϊκής αριστείας. Τα κριτήρια εισδοχής του Τμήματος Νομικής αντανακλούν τόσο το υψηλό επίπεδο έρευνας και διδασκαλίας, όσο και τις υψηλές προσδοκίες τις οποίες έχουμε ως Τμήμα από τους φοιτητές μας.

Το Τμήμα μας είναι υπερήφανο για το έργο του και έχει επαινεθεί διεθνώς ως παράδειγμα αποτελεσματικής ανάπτυξης και λειτουργίας ενός νεοϊδρυθέντος πανεπιστημιακού τμήματος. Το Τμήμα Νομικής έχει καταφέρει, σε σύντομο χρονικό διάστημα, να αποτελεί σημείο αναφοράς τόσο στην Κύπρο όσο και στην ευρύτερη περιοχή της Ανατολικής Μεσογείου. Το Τμήμα έχει σχεδιαστεί και λειτουργεί ως μια μικρή ακαδημαϊκή μονάδα η οποία δίνει υψηλή προτεραιότητα στους φοιτητές του και στη μαθησιακή εμπειρία που παρέχει.

Σκοπός μας είναι η διαμόρφωση νομικού συλλογισμού και κριτικής σκέψης, καθώς και η κατανόηση της εξέλιξης του δικαίου σε εθνικό και συγκριτικό πλαίσιο. Με άλλα λόγια, το Τμήμα Νομικής του Πανεπιστημίου Κύπρου διδάσκει και ερευνά το κυπριακό δίκαιο μέσα στο ευρύτερο πλαίσιο στο οποίο αυτό διαμορφώνεται και εξελίσσεται.

Οι απόφοιτοι μας χαίρουν εκτίμησης από τη νομική κοινότητα και έχουν εξαιρετικά ποσοστά επαγγελματικής αποκατάστασης. Ένας σημαντικός αριθμός αποφοίτων μας ακολουθεί μεταπτυχιακές σπουδές σε κορυφαία πανεπιστήμια στην Ευρώπη και αλλού. Παράλληλα, ενθαρρύνουμε και βοηθούμε πολλούς φοιτητές μας να πραγματοποιήσουν μέρος των σπουδών τους στο εξωτερικό (μέσω του προγράμματος Erasmus), ενώ υποδεχόμαστε πολλούς φοιτητές αλλά και καθηγητές από ευρωπαϊκά πανεπιστήμια στο πρόγραμμα σπουδών μας, δημιουργώντας έτσι ένα δραστήριο και ποικιλόμορφο μαθησιακό περιβάλλον εντός του Τμήματος.

Απώτερος στόχος μας είναι να σας προσφέρουμε τις απαραίτητες δεξιότητες και εφόδια για την ανάδειξη και εκπλήρωση των δυνατοτήτων και ικανοτήτων σας.

Η θέληση, η αποφασιστικότητα, η αφοσίωση, η ευφυία, το ταλέντο και το εργασιακό ήθος σας είναι αυτά τα οποία θα σας οδηγήσουν στο υπόλοιπο της διαδρομής.

Προσβλέπουμε στο κοινό μας ταξίδι!

Τμήμα Νομικής

Πανεπιστήμιο Κύπρου

# Εισαγωγή

Το παρόν εγχειρίδιο έχει σχεδιαστεί για να προσφέρει όλες τις πρακτικές πληροφορίες οι οποίες θα σας είναι χρήσιμες για την ομαλή ολοκλήρωση των σπουδών σας. Ταυτόχρονα, σκοπός του είναι να αποτελέσει τη βάση για την καλλιέργεια διαφόρων ικανοτήτων σας, όπως η αυτοδιαχείριση, η αυτονομία και η επίλυση προβλημάτων. Αναμένουμε από τους φοιτητές μας να είναι σε θέση να προγραμματίζουν αποτελεσματικά το χρόνο τους, να είναι οργανωμένοι και κατά το δυνατόν αυτάρκεις. Το παρόν εγχειρίδιο πρέπει να αποτελεί το πρώτο σημείο αναφοράς για οποιοδήποτε ζήτημα μπορεί να προκύψει κατά τη διάρκεια των σπουδών σας. Χρησιμοποιήστε το έξυπνα και στο μέγιστο! Αναμένουμε ότι με αυτό τον τρόπο και τη δική σας βοήθεια θα διασφαλιστεί καλύτερα η αποτελεσματική λειτουργία του Τμήματος προς όφελος όλων.

Το Τμήμα Νομικής φημίζεται για τις σταθερές προσπάθειες υποστήριξης των φοιτητών του. Δίνουμε ιδιαίτερη σημασία στην αλληλεπίδραση με τους φοιτητές, τόσο κατά τη διάρκεια των μαθημάτων και των ωρών γραφείου, όσο και μέσω του συστήματος ακαδημαϊκών συμβούλων. Ειδικότερα, κάθε μέλος του ακαδημαϊκού προσωπικού ορίζει συγκεκριμένες ώρες γραφείου κάθε εβδομάδα, με σκοπό να συναντάται με όσους φοιτητές το επιθυμούν και να συζητά μαζί τους θέματα που εγείρονται κατά τη διάρκεια των μαθημάτων ή σχετίζονται με την πορεία των σπουδών τους. Οι ώρες γραφείου ανακοινώνονται με διάφορους τρόπους (στον πίνακα ανακοινώσεων του Τμήματος, στην ιστοσελίδα του Τμήματος, στο syllabus των μαθημάτων).

Επιπρόσθετα, κάθε φοιτητής έχει ένα μέλος του ακαδημαϊκού προσωπικού ως ακαδημαϊκό σύμβουλο για όλη τη διάρκεια των σπουδών (χωρίς να αποκλείονται προσαρμογές για πρακτικούς λόγους). Ο ακαδημαϊκός σύμβουλος πρέπει να είναι το πρώτο πρόσωπο με το οποίο επικοινωνείτε για να συζητήσετε οποιοδήποτε ζήτημα μπορεί να επηρεάσει την πορεία, την απόδοση ή την εν γένει μαθησιακή εμπειρία σας στο Πανεπιστήμιο. Το σύστημα των ακαδημαϊκών συμβούλων λειτουργεί στη βάση αυστηρής εμπιστευτικότητας και όλοι οι φοιτητές ενθαρρύνονται να αναλαμβάνουν την πρωτοβουλία να το χρησιμοποιούν.

Πέραν τούτων, υπάρχουν εκλεγμένοι εκπρόσωποι των φοιτητών οι οποίοι συμμετέχουν στο Συμβούλιο του Τμήματος. Γενικά ζητήματα σπουδών μπορούν και πρέπει να τίθενται υπόψη του Συμβουλίου του Τμήματος μέσω αυτής της οδού. Ζητούμε από τους φοιτητές μας να παρέχουν την απαραίτητη ανατροφοδότηση που θα βοηθήσει το Τμήμα να διασφαλίσει την ομαλή λειτουργία του και τη διαρκή βελτίωση της ποιότητας των προγραμμάτων σπουδών που παρέχει.

Παρακαλείστε να βεβαιωθείτε ότι ο φάκελος και τα στοιχεία σας ενημερώνονται διαρκώς με τις σωστές διευθύνσεις και τηλεφωνικούς αριθμούς, ώστε να είναι δυνατή η επικοινωνία μαζί σας εάν χρειαστεί. Επίσης παρακαλείστενα **ελέγχετε καθημερινά τον πανεπιστημιακό λογαριασμό του ηλεκτρονικού ταχυδρομείου σας**, καθώς αυτός είναι ο συνηθέστερος τρόπος επικοινωνίας μαζί σας. Τέλος, παρακαλείστε να **χρησιμοποιείτε ΜΟΝΟ τον πανεπιστημιακό λογαριασμό ηλεκτρονικού ταχυδρομείου όταν επικοινωνείτε με το Τμήμα και τους καθηγητές σας**.

Σημειώστε επίσης ότι η Γραμματεία του Τμήματος είναι πάντοτε στη διάθεση σας για να παρέχει επιπρόσθετες πληροφορίες οι οποίες δεν εμπεριέχονται σε αυτό το εγχειρίδιο, αλλά σας παρακαλούμε να σέβεστε το χρόνο και το φόρτο εργασίας του διοικητικού προσωπικού μας.

Τέλος, ο χειρισμός ορισμένων θεμάτων έχει ανατεθεί σε συγκεκριμένα μέλη του ακαδημαϊκού προσωπικού ή σε επιτροπές του Τμήματος. Για παράδειγμα, υπάρχουν επιτροπές ή συντονιστές για ζητήματα που σχετίζονται με το πρόγραμμα σπουδών, τη βιβλιοθήκη, το πρόγραμμα Erasmus, τους φοιτητές με αναπηρίες, την αναγνώριση μαθημάτων, τις διπλωματικές εργασίες κλπ. Οι επιτροπές αυτές καλύπτονται από το παρόν εγχειρίδιο αλλά τόσο η σύνθεσή τους όσο και οι αρμοδιότητές τους μπορεί να υπόκεινται σε αλλαγές με απόφαση του Συμβουλίου Τμήματος.

Σας καλούμε λοιπόν να έχετε διαρκώς το παρόν εγχειρίδιο ως αφετηρία για την απάντηση των ερωτημάτων σας και να βεβαιωθείτε ότι χρησιμοποιείτε τις πιο πάνω πληροφορίες, τα μέσα και τις διαδικασίες του Τμήματος με όσο πιο αποτελεσματικό και συνετό τρόπο μπορείτε.

# Γενικές Πληροφορίες

Το Τμήμα Νομικής ιδρύθηκε το 2006. Οι πρώτοι φοιτητές Νομικής έγιναν δεκτοί το 2008 και αποφοίτησαν το 2012. Κάθε χρόνο το Τμήμα υποδέχεται 45-55 προπτυχιακούς φοιτητές, ενώ από το ακαδημαϊκό έτος 2018-2019 υποδέχεται επίσης 35-40 μεταπτυχιακούς φοιτητές (επιπέδου μάστερ και διδακτορικού).

Το Τμήμα στεγάζεται στην Πανεπιστημιούπολη, στο Κτίριο ΟΕΔ 02, στο ισόγειο.

Το Τμήμα Νομικής υπάγεται στη Σχολή Κοινωνικών Επιστημών και Επιστημών της Αγωγής, η οποία αποτελείται από τέσσερα Τμήματα (Τμήμα Επιστημών της Αγωγής, Τμήμα Κοινωνικών και Πολιτικών Επιστημών, Τμήμα Νομικής και Τμήμα Ψυχολογίας).

Το Συμβούλιο του Τμήματος είναι το όργανο λήψης αποφάσεων του Τμήματος Νομικής. Συγκροτείται από όλα τα μέλη του ακαδημαϊκού προσωπικού του Τμήματος, καθώς και από τρεις εκλεγμένους εκπροσώπους των φοιτητών. Επικεφαλής του Τμήματος είναι ο Πρόεδρος του Τμήματος, συνεπικουρούμενος από τον Αντιπρόεδρο του Τμήματος, οι οποίοι εκλέγονται από το Συμβούλιο του Τμήματος για διετή θητεία. Επί του παρόντος (μέχρι το Νοέμβριο 2019), Πρόεδρος του Τμήματος είναι ο Αναπληρωτής Καθηγητής Αριστοτέλης Κωνσταντινίδης και Αντιπρόεδρος ο Αναπληρωτής Καθηγητής Κωνσταντίνος Κόμπος.

Επιπρόσθετα, το Τμήμα έχει τις εξής θεματικές επιτροπές: Επιτροπή Προγράμματος και Ανάπτυξης, Επιτροπή Σπουδών και Φοιτητικών Θεμάτων, Επιτροπή Δημοσίων και Διεθνών Σχέσεων, Επιτροπή Βιβλιοθήκης, Ερευνητικών Υποδομών, Νέων Τεχνολογιών και Διαδικτύου, Επιτροπή Κανονισμών και Νομικών Θεμάτων.

Η Γραμματεία του Τμήματος (στελεχωμένη από την κα Χρύσω Καρακώστα) παρέχει την απαραίτητη διοικητική υποστήριξη.

Η ιστοσελίδα του Τμήματος (<http://ucy.ac.cy/law> ) παρέχει διάφορες χρήσιμες πληροφορίες, ενώ ενημερώνεται διαρκώς και έγκαιρα με ανακοινώσεις για τις δραστηριότητες και εκδηλώσεις του Τμήματος.

# Το Προσωπικό του Τμήματος Νομικής

## Ακαδημαϊκό Προσωπικό

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | | ΑΝΔΡΕΑΣ ΚΑΠΑΡΔΗΣ (αφυπηρέτηση το 2018) | | | *Καθηγητής Ποινικών Επιστημών* | | | | Γραφείο: | OEΔ 02, 005 | | | Τηλ.: | 22892919 | | | Email: | kapardis@ucy.ac.cy | |  |  |  | | --- | --- | | Κωνσταντίνοσ Κόμποσ | | | *Αναπληρωτής Καθηγητής Δημοσίου Δικαίου και Δικαίου της Ευρωπαϊκής Ένωσης* | | | Γραφείο: | OEΔ 02, 020 | | Τηλ.: | 22892926 | | Email: | c.c.kombos@ucy.ac.cy |   Αριστοτέλης Κωνσταντινίδης | |
| *Αναπληρωτής Καθηγητής Διεθνούς Δικαίου και Δικαίου Ανθρωπίνων Δικαιωμάτων* | |
| Γραφείο: | OEΔ 02, 006 |
| Τηλ.: | 22892924 |
| Email: | ariscons@ucy.ac.cy |

|  |  |
| --- | --- |
| Θωμάς Παπαδόπουλοσ | |
| *Λέκτορας Εμπορικού Δικαίου* | |
| Γραφείο: | OEΔ 02, 016 |
| Τηλ.: | 22894594 |
| Email: | papadopoulos.thomas@ucy.ac.cy |

|  |  |
| --- | --- |
| Κώστασ Παρασκευά | |
| *Επίκουρος Καθηγητής Δημοσίου Δικαίου και Δικαίου Ανθρωπίνων Δικαιωμάτων* | |
| Γραφείο: | OEΔ 02, 017 |
| Τηλ.: | 22895421 |
| Email: | paraskeva.costas@ucy.ac.cy |

|  |  |
| --- | --- |
| Χαράλαμποσ Παπαχαραλάμπουσ | |
| *Αναπληρωτής Καθηγητής Ποινικού Δικαίου και Φιλοσοφίας Δικαίου* | |
| Γραφείο: | OEΔ 02, 018 |
| Τηλ.: | 22892927 |
| Email: | papacha@ucy.ac.cy |

|  |  |
| --- | --- |
| Τατιάνα-Ελένη Συνοδινού | |
| *Αναπληρώτρια Καθηγήτρια Ιδιωτικού - Εμπορικού Δικαίου* | |
| Γραφείο: | OEΔ 02, 019 |
| Τηλ.: | 22892995 |
| Email: | synodinou.eleni-tatiani@ucy.ac.cy |
| Νικήτας Χατζημιχαήλ | |
| *Αναπληρωτής Καθηγητής Ιδιωτικού Δικαίου και Ιστορίας Δικαίου* | |
| Γραφείο: | OEΔ 02, 007 |
| Τηλ.: | 22892923 |
| Email: | nhatzimi@ucy.ac.cy |

Τα βιογραφικά σημειώματα του ακαδημαϊκού προσωπικού του Τμήματος είναι διαθέσιμα στην ιστοσελίδα του Τμήματος.

## Διοικητικό Προσωπικό

|  |  |
| --- | --- |
| Χρύσω ΚΑρακώστα | |
| *Γραμματέας Τμήματος Νομικής* | |
| Γραφείο:  Ώρες Εργασίας: | OEΔ 02, 004  7:30-14:30 (Δευτέρα-Τρίτη, Πέμπτη-Παρασκευή), 9:00-18:00 (Τετάρτη) | |
| Τηλ.:  Fax: | 22892920  22892910 | |
| Email: | chrysok@ucy.ac.cy | |

# ΑκαδημΑϊκό Ημερολόγιο 2018-2019

## Σημαντικές Ημερομηνίες

|  |  |  |
| --- | --- | --- |
|  | Χειμερινό Εξάμηνο | Εαρινό Εξάμηνο |
| Εγγραφές σε μαθήματα και ενημέρωση νέων φοιτητών | 27 -31 Αυγούστου | 8-11 Ιανουαρίου |
| Έναρξη μαθημάτων | 3 Σεπτεμβρίου | 14 Ιανουαρίου |
| Τελευταία ημερομηνία επιλογής μαθημάτων | 7 Σεπτεμβρίου | 18 Ιανουαρίου |
| Τελευταία ημερομηνία αφαίρεσης μαθημάτων | 21 Σεπτεμβρίου | 1 Φεβρουαρίου |
| Τελευταία ημερομηνία αποχώρησης από μάθημα | 19 Οκτωβρίου | 1 Μαρτίου |
| Λήξη μαθημάτων | 30 Νοεμβρίου | 19 Απριλίου |
| Διακοπές (Πάσχα) | --- | 22 Απριλίου -  5 Μαΐου |
| Προετοιμασία για τις εξετάσεις | 1-6 Δεκεμβρίου | 4-9 Μαΐου |
| Εξετάσεις | 7-21 Δεκεμβρίου \* | 10-24 Μαΐου \* |
| Διακοπές (Χριστούγεννα) | 22 Δεκεμβρίου - 7 Ιανουαρίου | --- |

\* *Οι εξετάσεις των μαθημάτων του Κέντρου Γλωσσών πραγματοποιούνται λίγο πριν την έναρξη της εξεταστικής περιόδου για αποφυγή συγκρούσεων με άλλες εξετάσεις υποχρεωτικών μαθημάτων.*

## Δημόσιεσ Αργίεσ

|  |  |
| --- | --- |
| Χειμερινό Εξάμηνο | Εαρινό Εξάμηνο |
| 1 Οκτωβρίου | 11 Μαρτίου (Καθαρά Δευτέρα) |
| 28 Οκτωβρίου | 25 Μαρτίου |
| 6 Ιανουαρίου (Θεοφάνεια) | 1 Απριλίου |
|  | 28 Απριλίου (Πάσχα) |
|  | 1 Μαΐου |
|  | 17 Ιουνίου (Αγίου Πνεύματος) |

# Τρόπος και Μέσα Επικοινωνίας Μελών της Πανεπιστημιακής Κοινότητας

Όλοι οι φοιτητές οφείλετε να βεβαιωθείτε ότι ο φάκελος και τα στοιχεία σας ενημερώνονται διαρκώς με τις σωστές διευθύνσεις και τηλεφωνικούς αριθμούς, ώστε να είναι δυνατή η επικοινωνία μαζί σας. Παρακαλείστενα **ελέγχετε καθημερινά τον πανεπιστημιακό λογαριασμό του ηλεκτρονικού ταχυδρομείου σας**, καθώς αυτός είναι ο συνηθέστερος τρόπος επικοινωνίας μαζί σας. Παρακαλείστε επίσης να **χρησιμοποιείτε ΜΟΝΟ τον πανεπιστημιακό λογαριασμό ηλεκτρονικού ταχυδρομείου όταν επικοινωνείτε με το Τμήμα και τους καθηγητές σας**.

Λόγω της ισχύουσας νομοθεσίας περί προστασίας προσωπικών δεδομένων, το Τμήμα δεν δύναται να συζητά με τους γονείς, κηδεμόνες ή οποιοδήποτε άλλο πρόσωπο για θέματα εγγραφής, ακαδημαϊκής επίδοσης ή για οποιοδήποτε άλλο ακαδημαϊκό ή προσωπικό θέμα σχετίζεται με τις σπουδές σας. Παρακαλείστε να διαβιβάσετε αυτή την πληροφορία στα πιο πάνω πρόσωπα το συντομότερο δυνατό.

Παράλληλα, το Πανεπιστήμιο Κύπρου έχει θεσπίσει την Πολιτική Αποδεκτής Χρήσης Υπηρεσιών και Συστημάτων Πληροφορικής και Επικοινωνίας, η οποία προσδιορίζει τις γενικές πολιτικές που διέπουν όλες τις χρήσεις των υπηρεσιών, συστημάτων και πόρων Πληροφορικής και Επικοινωνίας του Πανεπιστημίου, όπως και την πρόσβαση σε εξωτερικά δίκτυα και διαδικτυακούς πόρους που παρέχονται και διευθύνονται από τις Ομάδες Τεχνικής Υποστήριξης, την Υπηρεσία Πληροφορικών Συστημάτων ή από άλλες οργανωτικές οντότητες του Πανεπιστημίου Κύπρου, με βάση την ισχύουσα εθνική, κοινοτική και διεθνή νομοθεσία. Συνεπώς, είναι σημαντικό για εσάς, ως χρήστες των υπηρεσιών του Πανεπιστημίου να εξοικειωθείτε και να συμμορφώνεστε με αυτή την Πολιτική. Η χρήση των υπηρεσιών και συστημάτων Πληροφορικής και Τεχνολογίας του Πανεπιστημίου Κύπρου συνεπάγεται αποδοχή της εν λόγω Πολιτικής. Για περισσότερες πληροφορίες ως προς την Πολιτική Αποδεκτής Χρήσης Υπηρεσιών και Συστημάτων Πληροφορικής και Επικοινωνίας, επισκεφθείτε τον σύνδεσμο <http://www.ucy.ac.cy/eps/documents/EPS/PAX.pdf>.

## Επικοινωνία Μέσω Email

Όταν επικοινωνείτε με το Τμήμα Νομικής, ειδικά μέσω ηλεκτρονικού μηνύματος, βεβαιωθείτε ότι τηρείτε κάποιους βασικούς κανόνες επικοινωνίας. Ο τρόπος με τον οποίο συντάσσετε ένα ηλεκτρονικό μήνυμα μπορεί να δείχνει πολλά για εσάς: τον επαγγελματισμό, τις δεξιότητες επικοινωνίας, την προσωπική εικόνα και την προσοχή στη λεπτομέρεια.

Γενικά, υπάρχουν τρεις τύποι ηλεκτρονικών μηνυμάτων:

* Ανεπίσημα/φιλικά, π.χ. τα ηλεκτρονικά μηνύματα που ανταλλάσσετε με τους φίλους σας,
* Τυπικά, π.χ. τα ηλεκτρονικά μηνύματα που ανταλλάσσετε με τους καθηγητές ή και τους συναδέλφους σας,
* Επίσημα, π.χ. τα ηλεκτρονικά μηνύματα που αποστέλλονται ως μέρος αίτησης για κάποια θέση εργασίας.

Στο παρόν εγχειρίδιο θα δοθεί έμφαση στα τυπικά/επίσημα ηλεκτρονικά μηνύματα, τα οποία θα πρέπει να χρησιμοποιείτε όταν επικοινωνείτε με το Τμήμα. Ο χρυσός κανόνας των εν λόγω ηλεκτρονικών μηνυμάτων είναι ότι ο παραλήπτης του μηνύματος δεν είναι φίλος σας, αλλά κάποιο πρόσωπο το οποίο ανήκει στον επαγγελματικό σας κύκλο.

## Αναμενόμενος Τύπος Ηλεκτρονικών Μηνυμάτων

### 1. Ηλεκτρονική Διεύθυνση

* Χρησιμοποιείτε ΜΟΝΟ τον λογαριασμό του Πανεπιστημίου.
* Όλη η πανεπιστημιακή αλληλογραφία θα αποστέλλεται στην πανεπιστημιακή σας ηλεκτρονική διεύθυνση.

### 2. Τίτλος/Θέμα

Ο τίτλος του ηλεκτρονικού μηνύματος που αποστέλλετε πρέπει να βοηθά τον παραλήπτη να καταλάβει το περιεχόμενο του μηνύματος. Γι’ αυτό πρέπει να είστε σύντομοι και συγκεκριμένοι.

|  |
| --- |
| Μερικά παραδείγματα τίτλων που πρέπει να αποφεύγονται: |
| Subject: Ερωτήσεις |
| Subject: hello!!! |

|  |
| --- |
| Μερικά παραδείγματα ορθών τίτλων: |
| Subject: Ερωτήσεις για το Δίκαιο των Συμβάσεων |
| Subject: Εργασία Διοικητικού Δικαίου – Αίτημα παράτασης |

### 3. Χαιρετισμός

Η προσφώνηση του παραλήπτη στην αρχή ενός ηλεκτρονικού μηνύματος αποτελεί βασικό κανόνα ευγένειας. Μην ξεκινάτε απευθείας με το περιεχόμενο του μηνύματος, όπως θα κάνατε στην περίπτωση που θα στέλνατε ένα μήνυμα σε κάποιον φίλο σας.

|  |
| --- |
| Μερικά παραδείγματα: |
| Αγαπητέ/ή Δρ. Ιωάννου, |
| Αγαπητέ/ή Καθηγητά/τρια, |
| Αγαπητέ/ή κ./κα Παπαϊωάννου, |

### 4. Γλωσσικό Υφος

* Διατηρήστε το ύφος του μηνύματος σας απλό, ξεκάθαρο και κατανοητό, ώστε να αποφευχθεί ο κίνδυνος ασάφειας.
* Οι προτάσεις που συντάσσετε πρέπει να είναι μικρές, αλλά ολοκληρωμένες.
* Αποφεύγετε τις μεγάλες προτάσεις και οργανώστε τις ιδέες σας σε παραγράφους και/ή σημεία.
* Αφήνετε κενές γραμμές ή κάνετε σαφή διαχωρισμό μεταξύ των παραγράφων σας.
* Μην χρησιμοποιείτε ποτέ τη γλώσσα που χρησιμοποιείτε στα μέσα κοινωνικής δικτύωσης ή για να στείλετε μηνύματα σε φίλους σας (συντομογραφίες, greeklish, κλπ.).

|  |
| --- |
| Παράδειγμα ανεπίσημης και ακατάλληλης γλώσσας που πρέπει να αποφεύγεται: |
| Kyrie, pote na s paradoso tin ergasia m? Thanx!!! |

|  |
| --- |
| Παράδειγμα κατάλληλης γλώσσας: |
| Μπορείτε να μου πείτε πότε είναι η προθεσμία παράδοσης των εργασιών;  Ευχαριστώ, |

### 5. Εμπιστευτικότητα

Πρέπει να είστε ιδιαίτερα προσεκτικοί όταν αποστέλλετε ένα μήνυμα το οποίο επιθυμείτε να είναι προσωπικό ή εμπιστευτικό. Σημειώστε ότι γενικά δεν μπορεί να διασφαλιστεί ότι τα ηλεκτρονικά μηνύματα θα παραμείνουν προσωπικά ή εμπιστευτικά. Όταν αποστέλλετε ένα ηλεκτρονικό μήνυμα, πρέπει να έχετε πάντα υπόψη ότι μπορεί να αναγνωστεί από πρόσωπο άλλο από τον παραλήπτη (για παράδειγμα σε περίπτωση περαιτέρω προώθησης του μηνύματος από τον παραλήπτη). Επίσης, όταν ο παραλήπτης απαντά σε μήνυμά σας, μπορεί να προσθέσει στην απάντηση και άλλα άτομα. Πέραν τούτου, και σύμφωνα με την ισχύουσα νομοθεσία, όπως αυτή καταγράφεται στην Πολιτική Αποδεκτής Χρήσης Υπηρεσιών και Συστημάτων Πληροφορικής και Επικοινωνίας, σε εξαιρετικές περιπτώσεις, για τους σκοπούς και σύμφωνα με τη διαδικασία που αναφέρονται στη νομοθεσία, τα ηλεκτρονικά μηνύματα μπορούν να ανακτηθούν και να διαβαστούν. Επίσης, τα μηνύματα αποθηκεύονται από τον πάροχο υπηρεσιών, ακόμη και μετά τη διαγραφή τους από τον αποστολέα ή τον παραλήπτη. Συνεπώς, προσέχετε ιδιαίτερα το ύφος και περιεχόμενο των μηνυμάτων σας και μην συμπεριλάβετε κάτι για το οποίο ενδεχομένως να μετανιώσετε σε μεταγενέστερο στάδιο.

### 6. Κλείσιμο

* Το κλείσιμο ενός ηλεκτρονικού μηνύματος είναι επίσης πολύ σημαντικό.
* Στο τέλος του μηνύματος χρησιμοποιήστε εκφράσεις όπως «Με εκτίμηση», ακολουθούμενες από το ονοματεπώνυμο σας.

### 7. Διόρθωση

Πριν αποστείλετε το μήνυμα, διαβάστε το ξανά και ελέγξτε το.

|  |
| --- |
| Λίστα ελέγχου πριν αποστείλετε ένα ηλεκτρονικό μήνυμα: |
| * Στέλνω το μήνυμα στον σωστό παραλήπτη; |
| * Η διεύθυνση του παραλήπτη είναι ορθή; |
| * Ο τίτλος του μηνύματος είναι κατάλληλος; |
| * Έχω προσθέσει χαιρετισμό για τον παραλήπτη; |
| * Έχω γράψει ορθά το όνομα του παραλήπτη; |
| * Έχω οργανώσει το περιεχόμενο του μηνύματος με μικρές παραγράφους και/ή σημεία, χρησιμοποιώντας ξεκάθαρη και απλή γλώσσα; |
| * Υπάρχουν ορθογραφικά λάθη; Τα σημεία στίξης είναι ορθά; Είναι ορθές οι πληροφορίες που παραθέτω; |
| * Έχω υπογράψει στο τέλος του μηνύματος; |

# Προπτυχιακές Σπουδέσ Νομικής

## Πρόγραμμα Νομικής

Οι προπτυχιακές σπουδές νομικής οφείλουν να ανταποκρίνονται τόσο στον πολύ σημαντικό, αλλά και ιδιαίτερα σύνθετο κοινωνικό ρόλο των νομικών, όσο και στις υψηλές απαιτήσεις των φορέων εκείνων, στην Κύπρο και το εξωτερικό, που είναι αρμόδιοι για τη χορήγηση και αναγνώριση επαγγελματικών δικαιωμάτων στους πτυχιούχους νομικής.

Το πρόγραμμα σπουδών νομικής του Πανεπιστημίου Κύπρου στοχεύει στην παροχή πλήρους και σφαιρικής εκπαίδευση των μελλοντικών νομικών, εξοικειώνοντάς τους με τους πρακτικούς και δεοντολογικούς προβληματισμούς που ανακύπτουν, και παρέχοντάς τους την απαιτούμενη γνώση, μεθοδολογία και κριτική προσέγγιση.

## Προσδοκώμενα μαθησιακά αποτελέσματα

Το πρόγραμμα σπουδών του Τμήματος Νομικής του Πανεπιστημίου Κύπρου έχει στόχο να παρέχει στους φοιτητές τα απαραίτητα γνωστικά και μεθοδολογικά εφόδια που θα τους επιτρέψουν να ανταποκριθούν με πληρότητα και επιτυχία στις υψηλές απαιτήσεις όλων των νομικών επαγγελμάτων, ενώ παράλληλα καλλιεργεί και ενθαρρύνει την κριτική σκέψη και την εξοικείωση και τριβή των φοιτητών με την εκπόνηση επιστημονικής έρευνας στο πεδίο της νομικής επιστήμης.

Στο πλαίσιο αυτό, οι απόφοιτοι του Τμήματος Νομικής αναμένεται να είναι σε θέση:

* Να κατανοούν το κυπριακό νομικό σύστημα και το ρόλο των νομικών επαγγελμάτων στο σύστημα αυτό,
* Να γνωρίζουν και να αξιολογούν τις πηγές του κυπριακού, ευρωπαϊκού και διεθνούς δικαίου και να διεξάγουν συγκριτική έρευνα των δικαιικών πηγών,
* Να διεξάγουν συστηματική και εις βάθος έρευνα αξιοποιώντας όλες τις νομικές πηγές και τα βιβλιογραφικά μέσα, έντυπα και ηλεκτρονικά,
* Να αναπτύσσουν και να εφαρμόζουν νομικές ερευνητικές δεξιότητες (εντοπισμός της κατάλληλης νομικής αρχής, κατανόηση του βάρους και της σημασίας της, διάκριση πρωτευόντων και δευτερευόντων νομικών αρχών, επαλήθευση της ακρίβειας και της ισχύος της αρχής σε ένα εξελισσόμενο νομικό περιβάλλον),
* Να γνωρίζουν και να χρησιμοποιούν τη νομολογία για την ανάπτυξη νομικών θέσεων και επιχειρημάτων,
* Να αναγνωρίζουν τα βασικά νομικά ζητήματα και να απαντούν με λογικά νομικά επιχειρήματα σε θεωρητικά και πρακτικά ερωτήματα και σε υποθέσεις εργασίας,
* Να ερμηνεύουν νομοθετικά κείμενα και νομολογία,
* Να προβαίνουν σε σύνθετη νομική ανάλυση (πρόβλεψη και αναγνώριση νομικών ζητημάτων, εντοπισμός αποφασιστικών γεγονότων σε πρακτικές υποθέσεις εργασίας, αναγνώριση και διατύπωση νομικών αρχών, κανόνων και εξαιρέσεων και εφαρμογή τους στα γεγονότα υπό το πρίσμα βασικών ρυθμιστικών πολιτικών, πρόβλεψη και κριτική αξιολόγηση βασικών αντεπιχειρημάτων, ανάλυση νομικών προβλημάτων με λογική, μεθοδολογία και ακρίβεια),
* Να επιλύουν νομικά προβλήματα (εντοπισμός προβλήματος, διάκριση νομικών και μη νομικών ζητημάτων, ανάλυση σύνθετων καταστάσεων και γεγονότων, πρόβλεψη κινδύνων και απρόβλεπτων παραγόντων, ανάπτυξη και πρόταση κατάλληλων στρατηγικών),
* Να συντάσσουν εργασίες και υπομνήματα με λογική δομή και νομική επιχειρηματολογία,
* Να γνωρίζουν τους κανόνες της ερευνητικής και δικηγορικής δεοντολογίας,
* Να αναπτύσσουν γόνιμους προβληματισμούς και κριτική νομική σκέψη και επιχειρηματολογία,
* Να γνωρίζουν τις βασικές μεθόδους επίλυσης διαφορών,
* Να προβλέπουν την έκβαση δικαστικών υποθέσεων και να αξιολογούν κριτικά την υπάρχουσα νομοθεσία και νομολογία,
* Να γνωρίζουν και να εφαρμόζουν νομική μεθοδολογία και τεχνικές διατύπωσης και παρουσίασης γραπτών νομικών επιχειρημάτων,
* Να κάνουν προφορικές παρουσιάσεις σύνθετων νομικών ζητημάτων και δικαστικών αποφάσεων με χρήση ηλεκτρονικών μέσων,
* Να μάθουν να διαχειρίζονται σωστά τον χρόνο τους, να τηρούν προθεσμίες και να δουλεύουν ομαδικά, να διαπραγματεύονται και να συνεργάζονται,
* Να εκφράζονται προφορικά με ακρίβεια και πειθώ και να υποβάλλουν τους νομικούς τους προβληματισμούς με δομημένο λόγο,
* Να γνωρίζουν βασική νομική ορολογία στην αγγλική και σε τουλάχιστον ακόμη μια γλώσσα.

## Διάρκεια Σπουδών

Η διάρκεια σπουδών είναι τέσσερα (4) ακαδημαϊκά έτη, τα οποία χωρίζονται σε οκτώ (8) ακαδημαϊκά εξάμηνα. Το σύνολο των πιστωτικών μονάδων για όλη την διάρκεια σπουδών είναι 241 ECTS.

## Γλώσσα Διδασκαλίας

Η γλώσσα διδασκαλίας του προπτυχιακού προγράμματος είναι η Ελληνική. Ωστόσο, το Τμήμα προσφέρει ορισμένα μαθήματα επιλογής ανά εξάμηνο στην αγγλική γλώσσα τόσο για τους φοιτητές Erasmus όσο και για τους φοιτητές του Τμήματος. Η διάρκεια των σπουδών μπορεί να παραταθεί το πολύ μέχρι δώδεκα (12) εξάμηνα.

# Πρόγραμμα Σπουδών

## Οργάνωση και Δομή Προγράμματοσ

Το πρόγραμμα σπουδών νομικής του Πανεπιστημίου Κύπρου είναι ένα από τα πλέον απαιτητικά προγράμματα προπτυχιακών σπουδών στην Κύπρο, με τριάντα τέσσερα (34) μαθήματα νομικής, συνολικού βάρους 211 ευρωπαϊκών πιστωτικών μονάδων (ECTS), αλλά και ορισμένα επιπλέον μαθήματα άλλων τμημάτων. Το πρόγραμμα δομείται στη βάση ενός στιβαρού κορμού είκοσι πέντε (25) υποχρεωτικών νομικών μαθημάτων, που καλύπτουν τα βασικά αντικείμενα του δικαίου σε όλους τους κλάδους. Η νομική κατάρτιση των σπουδαστών συμπληρώνεται με άλλα εννέα (9) μαθήματα περιορισμένης επιλογής του Τμήματος (κατ' επιλογήν μαθήματα εξειδίκευσης) ή επτά εάν γίνει επιλογή διπλωματικής εργασίας που αντιστοιχεί με δύο μαθήματα περιορισμένης επιλογής (12 ECTS) και εκπονείται κατά τη διάρκεια των δύο τελευταίων εξαμήνων. Η άριστη γνώση της αγγλικής γλώσσας και η ικανοποιητική χρήση τουλάχιστον μίας των βασικών διεθνών γλωσσών, αλλά και η κατανόηση βασικών αρχών των κοινωνικών, οικονομικών και ανθρωπιστικών επιστημών, είναι ζωτικής σημασίας για τον σύγχρονο Ευρωπαίο νομικό. Για το λόγο αυτό, και σύμφωνα με τους κανόνες του Πανεπιστημίου, το πρόγραμμα σπουδών ολοκληρώνεται με μαθήματα σε δύο ξένες γλώσσες και τρία μαθήματα από άλλα Τμήματα του Πανεπιστημίου.

Το πρώτο έτος σπουδών εμπεριέχει εισαγωγικά και βασικά νομικά μαθήματα, ενώ τα πιο απαιτητικά μαθήματα διδάσκονται στο δεύτερο και στο τρίτο, καθώς και στο τέταρτο έτος, όπου διδάσκονται και τα περισσότερα μαθήματα περιορισμένης επιλογής.

Ακολουθεί αναλυτικά παράθεση των εξαμήνων φοίτησης και ο αριθμός των πιστωτικών μονάδων ανά εξάμηνο:

|  |  |  |
| --- | --- | --- |
| 1ο Έτος: | Χειμερινό Εξάμηνο | 29 ECTS |
| Εαρινό Εξάμηνο | 30 ECTS |
| 2ο Έτος: | Χειμερινό Εξάμηνο | 29 ECTS |
| Εαρινό Εξάμηνο | 30 ECTS |
| 3ο Έτος: | Χειμερινό Εξάμηνο | 32 ECTS |
| Εαρινό Εξάμηνο | 30 ECTS |
| 4ο Έτος: | Χειμερινό Εξάμηνο | 31 ECTS |
| Εαρινό Εξάμηνο | 30 ECTS |
| Σύνολο: 241 ECTS | | |

### Υποχρεωτικά Μαθήματα

Το πρόγραμμα σπουδών νομικής περιλαμβάνει 25 υποχρεωτικά μαθήματα, που καλύπτουν συνολικά 157 ECTS και φέρουν κωδικούς αριθμούς ΝΟΜ 1xx, 2xx και 3xx. Τα υποχρεωτικά μαθήματα νομικής καλύπτουν τα βασικά αντικείμενα σε κάθε κλάδο δικαίου: ιδιωτικό δίκαιο (αστικό δίκαιο, εμπορικό δίκαιο), δημόσιο δίκαιο (συνταγματικό δίκαιο, διοικητικό δίκαιο), ποινικό δίκαιο, δικονομικό δίκαιο (πολιτική, ποινική και διοικητική δικονομία), διεθνές δίκαιο, ευρωπαϊκό δίκαιο. Η θεωρία δικαίου (ιστορία δικαίου, φιλοσοφία δικαίου, μεθοδολογία) αποτελεί επίσης θεμέλιο των προπτυχιακών σπουδών του Τμήματος. Με αφετηρία το θετικό δίκαιο της Κύπρου, σε κάθε μάθημα επιχειρείται η κατανόηση του συγκριτικού και ευρωπαϊκού πλαισίου και των δικαιοπολιτικών επιλογών. Ο κύριος όγκος των υποχρεωτικών μαθημάτων νομικής βρίσκεται στο δεύτερο και τρίτο έτος του προγράμματος σπουδών. Το πρώτο έτος περιλαμβάνει εισαγωγικά μαθήματα ή προαπαιτούμενα μαθήματα για την κατανόηση των πιο σύνθετων αντικειμένων που ακολουθούν. Στο τέταρτο έτος διδάσκονται τα πλέον σύνθετα αντικείμενα, δίδεται η δυνατότητα συγγραφής διπλωματικής εργασίας (υπό κάποιες προϋποθέσεις), ενώ το πρόγραμμα συμπληρώνεται με μαθήματα περιορισμένης επιλογής.

### Μαθήματα Περιορισμένης Επιλογής (Προσφερόμενα από το Τμήμα)

Από το τέταρτο εξάμηνο και μέχρι το τέλος των σπουδών τους, οι φοιτητές νομικής είναι υποχρεωμένοι να επιλέξουν επτά ή εννέα (αναλόγως με το αν θα εκπονήσουν ή όχι διπλωματική εργασία) από τα μαθήματα επιλογής του Τμήματος. Τα μαθήματα επιλογής, που έρχονται σε συνέχεια των υποχρεωτικών μαθημάτων, καλύπτουν εξειδικευμένα αντικείμενα με θεωρητικό και πρακτικό ενδιαφέρον και προϋποθέτουν ικανοποιητική εξοικείωση με τη νομική μεθοδολογία και τους βασικούς δικαιικούς θεσμούς. Κάθε έτος προσφέρεται αριθμός μαθημάτων επιλογής, ικανός να καλύψει τις ανάγκες των φοιτητών του Τμήματος. Τα μαθήματα περιορισμένης επιλογής του Τμήματος έχουν κωδικό «4xx». Μερικά μαθήματα επιλογής του Τμήματος έχουν κωδικό «0xx», για να υποδηλώσουν ότι ικανός αριθμός θέσεων παραμένει ανοικτός για φοιτητές άλλων τμημάτων, δεν υφίσταται όμως διαφοροποίηση όσον αφορά στο προπτυχιακό πρόγραμμα σπουδών νομικής.

### Διπλωματική Εργασία

Οι τεταρτοετείς φοιτητές έχουν τη δυνατότητα εκπόνησης διπλωματικής εργασίας που αντιστοιχεί με 12 ECTS, αντί της παρακολούθησης δύο μαθημάτων περιορισμένης επιλογής του Τμήματος. Για εκπόνηση διπλωματικής εργασίας, απαιτείται μέσος όρος βαθμολογίας 7.5 κατά το τέλος του τρίτου έτους σπουδών. Για την εκπόνηση και υποβολή της διπλωματικής εργασίας ισχύουν ειδικοί κανόνες (βλ. παρακάτω). Αναφορικά με την αξιολόγηση των εργασιών εφαρμόζονται συστήματα εντοπισμού λογοκλοπής και ακολουθείται η σχετική πολιτική του Πανεπιστημίου. Βλ. Σχετικά, «Λογοκλοπή στις Σπουδές: αναγνώριση και αποφυγή της» (<http://library.ucy.ac.cy/per-page-files/services/references/plagiarism/plagiarism_02032018t.pdf>).

### Μαθήματα Ελεύθερης Επιλογής (από άλλα Τμήματα)

Οι φοιτητές νομικής έχουν υποχρέωση επιλογής τριών μαθημάτων από δύο τουλάχιστον σχολές του Πανεπιστημίου. Συνιστάται η παρακολούθηση αυτών των μαθημάτων μέχρι και το τρίτο έτος σπουδών. Έκαστο των μαθημάτων αυτών πιστώνεται με 5 ECTS. Οι φοιτητές ενθαρρύνονται να αξιοποιήσουν την επιλογή τους για να αποκτήσουν βασικές γνώσεις και δεξιότητες στις κοινωνικές ή ανθρωπιστικές επιστήμες, ή για να αναπτύξουν δευτερεύοντα επιστημονικά ή/και πρακτικά ενδιαφέροντα σε επιστήμες εκτός της νομικής.

### Μαθήματα Ξένης Γλώσσας

Η γλωσσική επάρκεια των πτυχιούχων του Τμήματος στην Αγγλική και σε μια άλλη βασική ξένη γλώσσα κρίνεται αναγκαία. Το πρόγραμμα σπουδών προβλέπει επιλογή τεσσάρων μαθημάτων από το Κέντρο Γλωσσών (οι φοιτητές μπορούν να επιλέξουν ένα επιπλέον μάθημα γλώσσας ως μάθημα ελεύθερης επιλογής). Ως προς την αγγλική γλώσσα, οι φοιτητές υποχρεούνται να παρακολουθήσουν, κατά το πρώτο εξάμηνο των σπουδών τους, το ειδικά σχεδιασμένο για το Τμήμα μάθημα ΓΛΩ 109 (Αγγλικά για Νομικά Θέματα). Ως προς τη δεύτερη ξένη γλώσσα (π.χ. Γαλλικά, Γερμανικά), οι φοιτητές αναμένεται να φτάσουν στο επίπεδο Β1 του Κοινού Ευρωπαϊκού Πλαισίου Ξένων Γλωσσών.

## Αναλυτικό Πρόγραμμα Σπουδών

|  |  |
| --- | --- |
| ΠΡΩΤΟ ΕΤΟΣ  Χειμερινό Εξάμηνο |  |
| ΝΟΜ 101 Νομική Μέθοδος | 6 ECTS |
| ΝΟΜ 102 Εισαγωγή στο Ιδιωτικό Δίκαιο | 6 ECTS |
| ΝΟΜ 105 Συνταγματικό Δίκαιο Ι | 7 ECTS |
| ΓΛΩ 109 Αγγλικά για Νομικά Θέματα | 5 ECTS |
| ΓΛΩ ααα Ξένη Γλώσσα Ι | 5 ECTS |

|  |  |
| --- | --- |
| Εαρινό Εξάμηνο |  |
| ΝΟΜ 106 Δίκαιο Συμβάσεων Ι: Γενικό Δίκαιο Συμβάσεων | 8 ECTS |
| ΝΟΜ 205 Δημόσιο Διεθνές Δίκαιο Ι | 6 ECTS |
| ΝΟΜ 213 Οικογενειακό Δίκαιο | 6 ECTS |
| ΓΛΩ βββ Ξένη Γλώσσα ΙΙ | 5 ECTS |
| ΧΧΧ ααα Μάθημα Ελεύθερης Επιλογής (εκτός Τμήματος) | 5 ECTS |

|  |  |
| --- | --- |
| ΔΕΥΤΕΡΟ ΕΤΟΣ  Χειμερινό Εξάμηνο |  |
| ΝΟΜ 201 Δίκαιο Ευρωπαϊκής Ένωσης Ι | 6 ECTS |
| ΝΟΜ 206 Δημόσιο Διεθνές Δίκαιο ΙΙ | 6 ECTS |
| ΝΟΜ 241 Ποινικό Δίκαιο Ι: Γενικό Ποινικό Δίκαιο | 6 ECTS |
| ΝΟΜ 325 Διοικητικό Δίκαιο Ι | 6 ECTS |
| ΧΧΧ βββ Μάθημα ελεύθερης επιλογής (εκτός Τμήματος) | 5 ECTS |

|  |  |
| --- | --- |
| Εαρινό Εξάμηνο |  |
| ΝΟΜ 202 Δίκαιο Ευρωπαϊκής Ένωσης ΙΙ | 6 ECTS |
| ΝΟΜ 216 Εμπράγματο Δίκαιο | 6 ECTS |
| ΝΟΜ 342 Ποινικό Δίκαιο ΙΙ: Ειδικό Ποινικό Δίκαιο | 6 ECTS |
| ΝΟΜ 245 Συνταγματικό Δίκαιο ΙΙ: Θεμελιώδη Δικαιώματα | 6 ECTS |
| ΝΟΜ 4αα Μάθημα Περιορισμένης Επιλογής | 6 ECTS |

|  |  |
| --- | --- |
| ΤΡΙΤΟ ΕΤΟΣ  Χειμερινό Εξάμηνο |  |
| ΝΟΜ 321 Πολιτική Δικονομία Ι | 7 ECTS |
| ΝΟΜ 311 Δίκαιο Εταιρειών Ι | 6 ECTS |
| ΝΟΜ 344 Ποινική Δικονομία | 7 ECTS |
| ΝΟΜ 318 Κληρονομικό Δίκαιο | 6 ECTS |
| ΝΟΜ 4ββ Μάθημα Περιορισμένης Επιλογής | 6 ECTS |

|  |  |
| --- | --- |
| Εαρινό Εξάμηνο |  |
| ΝΟΜ 316 Δίκαιο Αδικοπραξιών | 7 ECTS |
| ΝΟΜ 327 Διοικητικό Δίκαιο ΙΙ | 6 ECTS |
| ΝΟΜ 373 Φιλοσοφία Δικαίου | 6 ECTS |
| ΝΟΜ 4γγ Μάθημα Περιορισμένης Επιλογής | 6 ECTS |
| ΧΧΧ γγγ Μάθημα ελεύθερης επιλογής (εκτός Τμήματος) | 5 ECTS |

|  |  |
| --- | --- |
| ΤΕΤΑΡΤΟ ΕΤΟΣ  Χειμερινό Εξάμηνο |  |
| ΝΟΜ 331 Δίκαιο Συμβάσεων ΙΙ: Εμπορικό Δίκαιο | 7 ECTS |
| ΝΟΜ 417 Δίκαιο Ανταγωνισμού | 6 ECTS |
| ΝΟΜ 4δδ Μάθημα Περιορισμένης Επιλογής | 6 ECTS |
| ΝΟΜ 4εε Μάθημα Περιορισμένης Επιλογής | 6 ECTS |
| ΝΟΜ 4σσ Μάθημα Περιορισμένης Επιλογής | 6 ECTS |

|  |  |
| --- | --- |
| Εαρινό Εξάμηνο |  |
| NOM 312 Δίκαιο Εταιριών ΙΙ | 6 ECTS |
| ΝΟΜ 345 Πολιτική Δικονομία ΙΙ | 6 ECTS |
| ΝΟΜ 4ζζ Μάθημα Περιορισμένης Επιλογής | 6 ECTS |
| ΝΟΜ 4ηη Μάθημα Περιορισμένης Επιλογής | 6 ECTS |
| ΝΟΜ 4θθ Μάθημα Περιορισμένης Επιλογής | 6 ECTS |

## Μαθήματα Περιορισμένης Επιλογής

|  |  |  |
| --- | --- | --- |
| NOM 400 | Διπλωματική Εργασία Ι | 6 ECTS |
| NOM 401 | Διπλωματική Εργασία ΙΙ | 6 ECTS |
| NOM 307 | Ιδιωτικό Διεθνές Δίκαιο | 6 ECTS |
| NOM 405 | Εγκληματολογία | 6 ECTS |
| NOM 406 | Νομική Ψυχολογία | 6 ECTS |
| NOM 407 | Οικονομικά Εγκλήματα | 6 ECTS |
| NOM 408 | Οργανωμένο Έγκλημα | 6 ECTS |
| NOM 411 | Ναυτικό Δίκαιο | 6 ECTS |
| NOM 412 | Πτωχευτικό Δίκαιο | 6 ECTS |
| NOM 413 | Ειδικά Θέματα Δικαίου των Ενοχών | 6 ECTS |
| NOM 414 | Δίκαιο των Εμπιστευμάτων (trusts) | 6 ECTS |
| NOM 415 | Πνευματική Ιδιοκτησία | 6 ECTS |
| NOM 416 | Βιομηχανική Ιδιοκτησία | 6 ECTS |
| NOM 418 | Δίκαιο των Χρηματαγορών | 6 ECTS |
| NOM 419 | Ειδικά Θέματα Πολιτικής Δικονομίας | 6 ECTS |
| NOM 423 | Ευρωπαϊκό Εμπορικό Δίκαιο\* | 6 ECTS |
| NOM 434 | Δίκαιο των Μέσων Μαζικής Ενημέρωσης | 6 ECTS |
| NOM 441 | Ευρωπαϊκό Δημόσιο Δίκαιο | 6 ECTS |
| NOM 442 | Συγκριτικό Συνταγματικό Δίκαιο | 6 ECTS |
| NOM 443 | Εργατικό Δίκαιο | 6 ECTS |
| NOM 445 | Εκκλησιαστικό Δίκαιο | 6 ECTS |
| NOM 447 | Δίκαιο Περιβάλλοντος | 6 ECTS |
| NOM 448 | Κυπριακό Δημόσιο Δίκαιο | 6 ECTS |
| NOM 449 | Φορολογικό και Δημοσιονομικό Δίκαιο | 6 ECTS |
| NOM 452 | Διεθνές Οικονομικό Δίκαιο\* | 6 ECTS |
| NOM 453 | Δίκαιο Ηνωμένων Εθνών\* | 6 ECTS |
| NOM 454 | Δίκαιο της Θάλασσας | 6 ECTS |
| ΝΟΜ 455 | Διεθνές Ποινικό Δίκαιο | 6 ECTS |
| NOM 456 | Εικονική Δίκη | 6 ECTS |
| NOM 457 | Διεθνές Δίκαιο Ανθρωπίνων Δικαιωμάτων\* | 6 ECTS |
| NOM 458 | Δίκαιο Διεθνών Οργανισμών\* | 6 ECTS |
| NOM 459 | Διεθνές Δίκαιο Ανάπτυξης\* | 6 ECTS |
| NOM 461 | Διεθνές Εμπορικό Δίκαιο | 6 ECTS |
| NOM 462 | Ευρωπαϊκό Ιδιωτικό Δίκαιο | 6 ECTS |
| NOM 463 | Συγκριτικό Δίκαιο | 6 ECTS |
| NOM 464 | Εναλλακτική Επίλυση Διαφορών | 6 ECTS |
| NOM 470 | Το Δίκαιο στην Αρχαιότητα | 6 ECTS |

\* Το μάθημα διδάσκεται στα αγγλικά

## Περίγραφή Μαθημάτων

NOM 101 Νομική Μέθοδος (6 ECTS)

Το μάθημα έχει δύο βασικούς στόχους: α) την παρουσίαση των θεμελιακών αρχών του νομικού φαινομένου και β) την ανάλυση των πηγών του δικαίου και του τρόπου μελέτης τους. Αναλύεται το ζήτημα του ορισμού του δικαίου και της σχέσης του με το κράτος. Εξηγείται, ακόμη, η δομή του κανόνα δικαίου και του νομικού συλλογισμού, ενώ παρουσιάζονται οι μέθοδοι ερμηνείας του νόμου, με έμφαση στην ερμηνεία του συντάγματος. Περαιτέρω, στο μάθημα παρουσιάζονται τα νομικά επαγγέλματα και ο τρόπος εργασίας τους, ενώ αναλύονται οι τρόποι συγγραφής μελετών νομικής φύσεως. Σε πρακτικό επίπεδο, γίνεται επίσης εισαγωγή στους τρόπους εύρεσης και μελέτης νομικών πηγών.

NOM 102 Εισαγωγή στο Ιδιωτικό Δίκαιο (6 ECTS)

Εισαγωγή στο Ιδιωτικό Δίκαιο σε Κύπρο και Ευρώπη, με σκοπό τη γνωριμία με τη «νομική σκέψη» και την παροχή βασικών νομικών γνώσεων. Στο πρώτο μέρος του μαθήματος, οι φοιτητές θα εξοικειωθούν με τις πηγές, μεθόδους ερμηνείας και θεμελιώδεις έννοιες του ιδιωτικού δικαίου. Στο δεύτερο μέρος του μαθήματος, οι φοιτητές θα εμβαθύνουν στο δίκαιο των προσώπων. Στο τρίτο μέρος, παρουσιάζονται συνοπτικά οι βασικοί κλάδοι και θεσμοί του κυπριακού αστικού δικαίου.

ΝΟΜ 104 Εισαγωγή στην Ποινική Δικαιοσύνη (6 ECTS)

Επιδιώκεται μια κριτική αξιολόγηση του συστήματος της ποινικής δικαιοσύνης. Μετά από μια εισαγωγή, εξετάζεται η διεθνής βιβλιογραφία, που αφορά στα ακόλουθα: (α) αστυνομία και αστυνόμευση σε δυτικές χώρες (περιλαμβανομένων των εξουσιών της αστυνομίας, των δικαιωμάτων του πολίτη και της διαφθοράς σε αστυνομικά σώματα), (β) επιλογή και επιμέτρηση της ποινής, και διακριτική εξουσία του δικαστή σε χώρες κοινού δικαίου, (γ) ποινικολογικοί στόχοι, όπως η σωφρονιστική, η τιμωρία και η αποθάρρυνση του καταδικασθέντος, η προστασία της κοινωνίας και η αποδοκιμασία του εγκλήματος. Τέλος, εξετάζεται η χρήση και αποτελεσματικότητα της φυλάκισης και άλλων ποινών, που επιβάλλουν τα δικαστήρια.

ΝΟΜ 105 Συνταγματικό Δίκαιο (7 ECTS)

Το μάθημα εξετάζει την ιστορική πορεία του κυπριακού δικαίου, το δικαιικό προσανατολισμό της Κυπριακής Δημοκρατίας και την πολυδικαιικότητα στο κυπριακό δίκαιο. Επίσης, αναλύονται οι πηγές και μέθοδοι του κυπριακού δικαίου και η Κυπριακή Συνταγματική Ιστορία, όπως και ο δικαστικός έλεγχος της συνταγματικότητας των νόμων. Σε αυτό το πλαίσιο, προσεγγίζεται η νομολογία στο κυπριακό δίκαιο και αναλύονται σημαντικές κυπριακές δικαστικές αποφάσεις (Mustafa Ibrahim) και το δίκαιο της ανάγκης. Το μάθημα εξετάζει, επίσης, την επιρροή αποφάσεων του Ευρωπαϊκού Δικαστηρίου Ανθρωπίνων Δικαιωμάτων, σχετικών με την Κύπρο και αποφάσεων βασισμένων στο δίκαιο της ΕΕ.

ΝΟΜ 106 Δικαιο Συμβάσεων Ι: Γενικό Μέρος (8 ECTS)

Το δίκαιο των συμβάσεων βρίσκεται στην καρδιά του ιδιωτικού δικαίου και αποτελεί απαραίτητη εισαγωγή στη μελέτη του δικαίου, καθώς και θεμέλιο των συναλλαγών. Το μάθημα αυτό αποτελεί εμβάθυνση στη γενική θεωρία και δογματική του δικαίου των συμβάσεων.Εξετάζεται η έννοια της σύμβασης και της συμβατικής ενοχής, οι προϋποθέσεις έγκυρης κατάρτισης μιας σύμβασης, η διακρίβωση του περιεχομένου της σύμβασης με βάση τον νόμο ή τη βούληση των μερών, οι κατηγορίες των συμβατικών όρων, τα θέματα που ανακύπτουν κατά την εκπλήρωση της σύμβασης, οι συνέπειες τερματισμού της σύμβασης και οι δυνατές θεραπείες (remedies).

ΝΟΜ 171 Ευρωπαϊκή Νομική Παράδοση (6 ECTS)

Στις μέρες μας γίνεται όλο και περισσότερο λόγος για την ενοποίηση του δικαίου. Στα πλαίσια της Ευρωπαϊκής ολοκλήρωσης, προσδίδεται ιδιαίτερη σημασία στην νομική διάσταση και την εναρμόνιση ή ενοποίηση των δικαίων των κρατών μελών. Ταυτόχρονα, η Ευρώπη αποτελεί την γενέτειρα των δύο κυρίων δικαιικών παραδόσεων του πλανήτη – την ηπειρωτική ή ρωμανογερμανική παράδοση και το αγγλοαμερικανικό Κοινοδίκαιο (common law).

Στο πρώτο σκέλος του μαθήματος, εξετάζονται τα βασικά δικαιϊκά συστήματα στην Ευρώπη του σήμερα, και η θέση του Κυπριακού δικαίου εντός αυτών. Το δεύτερο σκέλος, που καλύπτει και το μεγαλύτερο μέρος του μαθήματος, μελετά την εξέλιξη του (ιδιωτικού κυρίως) δικαίου και της δικαιικής παράδοσης στην Ευρώπη, από την ελληνορωμαϊκή αρχαιότητα έως τη σύγχρονη εποχή της ευρωπαϊκής ενοποίησης, με έμφαση στο μεσαίωνα και τους νεώτερους χρόνους.

Βασικές θεματικές του μαθήματος αποτελούν: το παρελθόν, παρόν και μέλλον της Ευρωπαϊκής νομικής παράδοσης∙ η διαπλοκή ενότητας και ετερότητας στην εξέλιξη των ευρωπαϊκών δικαίων∙ η γέννηση και μετεξέλιξη της λόγιας νομικής παράδοσης, και ο κεντρικός της ρόλος στη δημιουργία ενός ευρωπαϊκού νομικού πολιτισμού∙ η σχέση μεταξύ του λογίου-ακαδημαϊκού δικαίου και της νομικής-κοινωνικής πράξης∙ ο ρόλος, και οι σχέσεις μεταξύ, των εκκλησιαστικών και πολιτειακών θεσμών∙ η συζήτηση για τη φύση του δικαίου ως τεχνικού συστήματος θεσμών, ως παράγοντα πολιτισμικής ταυτότητας ή ως φορέα κοινωνικής δράσης.

ΝΟΜ 201 Δίκαιο Ευρωπαϊκής Ενωσησ Ι (6 ECTS)

Το μάθημα έχει ως σκοπό την εισαγωγή στη λειτουργική οργάνωση της ΕΕ και στο ιδιαίτερο νομικό σύστημα που τη διέπει. Σε ένα πιο αναλυτικό επίπεδο, εξετάζονται οι θεμελιώδεις συνταγματικές αρχές της ΕΕ, η φύση του ευρωπαϊκού κοινοτικού δικαίου και η σχέση του με το εθνικό δίκαιο, καθώς και οι γενικές αρχές δικαίου, όπως προκύπτουν από το πρωτογενές και παράγωγο δίκαιο και από την νομολογία του ΔΕΚ. Σημαντικός παράγοντας ανάλυσης και διδασκαλίας είναι και η αντίδραση των εθνικών δικαστηρίων στη νομολογία και η αμφίδρομη επιρροή, που χαρακτηρίζει την σχέση του ΔΕΚ με τα εθνικά δικαστήρια.

ΝΟΜ 202 Δίκαιο Ευρωπαϊκής Ενωσησ ΙΙ (6 ECTS)

Το μάθημα επικεντρώνεται στο ουσιαστικό δίκαιο της ΕΕ και στις τέσσερεις βασικές ελευθερίες, με εμβάθυνση στη μελέτη της ελεύθερης κυκλοφορίας εμπορευμάτων. Το κύριο μέρος της διδασκαλίας βασίζεται στη νομολογία του ΔΕΕ, σε τυχόν μεταστροφές ή και εξελίξεις της. Επίσης, εξετάζεται το διαδικαστικό πλαίσιο της ΕΕ και αναλύονται όλες οι διαδικασίες, δια των οποίων ασκεί τις αρμοδιότητες του το ΔΕΕ.

NOM 205 Δημόσιο Διεθνές Δίκαιο Ι (6 ECTS)

Σκοπός του μαθήματος είναι να εισαγάγει τους φοιτητές στις βασικές αρχές, τη λειτουργία και τους μηχανισμούς παραγωγής και εφαρμογής τους διεθνούς δικαίου, προκειμένου να κατανοηθεί ο ρόλος του στη σύγχρονη διεθνή πραγματικότητα. Υπό αυτό το πρίσμα θα εξεταστούν σε πρώτο στάδιο οι παραδοσιακές και οι νεώτερες θεωρητικές προσεγγίσεις του διεθνούς δικαίου, τα υποκείμενα (κράτη, διεθνείς οργανισμοί, άτομα κλπ) και οι πηγές του (συνθήκες, έθιμο κλπ). Στη συνέχεια θα εξεταστούν οι βασικές αρχές του διεθνούς δικαίου με έμφαση στο θεμελιώδη κανόνα της απαγόρευσης χρήσης βίας στις διεθνείς σχέσεις και τις εξαιρέσεις του, καθώς και στην αρχή και τους μηχανισμούς της ειρηνικής διευθέτησης των διαφορών.

NOM 206 Δημόσιο Διεθνές Δίκαιο ΙΙ (6 ECTS)

Το μάθημα εμβαθύνει σε ορισμένους κλάδους και κανόνες του διεθνούς δικαίου που ενδιαφέρουν ιδιαίτερα την Κύπρο. Υπό αυτό το πρίσμα, εξετάζονται οι κανόνες του δικαίου της θάλασσας, το Κυπριακό πρόβλημα στο Συμβούλιο Ασφαλείας των Ηνωμένων Εθνών και οι Κυπριακές υποθέσεις ενώπιον του Ευρωπαϊκού Δικαστηρίου Ανθρωπίνων Δικαιωμάτων. Θα εξεταστεί επίσης η θέση και η εφαρμογή του διεθνούς δικαίου στην Κυπριακή έννομη τάξη, οι δικαστικές ασυλίες, καθώς και οι μηχανισμοί εφαρμογής και επιβολής του διεθνούς δικαίου, με έμφαση στους κανόνες της κρατική ευθύνης.

NOM 213 Οικογενειακό Δίκαιο (6 ECTS)

Το μάθημα εξετάζει τους δικαιικούς θεσμούς, που ρυθμίζουν τις οικογενειακές και διαπροσωπικές σχέσεις: η σύναψη και λύση γάμου, οι προσωπικές και περιουσιακές σχέσεις μεταξύ συζύγων, οι σχέσεις μεταξύ γονέων και τέκνων, η πατρότητα, η υιοθεσία, και θεσμοί επιμέλειας αδύναμων προσώπων. Επίσης, εξετάζεται το δικονομικό οικογενειακό δίκαιο.

NOM 216 Εμπράγματο Δίκαιο (6 ECTS)

Το μάθημα εξετάζει την έννοια και βασικές μορφές των εμπραγμάτων δικαιωμάτων, καθώς και τις γενικές αρχές που τα διέπουν. Η έμφαση του μαθήματος δίνεται στην ακίνητη περιουσία: κτήση και περιεχόμενο εμπραγμάτων δικαιωμάτων (κυριότητα, δουλείες), αλλά και η κατοχύρωσή τους (δίκαιο του Κτηματολογίου. Το μάθημα εξετάζει, επίσης, τη σχέση του εμπραγμάτου δικαίου με το λοιπό αστικό δίκαιο (ενοχές, οικογενειακό, κληρονομικό), αλλά και τα συνταγματικά θεμέλια των εμπραγμάτων δικαιωμάτων, ενώ η ανάλυση γίνεται με αναφορά στο ευρωπαϊκό δίκαιο.

NOM 241 Ποινικό Δίκαιο Ι: Γενικό Ποινικό Δίκαιο (6 ECTS)

Tο μάθημα κάνει μια σύντομη επισκόπηση της ιστορικής εξέλιξης του Ποινικού Δικαίου στην Κύπρο. Στη συνέχεια, η προσοχή στρέφεται στη νομική έννοια του εγκλήματος και στα συστατικά στοιχεία της ποινικής ευθύνης. Ιδιαίτερη σημασία δίνεται στις θεωρίες για την έννοια της πράξης, στο actus reus (αντικειμενική υπόσταση του εγκλήματος, είδη εγκλημάτων, παράλειψη), στην mens rea (υποκειμενική υπόσταση του εγκλήματος, διακρίσεις υπαιτιότητας, αδιαφορία [recklessness]), στην προβληματική της αιτιότητας και του αντικειμενικού καταλογισμού του εγκλήματος, σε γενικές υπερασπίσεις που αφορούν την γενική ικανότητα για καταλογισμό ή αίρουν το άδικο ή τον υποκειμενικό καταλογισμό (ψυχική νόσος, μέθη, άμυνα, κατάσταση ανάγκης, εξαναγκασμός, πλάνες κλπ.), τέλος δε στις ειδικές μορφές εμφάνισης του εγκλήματος (απόπειρα, συμμετοχή, συρροή).

NOM 245 Συνταγματικο Δίκαιο Ιι: θεμελιωδη δικαιωματα (6 ECTS)

Σκοπός του μαθήματος είναι να εμπλουτίσει τις γνώσεις που έχουν αποκτήσει οι φοιτητές για το κυπριακό συνταγματικό σύστημα και να τους εισαγάγει στις έννοιες των ανθρωπίνων δικαιωμάτων και των θεμελιωδών ελευθεριών. Οι κανόνες που προβλέπουν και ρυθμίζουν τις σχέσεις πολιτείας και ατόμων χαρακτηρίζονται ως δημόσιες ελευθερίες ή θεμελιώδη δικαιώματα ή ανθρώπινα δικαιώματα. Οι συντάκτες του κυπριακού Συντάγματος, σε σχέση με τα ανθρώπινα δικαιώματα, χρησιμοποίησαν ως πρότυπο την Ευρωπαϊκή Σύμβαση Ανθρωπίνων Δικαιωμάτων. Το γεγονός αυτό φυσιολογικά καθοδηγεί και τον ερμηνευτή του δικαίου. Το μάθημα έχει σχεδιαστεί για να πραγματευθεί με θέματα που σχετίζονται με την προστασία των θεμελιωδών δικαιωμάτων και ελευθεριών που κατοχυρώνονται στο Μέρος ΙΙ του Κυπριακού Συντάγματος (που περιλαμβάνει τα Άρθρα 6 έως 35) με σαφή αναφορά στην Ευρωπαϊκή Σύμβαση Ανθρωπίνων Δικαιωμάτων και στη σχετική νομολογία του Ευρωπαϊκού Δικαστηρίου Ανθρωπίνων Δικαιωμάτων (ΕΔΑΔ), σε επίπεδο που να ικανοποιεί τις επαγγελματικές απαιτήσεις, να ενθαρρύνει την ανεξάρτητη και κριτική σκέψη και ανάλυση και να αναπτύξει τις επιδεξιότητες της ανεξάρτητης έρευνας.

NOM 307 Ιδιωτικό Διεθνές Δίκαιο (6 ECTS)

Το ιδιωτικό διεθνές δίκαιο ρυθμίζει τις σχέσεις μεταξύ ιδιωτών, που αφορούν δύο ή περισσότερα κράτη (αλλά και έννομες τάξεις εντός κρατών, σε περιπτώσεις πολυδικαιικότητας). Οι σχέσεις αυτές αφορούν σε κάθε αντικείμενο του ιδιωτικού δικαίου: συμβατικές και εξωσυμβατικές ενοχές, εμπράγματα δικαιώματα, οικογενειακές και κληρονομικές σχέσεις, νομικά πρόσωπα, δημόσια έγγραφα. Εγείρουν ζητήματα τόσο δικονομικού όσο και ουσιαστικού δικαίου.

Σύγκρουση δικαιοδοσιών: Ποιας χώρας τα δικαστήρια θα εκδικάσουν τις διαφορές που θα προκύψουν σε αυτές τις σχέσεις (διεθνής δικαιοδοσία),αλλά και ποιες οι σχέσεις μεταξύ των διαφορετικών δικαστηριακών συστημάτων των διαφόρων έννομων τάξεων; Τι γίνεται στην περίπτωση παράλληλων διαδικασιών; Τι ισχύ έχουν οι αλλοδαπές δικαστικές, αλλά και διαιτητικές αποφάσεις; Πώς θα ειδοποιηθεί για την εναντίον του αγωγή ο κάτοικος αλλοδαπής; Μπορούν να αξιοποιηθούν αποδεικτικά στοιχεία ευρισκόμενα στην αλλοδαπή; Υπάρχουν δυνατότητες διεθνούς δικαστικής συνεργασίας;

Σύγκρουση νόμων: Το πρωταρχικό ερώτημα για το ιδιωτικό διεθνές δίκαιο αφορά τους κανόνες ουσιαστικού δικαίου που θα ρυθμίσουν την επίδικη σχέση, και συγκεκριμένα τον καθορισμό της έννομης τάξης, της οποίας το ουσιαστικό δίκαιο είναι εφαρμοστέο. Ο καθορισμός αυτός εγείρει πολλά προβλήματα μεθοδολογίας όσο και δικαιοπολιτικού προβληματισμού, τα οποία και καθιστούν το αντικείμενο ένα από τα πλέον σύνθετα αλλά και συναρπαστικά ενός προγράμματος σπουδών περί τη νομική.

NOM 311 Δίκαιο εταιριών Ι (6 ECTS)

Οι εμπορικές εταιρείες αποτελούν το βασικό φορέα της σύγχρονης οικονομικής δραστηριότητας. Αφού εξεταστούν οι κεντρικές προβληματικές του εταιρικού δικαίου, και παρουσιαστούν συνοπτικά οι βασικοί τύποι εμπορικών εταιρειών (προσωπικών-κεφαλαιουχικών) στην Ευρωπαϊκή Ένωση σήμερα, το μάθημα θα επικεντρωθεί στη μελέτη των εταιρειών Λίμιτεδ. Αντικείμενα του μαθήματος: δομή της εμπορικής εταιρείας, δικαιώματα και υποχρεώσεις των εταίρων-μετόχων, θέση της διοίκησης και των εργαζομένων, εξουσίες διαχείρισης και εκπροσώπησης, λήψη αποφάσεων, εταιρική περιουσία, λύση και εκκαθάριση της εταιρείας, λογιστικοί κανόνες.

NOM 312 Δίκαιο εταιριών ΙΙ (6 ECTS)

Το μάθημα στοχεύει στην ανάλυση ειδικότερων εννοιών και ζητημάτων του εταιρικού δικαίου και, ειδικότερα, του πλαισίου λειτουργίας των ιδιωτικών και δημοσίων εταιρειών στη Κύπρο. Οι φοιτητές θα διδαχθούν την επίλυση σύνθετων προβλημάτων εταιρικού δικαίου, που αφορούν την οργάνωση και τη διοίκηση της εταιρείας. Θα συζητηθούν επίσης ζητήματα της γενικής θεωρίας του εταιρικού δικαίου (corporate law theory), προκειμένου να δοθεί μία ευρύτερη εικόνα του ρόλου των εταιρειών στην οικονομία. Έμφαση θα δοθεί στη νομολογία των δικαστηρίων. Λόγω της προέλευσης του Περί Εταιρειών Νόμου (Κεφ. 113) από το Αγγλικό δίκαιο, θα γίνεται αναφορά και στην Αγγλική νομοθεσία και νομολογία, προκειμένου να υπάρξει πληρέστερη ανάλυση των σχετικών ζητημάτων. Επιπλέον, θα μελετηθεί και η επίδραση του Δικαίου της Ευρωπαϊκής Ένωσης στο Κυπριακό εταιρικό δίκαιο, κυρίως μέσω της εναρμόνισης. Θα εξεταστούν διάφορες θεματικές ενότητες, όπως τα καθήκοντα των συμβούλων, οι ευθύνες και υποχρεώσεις τους, το κεφάλαιο, οι μετοχές, η λειτουργία της γενικής συνέλευσης και του διοικητικού συμβουλίου, η προστασία της μειοψηφίας των μετόχων, ζητήματα εταιρικής χρηματοοικονομικής (corporate finance), καθώς και δανεισμού και εξασφαλίσεων, οι εξαγορές εταιριών, οι δημόσιες προσφορές εξαγοράς και προστασία των μειοψηφούντων μετόχων, η Ευρωπαϊκή Εταιρεία, η εισηγμένη εταιρεία, η εταιρική διακυβέρνηση, η άσκηση δικαιωμάτων από μετόχους εισηγμένων εταιρειών, ακύρωση διατάξεων σε καταστατικό ή συμβάσεις που απαλλάσσουν αξιωματούχους από ευθύνη, διατήρηση και μεταβολές του κεφαλαίου και εκκαθάριση.

NOM 316 Δίκαιο Αδικοπραξιών (6 ECTS)

Το μάθημα εξετάζει τα φιλοσοφικά και συνταγματικά θεμέλια των εμπραγμάτων δικαιωμάτων, την έννοια και τις βασικές μορφές τους και τις γενικές αρχές που τα διέπουν. Η ανάλυση της εθνικής νομοθεσίας και νομολογίας γίνεται με αναφορά στις διεθνείς και ευρωπαϊκές πηγές της προστασίας της ιδιοκτησίας. Ειδικότερα, εξετάζονται η εξέλιξη της προστασίας της ακίνητης ιδιοκτησίας στην Κύπρο, η έννοια και οι κατηγορίες της ιδιοκτησίας, η κτήση και περιεχόμενο της ιδιοκτησίας και των εμπραγμάτων δικαιωμάτων, οι περιορισμοί και επιβαρύνσεις της ιδιοκτησίας, η μεταβίβαση της ιδιοκτησίας. Κεντρικός άξονας της κτήσης εμπραγμάτων δικαιωμάτων επί ακίνητης ιδιοκτησίας στην Κύπρο είναι το Κτηματολόγιο.

NOM 318 Κληρονομικό Δίκαιο (6 ECTS)

Αντικείμενο του μαθήματος αποτελεί το ουσιαστικό και δικονομικό δίκαιο της κληρονομικής διαδοχής. Η διαδοχή γίνεται στη βάση διαθήκης ή εξ αδιαθέτου. Εξετάζονται οι προϋποθέσεις εγκυρότητας των διαθηκών, οι εκ του νόμου περιορισμοί στην ελευθερία του διαθέτη, όπως η νόμιμη μοίρα, η διάκριση μεταξύ κληρονόμων και κληροδόχων, η ερμηνεία των προνοιών της διαθήκης. Στην εξ αδιαθέτου διαδοχή, εξετάζονται οι τάξεις των κληρονόμων. Επίσης, ζητήματα κληρονομικής αναξιότητας, προστασίας του κληρονόμου αλλά των συναλλασσομένων. Επεξηγείται η διαδικασία αναγνώρισης της κληρονομικής διαδοχής και εκκαθάρισης της κληρονομικής περιουσίας.

NOM 321 Πολιτική Δικονομία Ι (7 ECTS)

Το μάθημα μελετά την πολιτική δίκη ως νομικό φαινόμενο. Γενικές αρχές της πολιτικής δίκης, οργάνωση και λειτουργία των πολιτικών δικαστηρίων, ρόλος των νομικών επαγγελμάτων. Διαδικαστικά έγγραφα. Διαθέσιμες μορφές θεραπείας. Έναρξη της δικαστικής διαδικασίας. Ακρόαση. Έκδοση της δικαστικής απόφασης και ενέργειες μετά την έκδοση για την εκτέλεσή της. Δυνατότητα, προϋποθέσεις και λόγοι έφεσης.

NOM 325 Διοικητικό Δίκαιο Ι (6 ECTS)

Το μάθημα παρουσιάζει τις γενικές αρχές και τις πηγές του διοικητικού δικαίου. Από την ανάλυση των βασικών άρθρων του συντάγματος, που αποτελούν ερείσματα για την ανάπτυξη του διοικητικού δικαίου (όπως οι πρόνοιες για το δικαίωμα ακρόασης και για τις αρμοδιότητες του Ανωτάτου Δικαστηρίου), προχωρούμε στην ανάλυση της βασικής διοικητικής νομοθεσίας. Βασικό αντικείμενο του μαθήματος είναι το θέμα της διοικητικής οργάνωσης του κράτους, ειδικότερα με την συστηματική παρουσίαση των διοικητικών οργάνων και αρχών της Κύπρου. Έμφαση δίνεται στο ζήτημα του χαρακτήρα των διοικητικών πράξεων, αλλά και των διοικητικών συμβάσεων. Τέλος, στο μάθημα αναπτύσσεται το ζήτημα του ελέγχου της κρατικής διοικητικής δράσης, με εκτεταμένη ανάλυση της αρχής της νομιμότητας.

NOM 327 Διοικητικό Δίκαιο ΙΙ (6 ECTS)

Το μάθημα εξετάζει αρχικά τις διοικητικές προσφυγές και τις μορφές θεραπείας, που παρέχει το διοικητικό δίκαιο για την εξωδικαστική προστασία των δικαιωμάτων των διοικουμένων. Ιδιαίτερη έμφαση δίνεται στην ανάπτυξη των σύγχρονων μορφών ελέγχου της κρατικής δράσης, που προκύπτουν από τη λειτουργία των ανεξαρτήτων αρχών και αξιωματούχων του κράτους, όπως ο Επίτροπος Διοίκησης ή ο Επίτροπος Προστασίας Προσωπικών Δεδομένων. Στη συνέχεια, στο μάθημα παρουσιάζεται συστηματικά η δικαστηριακή διαδικασία επί διοικητικών διαφορών και εξετάζεται η διοικητική δίκη σε πρώτο βαθμό και κατά την αναθεωρητική διαδικασία, με την ανάλυση της σχετικής νομολογίας του Ανωτάτου Δικαστηρίου.

NOM 331 Δίκαιο Συμβάσεων ΙΙ: Εμπορικό Δίκαιο (7 ECTS)

Το μάθημα αποτελεί εμβάθυνση στο δίκαιο των ενοχών με έμφαση τις εμπορικές συναλλαγές. Αφετηρία αποτελεί το δίκαιο της πώλησης, με έμφαση στις εμπορικές πωλήσεις και σύγκριση του Κοινοδικαίου με τη Σύμβαση της Βιέννης, τα ειδικά καθεστώτα και τα κείμενα ήπιου δικαίου, ειδικά στα πλαίσια της Ευρωπαϊκής Ένωσης. Στο δεύτερο μέρος του μαθήματος, εξετάζονται οι υποστηρικτικές δικαιοπραξίες του Κοινοδικαίου, όπως η αντιπροσώπευση και η παρακαταθήκη υπό ευρείαν έννοιαν (bailment). Στο τρίτο μέρος, οι βασικές μορφές χρηματοδότησης των εμπορικών συναλλαγών (εγγυήσεις και λοιπές εξασφαλίσεις), τα αξιόγραφα και συστήματα πληρωμών. Στο τέταρτο μέρος, παρουσιάζονται στοιχεία του δικαίου μεταφορών των αγαθών.

NOM 342 Ποινικό Δίκαιο ΙΙ: Ειδικό Μέρος (6 ECTS)

Στο μάθημα αυτό, εξετάζονται σοβαρά επί μέρους ποινικά αδικήματα του Ειδικού Μέρους του Κώδικα. Ιδίως περιλαμβάνονται εδώ εγκλήματα κατά της συνταγματικής τάξης και της διεθνούς υπόστασης της χώρας, εγκλήματα στρεφόμενα κατά της δημόσιας τάξης και της κοινής ειρήνης, εγκλήματα κατά της άσκησης της νόμιμης πολιτειακής εξουσίας, εγκλήματα κατά της ζωής, της υγείας και της γενετήσιας αυτοδιάθεσης, τέλος δε εγκλήματα κατά της ιδιοκτησίας και της περιουσίας αφενός, και κατά του νομίσματος και περί τα υπομνήματα αφετέρου. Ιδιαίτερη βαρύτητα θα δοθεί στις προσβολές των προσωπικών και περιουσιακών αγαθών, κατ’ αναλογίαν της βαρύτητας και λεπτομερούς ανάπτυξής τους, και στο κοινοδίκαιο. Στο βαθμό που απαιτείται θα γίνεται αναφορά στην επιμέτρηση

NOM 344 Ποινική Δικονομία (7 ECTS)

Με βάση τον περί Ποινικής Δικονομίας Νόμο και άλλες σχετικές διατάξεις, καθώς και τη νομολογία του Ανωτάτου Δικαστηρίου, εξετάζονται οι γενικές αρχές του ποινικού δικονομικού δικαίου, η αρμοδιότητα των δικαστηρίων, η ποινική προδικασία, ιδίως δε το ένταλμα σύλληψης (συμπεριλαμβανομένης και αναφοράς στο ευρωπαϊκό ένταλμα σύλληψης), το ένταλμα έρευνας και τα δικαιώματα των υπόπτων. Στη συνέχεια, η προσοχή επικεντρώνεται στην ενδιάμεση διαδικασία, ιδίως δε στο διάταγμα προσωποκράτησης, την προφυλάκιση κατηγορούμενου προσώπου και το σχηματισμό του κατηγορητηρίου. Εν συνεχεία, εξετάζεται η κύρια διαδικασία (κλητεύσεις, ακροαματική διαδικασία, απόδειξη). Ειδικό βάρος δίδεται στο δίκαιο της απόδειξης και εξετάζεται, αναλυτικά, η ανάγκη εμπεριστατωμένης αιτιολόγησης των δικαστικών αποφάσεων.

NOM 345 Πολιτική Δικονομία ΙΙ (6 ECTS)

Το δίκαιο της αποδείξεως ρυθμίζει τη διαδικασία, με την οποία το δικαστήριο αποκτά γνώση και σχηματίζει κρίση για τα πραγματικά γεγονότα (το πραγματικό σκέλος) της υπόθεσης ενώπιόν του. Παρουσιάζονται οι βασικές κατηγορίες αποδεικτικών μέσων, το επιτρεπτό ή μη – και οι προϋποθέσεις επίκλησης – συγκεκριμένων αποδεικτικών μέσων. Αναλύεται η αποδεικτική διαδικασία και εντοπίζονται τα δικονομικά προβλήματα, που ανακύπτουν στην πράξη. Εξετάζεται ο ρόλος της έφεσης σε θέματα απόδειξης. Έμφαση δίδεται στις βασικές αρχές, που διέπουν το δίκαιο της αποδείξεως, ενώ εξετάζονται, επίσης, οι διαφορές μεταξύ πολιτικής, ποινικής και διοικητικής δίκης και η συνταγματική διάσταση.

NOM 373 Φιλοσοφία Δικαίου (6 ECTS)

Το μάθημα εξετάζει τις φιλοσοφικές προσεγγίσεις που αφορούν τη φύση του δικαίου, καθώς και το δεσμό του με την εξουσία αλλά και την ηθική. Στο πλαίσιο αυτό, αναλύονται οι διαφορετικές προσεγγίσεις της σχολής του φυσικού δικαίου, του νομικού θετικισμού και του νομικού ρεαλισμού, σχετικά με τη γένεση και λειτουργία του δικαίου, με έμφαση στις θεωρίες των Austin, Hart, Kelsen, Rawls, Dworkin αλλά και των σκανδιναβών ρεαλιστών, καθώς και του ρεύματος των Critical Legal Studies. Παρουσιάζονται, ακόμη, οι θέσεις σημαντικών φιλοσόφων του εικοστού αιώνα για το δίκαιο, όπως των Habermas και Foucault.

NOM 400 Διπλωματική ΕΡγασία Ι (6 ECTS)

Προαπαιτούμενα: τρία χρόνια σπουδών νομικής.

NOM 401 Διπλωματική ΕΡγασία ΙΙ (6 ECTS)

Συνέχεια του μαθήματος «Διπλωματική Εργασία Ι».

Προαπαιτούμενο: ΝΟΜ 400.

NOM 405 Εγκληματολογία (6 ECTS)

Σκοπός του μαθήματος είναι να εισαγάγει τους φοιτητές στις πιο γνωστές θεωρίες για την εγκληματική συμπεριφορά, να βοηθήσει τους φοιτητές να εμβαθύνουν στην αιτιολογία των πιο σοβαρών εγκλημάτων κατά του ατόμου και κατά της περιουσίας και, τέλος, να αποκτήσουν μια κριτική προσέγγιση στο φαινόμενο του εγκλήματος στην κοινωνία. Μετά από μια γενική θεώρηση του γνωστικού αντικειμένου της σύγχρονης Εγκληματολογίας και του φαινόμενου της εγκληματικής συμπεριφοράς στην κοινωνία, εξετάζεται ένας αριθμός θεωριών, ψυχολογικών (Freud, Eyseng) και κοινωνιολογικών (η οικολογική, της συναναστροφής, η μαρξιστική, του στιγματισμού, οι σύνθετες απόψεις), που αιτιολογούν την εγκληματική συμπεριφορά. Στη συνέχεια, το ενδιαφέρον στρέφεται στους δράστες και τα θύματα εγκληματικών πράξεων γενικά και, ειδικά.

NOM 406 Νομική Ψυχολογία (6 ECTS)

Το μάθημα αυτό εξετάζει τη συμβολή της σύγχρονης ψυχολογίας στη νομική επιστήμη, μέσα από έναν αριθμό θεμάτων. Αφού εξεταστεί το πώς θα μπορούσε να γεφυρωθεί καλύτερα το χάσμα μεταξύ της ψυχολογίας και της νομικής, η προσοχή στρέφεται στους παράγοντες που επηρεάζουν τη βασιμότητα του αυτόπτη μάρτυρα, το παιδί αυτόπτη-μάρτυρα, την ψυχολογία των ενόρκων, τον ανθρώπινο παράγοντα στην επιβολή ποινών και την πειθώ στο δικαστήριο. Τέλος, το ενδιαφέρον επικεντρώνεται σε μεθόδους εντοπισμού της αλήθειας, μεθόδους αναγνώρισης υπόπτων και στην αστυνομική ψυχολογία.

NOM 407 Οικονομικά Εγκλήματα (6 ECTS)

Ποινική και εγκληματολογική προσέγγιση των οικονομικών εγκλημάτων, με ιδιαίτερη αναφορά σε επιμέρους μορφές, όπως το φορολογικό και χρηματιστηριακό έγκλημα. Πιο συγκεκριμένα, μετά από μία εισαγωγή στα εγκλήματα άσπρου κολάρου, η προσοχή στρέφεται, μεταξύ άλλων, στις εξής μορφές οικονομικού εγκλήματος και τρόπους αντιμετώπισής τους: την οικονομική απάτη, τα οικονομικά εγκλήματα στις/από τις επιχειρήσεις, το λαθρεμπόριο, το ξέπλυμα βρώμικου χρήματος, τους μάρτυρες δημοσίου συμφέροντος (whistle blowers), τη σχέση μεταξύ οικονομικού εγκλήματος, διαφοράς και οργανωμένου εγκλήματος και, τέλος, τρόπους πρόληψης και καταστολής του οικονομικού εγκλήματος στην Κύπρο και διεθνώς.

NOM 408 Οργανωμένο Εγκλημα (6 ECTS)

Το μάθημα προσφέρεται εν όψει της επικαιρότητας του φαινομένου και της νομικής και δικαιοπολιτικής του σημασίας. Εξετάζονται η έννοια του οργανωμένου εγκλήματος, ιδίως μετά τη Σύμβαση του Παλέρμο, οι διαφορές του από τα κλασσικά ομαδικά εγκλήματα, καθώς και από το οικονομικό έγκλημα, οι δικονομικές συνέπειες του φαινομένου (επαχθείς ανακριτικές πράξεις, όπως παρακολουθήσεις, διεισδύσεις στην ιδιωτική σφαίρα, διασταυρώσεις στοιχείων κ.λπ.) και η συσχέτισή του με ομοειδή ή συγγενή εγκληματικά φαινόμενα, όπως η διακίνηση ναρκωτικών, το ξέπλυμα βρώμικου χρήματος και η τρομοκρατία. Εξετάζονται, επίσης, οι σημαντικότερες εκδηλώσεις του οργανωμένου εγκλήματος, ιδίως η εμπορία ανθρώπων. Τέλος, ειδικό βάρος αφιερώνεται στην ανάλυση και στον τρόπο λειτουργίας του Ευρωπαϊκού Εντάλματος Σύλληψης.

NOM 411 Ναυτικό Δίκαιο (6 ECTS)

Αντικείμενα του μαθήματος αποτελούν: οι θεμελιώδεις αρχές και έννοιες του ναυτικού δικαίου, οι πηγές και η ιστορική εξέλιξη του ναυτικού δικαίου στην Κύπρο και σε σχέση με το διεθνές περιβάλλον, η έννοια του πλοίου, το προσωπικό του πλοίου, οι μορφές πλοιοκτησίας, η ευθύνη του πλοιοκτήτη, η ναυτική πίστη, οι συμβάσεις οικονομικής χρησιμοποίησης του πλοίου. Η θαλάσσια μεταφορά προσώπων και πραγμάτων και ο περιορισμός ευθύνης. Τα θαλάσσια περιστατικά (όπως ναυάγια, αρωγή, κοινή αβαρία).

NOM 412 Πτωχευτικό Δίκαιο (6 ECTS)

Το μάθημα εξετάζει τις αρχές του πτωχευτικού δικαίου και, εν γένει, της εκκαθάρισης εταιρειών. Αντικείμενα αποτελούν κυρίως: οι προϋποθέσεις και η διαδικασία κήρυξης της πτώχευσης, η πτωχευτική διαδικασία, η οργάνωση της πτώχευσης, η πτωχευτική περιουσία, οι πιστωτές, η νομική θέση του πτωχεύσαντος, η επίδραση της πτώχευσης σε εκκρεμούσες συμβάσεις, η πτωχευτική ανάκληση και διεκδίκηση, η περάτωση της πτώχευσης.

NOM 413 Ειδικά Θέματα Δικαίου των Ενοχών (6 ECTS)

Το μάθημα αποτελεί εμβάθυνση στο δίκαιο των ενοχών και, κυρίως, του δικαίου των συμβάσεων. Εξετάζονται ειδικές περιπτώσεις συμβάσεων και σύνθετα προβλήματα, που ανακύπτουν στο δίκαιο συμβάσεων, ειδικά θέματα δικαίου των αδικοπραξιών, και ζητήματα συρροής συμβατικής και αδικοπρακτικής ευθύνης. Το μάθημα εξετάζει, επίσης, σε μεγαλύτερο βάθος τις λεγόμενες οιονεί συμβατικές ενοχές (quasi-contracts), όπως ο αδικαιολόγητος πλουτισμός.

NOM 414 Δίκαιο των Εμπιστευμάτων (6 ECTS)

Τα εμπιστεύματα (συμπεριλαμβανομένων και των καταπιστευμάτων) αποτελούν πολύτιμο εργαλείο για την οικονομική ζωή. Αξιολογούνται οι λόγοι για τους οποίους συστήνεται εμπίστευμα (πρακτικοί, φορολογικοί) και οι κύριες περιπτώσεις (κληρονομική διαδοχή, καλύτερη οργάνωση οικονομικών). Εξετάζονται οι βασικοί τύποι εμπιστευμάτων (εμπιστεύματα σκοπού/για σκοπό, εμπιστεύματα με δικαιούχους), οι νομικές σχέσεις μεταξύ των εμπλεκομένων προσώπων (εμπιστευματοπάροχος, δικαιούχος, επίτροπος), οι δυνατότητες δικαστικού αλλά και διοικητικού ελέγχου της διαχείρισης του εμπιστεύματος και η χρήση των λεγομένων διεθνών εμπιστευμάτων.

NOM 415 Πνευματική Ιδιοκτησία (6 ECTS)

Το μάθημα ασχολείται με το θεσμικό πλαίσιο προστασίας της πνευματικής ιδιοκτησίας και των συγγενικών δικαιωμάτων σε Κύπρο και Ευρώπη. Παρουσιάζονται τα βασικά συστήματα πνευματικής ιδιοκτησίας και αναλύεται ο κυπριακός νόμος υπό το φως των τεχνολογικών – νομικών εξελίξεων και, κυρίως, της ευρωπαϊκής νομοθεσίας εναρμόνισης. Εξετάζονται, επίσης, θεωρητικά ζητήματα ως προς τη λειτουργία και το μέλλον της πνευματικής ιδιοκτησίας και το συσχετισμό της με δικαιώματα προσωπικότητας και τα δικαιώματα του κοινού. Γίνεται συσχετισμός με την ανάπτυξη νέων τεχνολογιών και τις εξελίξεις στον τομέα της ψυχαγωγίας και ενημέρωσης.

NOM 416 Βιομηχανική Ιδιοκτησία (6 ECTS)

Η βιομηχανική ιδιοκτησία καλύπτει τεχνικές δημιουργίες (ευρεσιτεχνίες, βιομηχανικά σχέδια) και διακριτικά γνωρίσματα (εμπορικά σήματα, επωνυμία, ονομασία προέλευσης). Εξετάζονται η σκοπιμότητα κτήσης δικαιωμάτων βιομηχανικής ιδιοκτησίας, οι διαδικασίες κτήσης και η επιλογή μεταξύ συναφών τύπων δικαιωμάτων, η οικονομική εκμετάλλευση και η παροχή αδειών εκμετάλλευσης. Επίσης, οι διαθέσιμες θεραπείες (αστικές, ποινικές, διοικητικές) και μέτρα επιβολής.

NOM 417 Δίκαιο Ανταγωνισμού (6 ECTS)

Το μάθημα καλύπτει τόσο τον αθέμιτο ανταγωνισμό, όσο και τον ελεύθερο ανταγωνισμό. Εξετάζονται οι βασικές αρχές και πρόνοιες του ευρωπαϊκού αλλά και του εθνικού δικαίου ανταγωνισμού, καθώς και η μεταξύ τους σχέση. Επίσης, η λειτουργία της Επιτροπής Ανταγωνισμού και οι περιπτώσεις δικαστικού ελέγχου.

NOM 418 Δίκαιο των Χρηματαγορών (6 ECTS)

Το μάθημα εξετάζει τις συναλλαγές που αφορούν στη χρηματοδότηση της οικονομικής δραστηριότητας, και το θεσμικό πλαίσιο εποπτείας τους. Έμφαση δίδεται στις τραπεζικές συναλλαγές ενεργητικού και παθητικού, σε θέματα ασφαλιστικού δικαίου, και στη λειτουργία των χρηματιστηριακών συναλλαγών (αξιών και εμπορευμάτων). Αντίστοιχα, εξετάζονται οι θεσμοί εποπτείας και οι κανόνες που δεσμεύουν τις τράπεζες, επενδυτικούς, ασφαλιστικούς οργανισμούς και χρηματιστηριακούς φορείς.

NOM 419 Ειδικά Θέματα Πολιτικής Δικονομίας (6 ECTS)

Το μάθημα αποτελεί εμβάθυνση στο δίκαιο της πολιτικής δίκης. Έμφαση δίνεται στις ειδικές διαδικασίες, τα προνομιακά διατάγματα και τη λήψη ασφαλιστικών μέτρων. Εξετάζονται, επίσης, τα ειδικά πρωτόδικα δικαστήρια.

NOM 423 Ευρωπαϊκο εμπορικό δικαιο / european business law (*ΔΙΔΑΣΚΑΛΙΑ ΣΤΑ ΑΓΓΛΙΚΑ*) (6 ECTS)

Το μάθημα αποσκοπεί στην εξέταση των θεμελίων της εσωτερικής αγοράς της Ευρωπαϊκής Ένωσης και, πιο συγκεκριμένα, στην ανάλυση των θεμελιωδών ελευθεριών της ΕΕ. Το μάθημα θα αναλύσει την ελεύθερη κυκλοφορία εμπορευμάτων, την ελεύθερη κυκλοφορία των εργαζομένων, την ιθαγένεια της ΕΕ, την ελευθερία εγκατάστασης, την ελευθερία παροχής υπηρεσιών και την ελεύθερη κυκλοφορία των κεφαλαίων. Εξετάζοντας τις θεμελιώδεις ελευθερίες της ΕΕ θα δοθεί έμφαση στη νομολογία του Δικαστηρίου της Ευρωπαϊκής Ένωσης. Η εναρμόνιση της εσωτερικής αγοράς θα εξεταστεί εκτεταμένα. Εκτός των θεμελιωδών ελευθεριών της Ευρωπαϊκής Ένωσης, θα αναλυθούν ποικίλα εξειδικευμένα θέματα της οικονομικής ολοκλήρωσης της Ευρωπαϊκής Ένωσης: εταιρικό δίκαιο της ΕΕ και εταιρική διακυβέρνηση, οικονομικό και τραπεζικό δίκαιο της ΕΕ, νομισματικό δίκαιο και πολιτική της ΕΕ, δίκαιο και πολιτική καταναλωτή της ΕΕ, περιβαλλοντικό δίκαιο της ΕΕ, δίκαιο της ΕΕ στον τομέα των δημοσίων συμβάσεων, εργατικό δίκαιο και κανόνες της ΕΕ για την ισότητα, κλπ. Επιπλέον, θα συζητηθούν συνταγματικά ζητήματα σχετικά με την πορεία της οικονομικής ολοκλήρωσης. Αυτή περιλαμβάνει την αρχή της δοτής αρμοδιότητας, την αρχή της επικουρικότητας και την αρχή της αναλογικότητας στο πλαίσιο της εναρμόνισης της εσωτερικής αγοράς. Η επιτροπολογία και οι οργανισμοί της ΕΕ αποτελούν επιπρόσθετα νομικά ζητήματα της οικονομικής ολοκλήρωσης, που αποτελούν μέρος του μαθήματος.

NOM 434 Δίκαιο των Μέσων Μαζικής Ενημέρωσης (6 ECTS)

Αντικείμενο του μαθήματος είναι η εξέταση του νομικού πλαισίου για τα μέσα μαζικής ενημέρωσης στην Κύπρο και στην ΕΕ και η ανάλυση σύγχρονων νομικών ζητημάτων, που άπτονται της εφαρμογής της πληροφορικής, όπου, επίσης, ο ρόλος της ευρωπαϊκής εναρμόνισης είναι εμφανής. Το μάθημα έχει έντονα διατομεακό χαρακτήρα, δεδομένου ότι οι ειδικότερες θεματικές άπτονται διαφόρων δικαιικών κλάδων. Ειδικότερα, εξετάζεται η συνταγματική προστασία της ελευθερίας της έκφρασης, το νομικό καθεστώς της ραδιοτηλεόρασης (ιδιωτικής και δημόσιας), το νομικό πλαίσιο για τις διαφημίσεις και τις υπηρεσίες οπτικοακουστικών μέσων.

NOM 441 Ευρωπαϊκό Δημόσιο Δίκαιο (6 ECTS)

Το μάθημα επικεντρώνεται στην αυτόνομη μελέτη του Ευρωπαϊκού Δημοσίου Δικαίου (ΕΔΔ) και εξετάζει τη φύση, εφαρμογή και περιορισμούς στη λειτουργία του ως υπερεθνικού νομικού φαινομένου. Επίσης, εξετάζονται τα χαρακτηριστικά του συστήματος τού ΕΔΔ, όπως προκύπτουν από την αμφίδρομη σχέση επιρροής μεταξύ της ΕΕ, της ΕΣΔΑ και των εθνικών συνταγματικών νομικών τάξεων. Η ανάλυση εστιάζεται στο ρόλο των δικαστικών αρχών, σε συνάρτηση με τον εξελικτικό χαρακτήρα τού ΕΔΔ. Επιπλέον, αναλύονται οι εφαρμογές και περιορισμοί τού ΕΔΔ σε διάφορα πεδία (Αρχή της Αναλογικότητας, Πρόσβαση σε Δημόσια Έγγραφα, Θεσμός του Επιτρόπου Διοικήσεως, Απόδειξη Έννομου Συμφέροντος για Δικαστικό Έλεγχο, Προστασία Ανθρωπίνων Δικαιωμάτων, Εθνικό Συνταγματικό Δίκαιο και Ευρωπαϊκή Ολοκλήρωση, Αρχές Δικαστικού Ελέγχου και Δημοσίου Δικαίου).

NOM 442 ΣΥΓΚΡΙΤΙΚΟ ΣΥΝΤΑΓΜΑΤΙΚΟ Δίκαιο (6 ECTS)

Το μάθημα εστιάζει στη συγκριτική μεθοδολογία και θεωρία και σκοπεύει στην ενίσχυση της κατανόησης του συνταγματικού φαινομένου ως σύνθετο υπερεθνικό αντικείμενο. Εξετάζει τη δημιουργία και εξέλιξη του συνταγματικού λεξιλογίου με αναφορά στην ιστορικότητα αλλά και στη σταδιακή διασύνδεση της εγχώριας συζήτησης με τη διεθνή συνταγματική παράδοση. Περιλαμβάνει σε μακρο-επίπεδο ανάλυση των συστημάτων της ΕΕ και της ΕΣΔΑ, αλλά και εθνικών παραδειγμάτων (Αγγλία/Ηνωμένο Βασίλειο, ΗΠΑ, Γαλλία, Γερμανία, Ελλάδα, Κύπρος). Σε μικρο-επίπεδο εξετάζονται οι τρόποι συνταγματικής γένεσης, τροποποίησης και αναθεώρησης, η δομή οργάνων του Κράτους, η προστασία των ανθρωπίνων δικαιωμάτων και η αντιμετώπιση των πολίτικων κομμάτων. Τέλος, αναλύεται ο σύγχρονος συνταγματικός πλουραλισμός, με αναφορά στην ετεραρχία των πηγών του δικαίου, πολυεπίπεδη διακυβέρνηση και τη διεθνή δικαιοδοσία.

NOM 443 Εργατικό Δίκαιο (6 ECTS)

Το μάθημα, πρώτα, εξετάζει τη νομοθεσία που αφορά στο Δίκαιο της Απασχόλησης και τη νομολογία του Ανωτάτου, σε συνδυασμό με το Νόμο Περί Ετησίων Αδειών Μετ΄ Απολαβών και το Νόμο για την Προστασία της Μητρότητας. Στη συνέχεια, εξετάζονται διάφορα νομοθετήματα, που εναρμόνισαν την κυπριακή με την ευρωπαϊκή νομοθεσία, όπως ο νόμος που αφορά στην ενημέρωση του εργοδοτουμένου από τον εργοδότη σχετικά με τους όρους απασχόλησής του, η διατήρηση και διασφάλιση των δικαιωμάτων των εργοδοτουμένων κατά τη μεταβίβαση τμήματος επιχείρησης.

NOM 445 Εκκλησιαστικό Δίκαιο (6 ECTS)

Πηγές του Εκκλησιαστικού Δικαίου, Σχέσεις Εκκλησίας και πολιτείας, Θρησκευτική ελευθερία, Οργάνωση της ορθόδοξης διασποράς, της Εκκλησίας, και συνοδικές διαδικασίες.

NOM 447 Δίκαιο Περιβάλλοντος (6 ECTS)

Κύριος σκοπός του μαθήματος είναι η συστηματική παρουσίαση του δικαίου για την προστασία του φυσικού περιβάλλοντος, όπως έχει διαμορφωθεί ιστορικά με διεθνείς συμβάσεις και με ρυθμίσεις του ευρωπαϊκού δικαίου. Στο μάθημα θα γίνει εισαγωγή στο δίκαιο της προστασίας του πολιτιστικού περιβάλλοντος (αρχαιότητες, μνημεία κλπ), καθώς και στο χωροταξικό και πολεοδομικό δίκαιο. Σε πρώτο στάδιο, αναλύονται βασικές έννοιες της οικολογίας που έχουν αποκτήσει νομικό περιεχόμενο, όπως η βιοποικιλότητα και το οικοσύστημα, καθώς και θεμελιώδεις αρχές. Έμφαση δίνεται στη σύγκρουση της προστασίας του έννομου αγαθού του περιβάλλοντος, με την απόλαυση του δικαιώματος της ιδιοκτησίας και την άσκηση της οικονομικής ελευθερίας.

NOM 448 κυπριακο δημοσιο δικαιο (6 ECTS)

Το μάθημα επικεντρώνεται στην ειδική φύση του Κυπριακού Δημοσίου Δικαίου (ΚΔΔ) και στους ειδικούς τρόπους ανάπτυξης του στο πλαίσιο των δυσχερειών και ιδιαιτεροτήτων του συστήματος. Το μάθημα εστιάζει στη φύση, εφαρμογή και περιορισμούς στην λειτουργία του ΚΔΔ ως νομικό φαινόμενο με διεθνή χρησιμότητα ένεκα των ιδιαίτερων χαρακτηριστικών του. Συγκεκριμένα, η διδακτική μέθοδος επικεντρώνεται στον τρόπο αντιμετώπισης των συνταγματικών αδιεξόδων μετά το 1963 και στην υιοθέτηση, εφαρμογή και καθορισμό του δικαίου της ανάγκης. Η προσέγγιση γίνεται με έντονο το συγκριτικό στοιχείο και με αφετηρία τη θεωρητική εννοιολογική φύση του δικαίου της ανάγκης και λοιπών συγγενικών νομικών αρχών. Η έμφαση τοποθετείται στη δικαστική εξουσία και στοχεύει στο να αναδείξει το βαθμό διατήρησης εγγύτητας με το θεωρητικό και συγκριτικό πρότυπο του δικαίου της ανάγκης. Επιπλέον, αξιολογείται ο βαθμός συστηματικότητας εφαρμογής με κριτήριο την εγγύτητα με την απόφαση Ibrahim. To πρώτο μέρος του μαθήματος οδηγεί στην αξιολόγηση του συστήματος και της δικαστικής εξουσίας, ως ένα σύστημα ανοικτό σε εξωτερικές επιρροές άλλα και πρωτοποριακά τολμηρό σε σχέση με την αποστολή του. Το δεύτερο μέρος του μαθήματος έχει ως εκκίνηση το παραπάνω και εξετάζει τη συνέπεια προσέγγισης ως προς άλλους τομείς δημοσίου δικαίου όπως τα ανθρώπινα δικαιώματα και τη σχέση με την ΕΣΔΑ. Ως μέτρο σύγκρισης εξετάζεται η σχέση με το δίκαιο της ΕΕ και ειδικά σε σχέση με την αρχή της υπεροχής του δικαίου της ΕΕ, το άμεσο και έμμεσο αποτέλεσμα, την προδικαστική παραπομπή, την προστασία τηλεπικοινωνιακών δεδομένων και τα δικαιώματα μελών οικογενειών πολιτών της ΕΕ.

NOM 449 Φορολογικό και Δημοσιονομικό Δίκαιο (6 ECTS)

Αντικείμενα του μαθήματος αποτελούν το ουσιαστικό και δικονομικό φορολογικό δίκαιο, καθώς και η άσκηση δημόσιας οικονομικής πολιτικής. Εξετάζονται οι γενικές αρχές του φορολογικού δικαίου και συστηματική ένταξή του, η έννοια και διακρίσεις των φόρων, οι βασικές έννοιες του φορολογικού συστήματος και τα συνταγματικά και νομοθετικά όρια της φορολογικής εξουσίας. Το κυπριακό φορολογικό δίκαιο εντάσσεται στο διεθνές και ευρωπαϊκό φορολογικό πλαίσιο. Εξετάζεται, επίσης, η διοικητική φορολογική διαδικασία και η διοικητική δικονομία που χρησιμοποιείται.

NOM 452 Διεθνές οικονομικο Δίκαιο / International economic law (*διδασκαλια στα αγγλικα*) (6 ECTS)

Σκοπός του μαθήματος είναι να εξοικειώσει τους φοιτητές με τις έννοιες, τη θεσμική οργάνωση, τους νομικούς κανόνες και τις πολιτικές των διεθνών οικονομικών σχέσεων. Αρχικά θα γίνει μία ιστορική αναδρομή στους βασικότερους σταθμούς της διεθνούς οικονομικής συνεργασίας και έπειτα θα παρουσιαστεί κριτικά ο υβριδικός χαρακτήρας του διεθνούς οικονομικού δικαίου. Θα αναλυθούν πρωτίστως οι βασικές αρχές και το γενικό νομικό πλαίσιο του δικαίου του διεθνούς εμπορίου, με έμφαση στη Γενική Συμφωνία Δασμών και Εμπορίου (GATT) και στον θεσμικό ρόλο του Παγκόσμιου Οργανισμού Εμπορίου, ιδιαίτερα αναφορικά με την επίλυση των διεθνών εμπορικών διαφορών. Θα γίνει επίσης συνοπτική παρουσίαση των ουσιαστικών κανόνων του διεθνούς επενδυτικού δικαίου, καθώς και της διαδικασίας επίλυσης διαφορών μέσω του Διεθνούς Κέντρου Επίλυσης Επενδυτικών Διαφορών (ICSID). Τέλος, θα εξεταστεί συνοπτικά το κανονιστικό και θεσμικό πλαίσιο που διέπει τις διεθνείς νομισματικές και τραπεζικές σχέσεις.

NOM 453 Δίκαιο των Ηνωμένων Εθνών / lAW OF THE UNITED NATIONS (*διδασκαλία στα αγγλικα*) (6 ECTS)

Σκοπός του μαθήματος είναι να εξετάσει τη λειτουργία του Οργανισμού Ηνωμένων Εθνών, προκειμένου να κατανοηθεί ο ρόλος που διαδραματίζει στη σύγχρονη διεθνή πραγματικότητα. Σε αυτό το πλαίσιο, εξετάζεται η εξελικτική πορεία του Οργανισμού, οι σκοποί και οι αρχές του, η δομή, τα κύρια όργανα και ο τρόπος λειτουργίας τους, καθώς και οι επιμέρους αρμοδιότητες κάθε οργάνου. Ιδιαίτερη έμφαση θα δοθεί στο Συμβούλιο Ασφαλείας και στις ευρείες εξουσίες που διαθέτει, καθώς και στο ζήτημα των νομικών περιορισμών και των μηχανισμών ελέγχου της δράσης του. Εξετάζονται, επίσης, οι ειρηνευτικές επιχειρήσεις του Οργανισμού και τα νομικά προβλήματα, που γεννώνται από τις διαρκώς διευρυνόμενες δραστηριότητές τους.

NOM 454 Δίκαιο της Θάλασσας (6 ECTS)

Σκοπός του μαθήματος είναι να εισαγάγει τους φοιτητές στις βασικές έννοιες του Δικαίου της Θάλασσας, ώστε να κατανοηθούν τα δικαιώματα και οι υποχρεώσεις που απορρέουν για τα κράτη, και ιδιαίτερα για την Κυπριακή Δημοκρατία, από αυτόν τον ειδικό κλάδο του διεθνούς δικαίου. Σε πρώτο στάδιο, γίνεται εισαγωγή στις βασικές έννοιες και στη Σύμβαση για το Δίκαιο της Θάλασσας τού 1982. Στη συνέχεια, εξετάζονται οι θαλάσσιες ζώνες, όπως η αιγιαλίτιδα ζώνη, η συνορεύουσα ζώνη, η αποκλειστική οικονομική ζώνη, καθώς και η υφαλοκρηπίδα, οι τρόποι οριοθέτησής τους και τα δικαιώματα που απορρέουν για τα κράτη. Γίνεται, επίσης, αναφορά στην προστασία του θαλάσσιου περιβάλλοντος και στους μηχανισμούς επίλυσης των διαφορών που ανακύπτουν.

NOM 455 Διεθνές Ποινικό Δίκαιο (6 ECTS)

Το μάθημα εξετάζει την εξέλιξη του διεθνούς ποινικού δικαίου διαχρονικά, την έννοια και τα γενικά χαρακτηριστικά του Διεθνούς Ποινικού Δικαίου, τα κύρια διεθνή εγκλήματα (εγκλήματα πολέμου, εγκλήματα κατά της ανθρωπότητας, τη γενοκτονία και άλλα θέματα, όπως την επιθετικότητα, τα βασανιστήρια και την τρομοκρατία). Στη συνέχεια, εξετάζονται τα βασικά στοιχεία της διεθνούς ποινικής ευθύνης, η ποινική δίωξη και η τιμωρία τόσο από εθνικά όσο και διεθνή ποινικά δικαστήρια (τα διεθνή ποινικά δικαστήρια του ΟΗΕ για την πρώην Γιουγκοσλαβία, Ρουάντα και Σιέρα Λεόνε), καθώς και το Διεθνές Ποινικό Δικαστήριο στη Χάγη. Τέλος, το μάθημα επιχειρεί μια κριτική αξιολόγηση της χρήσης και αποτελεσματικότητας του συστήματος της διεθνούς ποινικής δικαιοσύνης.

NOM 456 Εικονική Δίκη (6 ECTS)

Στο πλαίσιο αυτού του μαθήματος, οι φοιτητές προετοιμάζονται για τη διεξαγωγή εικονικής δίκης στην αγγλική ή ελληνική γλώσσα, στη βάση ενός διαφορετικού υποθετικού προβλήματος κάθε χρόνο. Η υποστήριξη της υπόθεσης γίνεται τόσο γραπτώς όσο και προφορικώς, στα πλαίσια διεθνών πανεπιστημιακών διαγωνισμών εικονικής δίκης, που διεξάγονται στο εξωτερικό. Ο σημαντικότερος διαγωνισμός είναι ο διαγωνισμός Philip C. Jessup International Law Moot Court Competition.

NOM 457 Διεθνές Δίκαιο Ανθρωπινων δικαιωμάτων / INTERNATIONAL HUMAN RIGHTS LAW (*Διδασκαλια στα αγγλικα*) (6 ECTS)

Το μάθημα χωρίζεται σε τρεις ενότητες. Στην πρώτη ενότητα θα εξεταστούν γενικότερα ζητήματα, όπως η φύση και οι διακρίσεις των ανθρωπίνων δικαιωμάτων, η ιστορική εξέλιξη, οι φορείς των δικαιωμάτων και υποχρεώσεων και οι κρατικές υποχρεώσεις σεβασμού, προστασίας και εκπλήρωσης. Η δεύτερη ενότητα θα καλύψει την προστασία των ανθρωπίνων δικαιωμάτων σε οικουμενικό επίπεδο, εξετάζοντας τις κυριότερες διεθνείς συνθήκες και τους μηχανισμούς εφαρμογής τους. Η τρίτη ενότητα θα εστιάσει στην προστασία των ανθρωπίνων δικαιωμάτων σε περιφερειακό επίπεδο με έμφαση στην Ευρωπαϊκή Σύμβαση των Δικαιωμάτων του Ανθρώπου και τη λειτουργία του Ευρωπαϊκού Δικαστηρίου Ανθρωπίνων Δικαιωμάτων.

NOM 458 Δίκαιο διεθνών οργανισμων / LAW OF INTERNATIONAL ORGANIZATIONS (*Διδασκαλια στα αγγλικα*) (6 ECTS)

Σκοπός του μαθήματος είναι να εισαγάγει τους φοιτητές στις νομικές αρχές που διέπουν τη λειτουργία των διεθνών (διακυβερνητικών) οργανισμών, προκειμένου να κατανοηθεί ο πολυσχιδής ρόλος τους στη σύγχρονη διεθνή πραγματικότητα. Υπό αυτό το πρίσμα θα εξεταστούν η έννοια και οι συνέπειες της νομικής προσωπικότητας των διεθνών οργανισμών, οι εννοιολογικές διακρίσεις τους, οι ιδιαιτερότητες στην ερμηνεία των καταστατικών κειμένων τους, οι ρητές και σιωπηρές εξουσίες τους, η προβληματική της ευθύνης σε περίπτωση παράνομης δράσης, καθώς και τα προνόμια και οι ασυλίες που απολαμβάνουν. Στα πλαίσια του μαθήματος θα εξεταστούν επίσης επιμέρους παγκόσμιοι και περιφερειακοί οργανισμοί και θα δοθεί έμφαση στη δομή, τη λειτουργία και τις αρμοδιότητες του Οργανισμού Ηνωμένων Εθνών.

NOM 459 Διεθνές Δίκαιο αναπτυξησ / INTERNATIONAL DEVELOPMENT LAW (*Διδασκαλια στα αγγλικα*) (6 ECTS)

Σκοπός του μαθήματος είναι να εξοικειώσει τους φοιτητές με τις έννοιες, τις πολιτικές, τους κανόνες και τους θεσμούς της διεθνούς συνεργασίας για την παγκόσμια ανάπτυξη και την εξάλειψη της παγκόσμιας φτώχειας. Αρχικά θα γίνει μία κριτική προσέγγιση της έννοιας της ανάπτυξης και μία ιστορική αναδρομή στους βασικότερους σταθμούς της διεθνούς αναπτυξιακής συνεργασίας από την ίδρυση του Οργανισμού Ηνωμένων Εθνών μέχρι τους Αναπτυξιακούς Στόχους της Χιλιετίας και τους Στόχους για τη Βιώσιμη Ανάπτυξη. Σε αυτό το πλαίσιο θα εξεταστούν ο ρόλος του διεθνούς οικονομικού δικαίου, τα μέσα και οι νομικές πτυχές της διεθνούς αναπτυξιακής συνεργασίας, καθώς και οι σύγχρονες προσεγγίσεις της ανάπτυξης από την οπτική των ανθρωπίνων δικαιωμάτων, τα οικονομικά και κοινωνικά δικαιώματα και το δικαίωμα στην ανάπτυξη.

NOM 461 Διεθνές Εμπορικό Δίκαιο (6 ECTS)

Εισαγωγή στους βασικούς τύπους εμπορικών συναλλαγών, το διεθνές νομικό πλαίσιο που τους διέπει, και τις δικαστικές και εξωδικαστικές μεθόδους επίλυσης των διαφορών που προκύπτουν. Μελετώνται οι θεσμοί και πηγές του διεθνούς εμπορικού δικαίου, τα στοιχεία διεθνούς οικονομικού δικαίου, η διεθνής πώληση αγαθών, οι ομοιόμορφοι κανόνες και συναλλακτικές συνήθειες για την πώληση και μεταφορά αγαθών, οι βασικοί τύποι εμπορικών εγγράφων και αξιογράφων, οι βασικοί τύποι συναλλαγών για τη διανομή αγαθών και υπηρεσιών, οι βασικοί τύποι συμβάσεων για τη χρηματοδότηση διεθνών εμπορικών συναλλαγών, τα στοιχεία διαπραγμάτευσης, οι μέθοδοι επίλυσης διεθνών εμπορικών διαφορών, όπως η διεθνής εμπορική διαιτησία.

NOM 462 Ευρωπαϊκό Ιδιωτικό Δίκαιο (6 ECTS)

Η Ευρωπαϊκή Ολοκλήρωση επηρεάζει πλέον κάθε τομέα της κοινωνικής και οικονομικής ζωής μας. Στο μάθημα αυτό μελετάται ο ρόλος της ευρωπαϊκής ενοποίησης στη μετεξέλιξη του ιδιωτικού δικαίου των κρατών-μελών, και δη της Κύπρου. Στο εισαγωγικό μέρος, εξετάζεται το θεσμικό πλαίσιο του ευρωπαϊκού ιδιωτικού δικαίου, η βασική προβληματική της ενοποίησης-εναρμόνισης των δικαίων, και οι μέθοδοι που χρησιμοποιούνται. Στη συνέχεια, το μάθημα θα ασχοληθεί με τρία συγκεκριμένα αντικείμενα: το γενικό μέρος του δικαίου των συμβάσεων, την προστασία των καταναλωτών, και τις συμβάσεις παροχής χρηματοοικονομικών υπηρεσιών.

NOM 463 Συγκριτικό Δίκαιο (6 ECTS)

Αντικείμενο του μαθήματος αποτελεί η δικαιϊκή ετερότητα – η ποικιλία νομικών συστημάτων (εννόμων τάξεων) ανά τον κόσμο – και η μεθοδολογία της προσέγγισης άλλων συστημάτων και της σύγκρισης νομικών συστημάτων. Εξετάζονται τα θεμελιώδη χαρακτηριστικά ενός νομικού συστήματος (πηγές του δικαίου, οργάνωση της απονομής δικαιοσύνης, αντιλήψεις περί δικαίου, νομική εκπαίδευση και οργάνωση της νομικής ύλης σε κλάδους, εξωτερικές επιρροές), η κατηγοριοποίηση σε «οικογένειες δικαίων» και οι έννοιες που χρησιμοποιούνται (νομικό σύστημα, νομική παράδοση, νομική κουλτούρα). Αξιολογείται η ερευνητική εργασία σύγκρισης (μικροσύγκριση, μακροσύγκριση). Στο δεύτερο σκέλος του μαθήματος, παρουσιάζονται τα βασικά δικαιϊκά συστήματα στην Ευρώπη, το αμερικανικό και το ιαπωνικό δίκαιο. Το μάθημα ολοκληρώνεται με πρακτικές ασκήσεις σύγκρισης δικαίων.

NOM 464 Εναλλακτική Επίλυση Διαφορών (6 ECTS)

Το μάθημα συνδυάζει την θεωρητική/διεπιστημονική και πρακτική/εργαστηριακή διάσταση του αντικειμένου της επίλυσης διαφορών. Έμφαση δίδεται στην θεωρία και δικαιοπολιτική της επίλυσης διαφορών και πρακτικές ασκήσεις διαπραγμάτευσης και διαμεσολάβησης.

NOM 475 Το Δίκαιο στην Αρχαιότητα (6 ECTS)

Το μάθημα αναφέρεται στο δίκαιο της αρχαίας ελληνορωμαϊκής αρχαιότητας. Για το δίκαιο στην Αρχαία Ελλάδα, βασική πηγή μελέτης αποτελούν οι αρχαίοι συγγραφείς και ποιητές. Το δίκαιο της αρχαίας Ρώμης αποτέλεσε το θεμέλιο όλων των δυτικών δικαίων, ηπειρωτικών αλλά και κοινοδικαίου.

# Μέθοδος Αξιολόγησης Μαθημάτων

## Ενδιάμεση – Τελική Γραπτη Εξεταση ή Γραπτη Εργασια

Κάθε μάθημα αξιολογείται υποχρεωτικά με δυο τουλάχιστον τρόπους, μέσω γραπτής εξέτασης και/ή εκπόνησης γραπτής/ών εργασίας/ών. Κάθε μέθοδος αξιολόγησης προσμετράται στον τελικό βαθμό σε ποσοστό που προσδιορίζεται στο syllabus κάθε μαθήματος. Εκτός από την εξεταστική περίοδο στο τέλος κάθε εξαμήνου, μπορεί να υπάρχει και ενδιάμεση γραπτή εξέταση που συνήθως λαμβάνει χώρα στο μέσο του εξαμήνου. Αντί της γραπτής (ενδιάμεσης ή τελικής) εξέτασης σε κάποιο μάθημα, δύναται (και είναι σύνηθες) να απαιτείται η εκπόνηση γραπτής εργασίας.

## Γραπτή Εξέταση

Στις γραπτές εξετάσεις ισχύουν οι κανόνες οι οποίοι διέπουν την ακαδημαϊκή συμπεριφορά και οι πειθαρχικοί κανόνες (βλ. πιο κάτω).

## Κανονες Γραπτής Εργασίας

Ως προς την εκπόνηση γραπτών εργασιών, το Τμήμα Νομικής έχει ορίσει τους ακόλουθους υποχρεωτικούς κανόνες:

1. Οι εργασίες υποβάλλονται τη συγκεκριμένη ώρα και μέρα που τίθεται από τον διδάσκοντα στη Γραμματεία του Τμήματος, σε ειδικό κουτί, εκτός εάν ο διδάσκων ζητήσει να υποβληθούν μόνο με ηλεκτρονικό μήνυμα.

2. Θέματα παράτασης ρυθμίζονται από τους υφιστάμενους κανόνες που ισχύουν για εργασίες. Σε περίπτωση καθυστερημένης υποβολής μέχρι 2 ώρες επιβάλλεται αυτόματη μείωση 0.5 βαθμού. Σε περίπτωση καθυστέρησης υποβολής από 2 ώρες μέχρι και 24 ώρες επιβάλλεται αυτόματη μείωση 1.0 βαθμού. Σε περίπτωση καθυστέρησης πέραν των 24 ωρών και μέχρι 3 ημέρες επιβάλλεται αυτόματη μείωση 1.0 βαθμού ανά ημέρα καθυστέρησης. Σε περίπτωση καθυστέρησης πέραν των 3 ημερών η εργασία βαθμολογείται με 0.

3. Σε κάθε γραπτή εργασία πρέπει να αναγράφεται το ονοματεπώνυμο και ο αριθμός ταυτότητας του φοιτητή.

4. Κάθε γραπτή εργασία πρέπει να υπογράφεται από τον φοιτητή. Η υπογραφή αυτή θα εκλαμβάνεται ως δήλωση ότι πρόκειται για εργασία του ίδιου του φοιτητή.

5. Η εργασία πρέπει να περιλαμβάνει καταμέτρηση λέξεων στο εξώφυλλο. Εάν δεν υπάρχει καταμέτρηση ή εάν η καταμέτρηση είναι λανθασμένη θα υπάρχει μείωση 0.5 βαθμού. Σε περίπτωση παραπλανητικής ένδειξης που εμπίπτει στα πειθαρχικά παραπτώματα δύναται να ακολουθηθεί η πειθαρχική διαδικασία.

6. Η εργασία πρέπει να περιλαμβάνει βιβλιογραφία.

7. Η εργασία πρέπει να συντάσσεται με γραμματοσειρά Times New Roman, με μέγεθος γραμμάτων 12, με διπλό διάστημα (double space).

8. Το όριο των λέξεων (το οποίο κοινοποιείται για κάθε μάθημα με συγκεκριμένο τρόπο) πρέπει να τηρείται αυστηρά. Στο όριο λέξεων δεν περιλαμβάνονται οι υποσημειώσεις, η βιβλιογραφία, ο πίνακας περιεχομένων και τυχόν παραρτήματα).

9. Σε περίπτωση υπέρβασης του ορίου μέχρι και 9% από το όριο λέξεων που τέθηκε επιβάλλεται αυτόματη μείωση 0.5 βαθμού. Σε περίπτωση υπέρβασης του ορίου από 10% μέχρι 20% του ορίου λέξεων επιβάλλεται αυτόματη μείωση 1.0 βαθμού. Σε περίπτωση υπέρβασης του ορίου περισσότερο από 21% η εργασία βαθμολογείται με βαθμό 0.

10. Οι κανόνες αυτοί δύναται να τροποποιηθούν με απόφαση του Συμβουλίου Τμήματος.

Ως προς το σύστημα παραπομπών, το Τμήμα Νομικής προτείνει στους φοιτητές του τη χρήση του συστήματος OSCOLA, το οποίο είναι διαθέσιμο στον ακόλουθο σύνδεσμο: <https://www.law.ox.ac.uk/sites/files/oxlaw/oscola_4th_edn_hart_2012.pdf>.

Τέλος, το Τμήμα Νομικής, αναγνωρίζοντας ότι η ανατροφοδότηση (feedback) στην αξιολόγηση των γραπτών εργασιών μπορεί να διαδραματίσει σημαντικό ρόλο στην εκπαίδευση των φοιτητών, δίδει τη δυνατότητα ανατροφοδότησης κατόπιν αιτήματος του φοιτητή προς τον διδάσκοντα, η οποία λαμβάνει την ακόλουθη μορφή:

|  |  |
| --- | --- |
| ΣΧΟΛΙΑ/ΑΞΙΟΛΟΓΗΣΗ ΓΙΑ ΓΡΑΠΤΗ ΕΡΓΑΣΙΑ  ΤΜΗΜΑ ΝΟΜΙΚΗΣ, ΠΑΝΕΠΙΣΤΗΜΙΟ ΚΥΠΡΟΥ | |
| ΟΝΟΜΑ ΦΟΙΤΗΤΗ:  ΜΑΘΗΜΑ:  ΒΑΘΜΟΣ: |  |
| Δομή: |  |
| Γνώση και κατανόηση βασικών αρχών και εννοιών: |  |
| Εφαρμογή γνώσης σε συγκεκριμένο/α ερώτημα/τα: |  |
| Ανάλυση και σύνθεση: |  |
| Έρευνα/Μελέτη: |  |
| Παραπομπές και βιβλιογραφία: |  |
| Παρουσίαση: |  |
| Γραμματική, ορθογραφία, σύνταξη: |  |

## Σύστημα Βαθμολογίας και Μέθοδος Αξιολόγησης Τμήματος Νομικής

Το Τμήμα ακολουθεί το υποχρεωτικό σύστημα βαθμολογίας του Πανεπιστήμιο Κύπρου (βλ. πιο κάτω), το οποίο είναι αριθμητικό και αρχίζει από το 0 έως το 10, με προσαυξήσεις 0,5. Κατώτατο όριο επιτυχία είναι ο βαθμός 5. Ο σταθμικός μέσος όρος υπολογίζεται με βάση το μέσο όρο της βαθμολογίας όλων μαθημάτων που ο φοιτητής έχει ολοκληρώσει επιτυχώς. Ο τελικός σταθμικός μέσος όρος, και κατά συνέπεια η τάξη του πτυχίου, αναγράφεται στο πτυχίο σύμφωνα με τον ακόλουθο τρόπο:

* Άριστα με Διάκριση (9,5-10),
* Άριστα (8,5-9,49),
* Λίαν Καλώς (6,5-8,49),
* Καλώς (5,5-6,49) και
* Ικανοποιητικώς (5-5,49).

### Γενικές Αρχές και Κατευθυντήριες Γραμμές Αξιολόγησης

Σε σχέση με τα κριτήρια βαθμολόγησης για κάθε είδος αξιολόγησης, το Τμήμα Νομικής λαμβάνει ιδίως υπόψη τα ακόλουθα:

* εύρος γνώσης,
* άμεση ενασχόληση με το ερώτημα,
* ποιότητα επιχειρημάτων και ανάλυσης,
* οργάνωση και παρουσίαση.

Για τα πρώτα τρία, η έμφαση αποδίδεται στη χρήση της εφαρμοστέας νομολογίας, της πρωτογενούς και δευτερογενούς νομοθεσίας και των ακαδημαϊκών αναλύσεων. Τα syllabus κάθε μαθήματος δύναται να περιλαμβάνει επιπρόσθετες και άλλες συγκεκριμένες αρχές αξιολόγησης.

Θα πρέπει να σημειωθεί ότι για τη βαθμολόγηση και την ταξινόμηση σε οποιαδήποτε από τις πιο πάνω τάξεις, κάθε γραπτή εργασία ή εξέταση δεν χρειάζεται να πληροί όλα τα κριτήρια τα οποία καθορίζονται για κάθε τάξη. Τα ακαδημαϊκά μέλη καθοδηγούνται από τις γενικές αρχές όσον αφορά τον κύριο χαρακτήρα του έργου που αξιολογείται (εξέταση ή εργασία). Συνεπώς, οι αρχές αυτές καθοδηγούν τους εξεταστές και βοηθούν τους φοιτητές να γνωρίζουν τον τρόπο ακαδημαϊκής αξιολόγησης και να βελτιώνουν τυχόν αδυναμίες.

#### «Αριστα με Διάκριση» (9,5-10) και «Αριστα» (8,5-9,49)

Οι βαθμοί αυτοί δίδονται σε μια πλήρως εμπεριστατωμένη απάντηση, βασισμένη σε εκτενή έρευνα και μελέτη, η οποία ξεπερνά το υλικό το οποίο καθορίστηκε από το διδάσκοντα ως υποχρεωτικό. Η εργασία ή εξέταση η οποία βαθμολογείται με «άριστα με διάκριση» ή με «άριστα» περιλαμβάνει διάφορα παραδείγματα (νομολογία, πρωτογενή και δευτερογενή νομοθεσία, ακαδημαϊκά εγχειρίδια και άρθρα) τα οποία υποστηρίζουν το επιχείρημα και παρέχει σαφείς αναφορές στη σχετική βιβλιογραφία. Ο φοιτητής πρέπει να συζητά διάφορες απόψεις σε σχέση με τα υπό εξέταση ζητήματα, να τις αξιολογεί κριτικά και να διακρίνει μεταξύ διαφορετικών ιδεών και επιχειρημάτων. Παράλληλα, ο φοιτητής πρέπει να αναπτύσσει τη δική του πρωτότυπη επιχειρηματολογία σε σχέση με το υπό εξέταση θέμα. Η γραπτή εξέταση ή εργασία πρέπει να είναι καλογραμμένη, καλά μελετημένη, με ελάχιστα τεχνικά λάθη και συνέπεια ως προς το στυλ. Ο τρόπος γραφής πρέπει να είναι άμεσος και με ισχυρές ενδείξεις άριστης γνώσης της γλώσσας. Η βαθμολόγηση εντός των τάξεων «άριστα με διάκριση» και «άριστα» αποτελεί αναγνώριση της προσεκτικής ενασχόλησης με το υπό εξέταση ζήτημα και της παρουσίασης ενός συνεκτικού επιχειρήματος.

Βαθμός 10

Εξαιρετική εργασία/απάντηση ως προς όλες τις απόψεις η οποία είναι απόλυτα ανεξάρτητη, πρωτότυπη και διορατική, ενώ ο τρόπος γραφής ικανοποιεί τα υψηλότερα επαγγελματικά πρότυπα στον κλάδο.

Βαθμός 9,5

Εξαιρετική γνώση, ισορροπία και εκλεπτυσμένη προσέγγιση. Πρόκειται για εργασία με υψηλή ακρίβεια, αναλυτική, με συνέπεια ως προς το στυλ.

Βαθμός 9

Στοιχεία κριτικής και πρωτότυπης σκέψης, καθώς και ικανότητα διεξαγωγής ανεξάρτητης έρευνας.

Βαθμός 8,5

Δείχνει ξεκάθαρη αντίληψη των σημαντικών σημείων και ικανότητα αναλυτικής και στοχευμένης συζήτησης. Παράλληλα, πρέπει να παρουσιάζει στοιχεία αναμφισβήτητης ποιότητας στη χρήση πηγών. Παρόλο που είναι γενικά άψογη, η εργασία/εξέταση σε αυτήν την τάξη ενδέχεται να περιέχει περιστασιακά στιλιστικά ή τεχνικά λάθη.

#### «Λίαν Καλώς» (6,5-8,49)

Η απάντηση επικεντρώνεται στην ερώτηση, είναι πλήρης σε σχέση με βασικά επιχειρήματα, είναι καλά τεκμηριωμένη και αποδεικνύει κατανόηση του θέματος. Χρησιμοποιεί σωστά το σχετικό υλικό το οποίο καλύπτει εξαντλητικά και υπερβαίνει τις υποχρεωτικές πηγές ανάγνωσης με βάση το συνιστώμενο υλικό του syllabus (νομολογία, πρωτογενές και δευτερογενές δίκαιο, ακαδημαϊκά κείμενα). Παράλληλα, αποδεικνύει την αντίληψη του φοιτητή, καθώς και στοιχεία ανεξάρτητης σκέψης. Η απάντηση συγκρίνει τα διαφορετικά επιχειρήματα επί του θέματος και τα αξιολογεί κριτικά, με περιστασιακές αλλά όχι πλήρεις εξατομικευμένες επιχειρηματολογίες. Η εργασία/εξέταση είναι καλογραμμένη, καλά μελετημένη, καλαίσθητη, με ελάχιστα τεχνικά λάθη και συνέπεια στο στυλ. Περιλαμβάνει σαφή δομή και χρησιμοποιεί σωρεία πηγών για να υποστηρίξει το επιχείρημα. Το στυλ γραφής είναι κυρίως άμεσο και με σημαντικές ενδείξεις άρτιας γνώσης της γλώσσας.

Βαθμός 8

Καλογραμμένο, με λίγα τεχνικά λάθη. Μια άμεση απάντηση στην ερώτηση, δείχνοντας αντίληψη των διαφόρων επιχειρημάτων και ερμηνειών, και αναπτύσσοντας μια συνεκτική και καλά δομημένη συζήτηση.

Βαθμός 7,5

Ο βαθμός αυτός αποδίδεται σε μια εργασία ή εξέταση η οποία γενικά είναι επαρκής αλλά παρουσιάζει κάποιες αδυναμίες όσον αφορά το εύρος της γνώσης, το βάθος έρευνας, την ακρίβεια, τη σαφήνεια ή το στυλ. Η απάντηση μπορεί να αγνοήσει ορισμένα ζητήματα που εγείρονται από την ερώτηση ή μπορεί να δείξει κάποια αδυναμία στη γραφή, ή το εύρος της μελέτης του σχετικού υλικού.

Βαθμός 7

Μια σχετική απάντηση στο ερώτημα που δείχνει ένα λογικό επίπεδο γενικής ικανότητας και κατανόησης, αλλά με αδυναμίες σε ορισμένους τομείς. Η συγκεκριμένη εργασία/εξέταση χρησιμοποιεί ορισμένα σχετικά παραδείγματα και αντιλαμβάνεται σε κάποιο βαθμό διαφορετικά επιχειρήματα και ερμηνείες.

Βαθμός 6,5

Επιδεικνύει γνώση ορισμένων ζητημάτων που σχετίζονται με την ερώτηση, αλλά με σημαντικά κενά, ανακρίβειες και χωρίς ιδιαίτερη προσπάθεια αξιολόγησης της ποιότητας ή της σημασίας των πληροφοριών που χρησιμοποιεί. Μπορεί να περιλαμβάνει ένα ανεπαρκώς ανεπτυγμένο επιχείρημα με παράλειψη ενός ή περισσοτέρων βασικών σημείων, υπερβολική εξάρτηση σε μικρό αριθμό υλικού/βιβλιογραφίας, αδυναμίες στη σύνταξη και ανεπαρκείς παραπομπές.

#### «Καλώς» (5,5-6,49)

Μια σχετική απάντηση στην ερώτηση, που δείχνει μια σταθερή αλλά περιορισμένη ενασχόληση με το θέμα. Στην απάντηση είναι εμφανής η προσπάθεια παρουσίασης ενός επιχειρήματος, αλλά απουσιάζει μια σταθερή εστίαση, το επιχείρημα αναπτύσσεται σε πολύ περιορισμένο βαθμό ή τείνει στην επιβεβαίωση ουσιαστικά παράγωγων ιδεών. Επίσης, η απάντηση είναι περισσότερο περιγραφική παρά αναλυτική, χωρίς όμως την κριτική η οποία χαρακτηρίζει απαντήσεις οι οποίες λαμβάνουν υψηλότερες βαθμολογίες. Η δομή είναι λογική με κάποιες ενδείξεις σύγχυσης. Τέλος, μπορεί να περιέχει λάθη ως προς τα γεγονότα ή την ερμηνεία, ενώ το κείμενο στερείται σαφήνειας, συνοχής και μπορεί σε ορισμένα σημεία να είναι ακαλαίσθητο.

Βαθμός 6

Μια σχετική απάντηση στο ερώτημα που δείχνει ένα λογικό επίπεδο γενικής ικανότητας και κατανόησης, αλλά με αδυναμίες σε ορισμένους τομείς. Η συγκεκριμένη εργασία/εξέταση χρησιμοποιεί ορισμένα σχετικά παραδείγματα και αντιλαμβάνεται σε κάποιο βαθμό διαφορετικά επιχειρήματα και ερμηνείες.

Βαθμός 5,5

Μια ασθενώς σχετική απάντηση στο ερώτημα που δείχνει ένα λογικό επίπεδο γενικής ικανότητας και κατανόησης, αλλά με αδυναμίες σε ορισμένους τομείς. Η συγκεκριμένη εργασία/εξέταση χρησιμοποιεί ορισμένα σχετικά παραδείγματα και αντιλαμβάνεται σε κάποιο βαθμό διαφορετικά επιχειρήματα και ερμηνείες.

#### «Ικανοποιητικώς» (5-5,49)

Βαθμός 5

Μερική απάντηση στην ερώτηση, με ελάχιστη (ή ακόμη και τυχαία) προσπάθεια ανάπτυξης μιας συνεκτικής απάντησης στο ερώτημα. Πρόκειται για ένα ανεπαρκώς ανεπτυγμένο επιχείρημα, βασισμένο σε πολύ περιορισμένη μελέτη. Τα στοιχεία/πηγές που χρησιμοποιούνται μπορεί να είναι λανθασμένα, ασαφή ή ανεπαρκή για να αποτελέσουν μια σοβαρή απάντηση, η οποία περιλαμβάνει σφάλματα ως προς τα γεγονότα ή την ερμηνεία. Η απάντηση έχει κάποια δομή η οποία όμως είναι συγκεχυμένη ή ασαφής.

#### «Αποτυχία» (0-4,49)

Στοιχεία μερικής γνώσης αλλά σε στοιχειώδες επίπεδο ή/και επίδειξη ελάχιστης ή καθόλου πραγματικής κατανόησης της ερώτησης. Η απάντηση είναι κυρίως συγχυσμένη, δεν διατυπώνεται ορθά και απουσιάζει ένα συνεκτικό επιχείρημα. Η απάντηση στηρίζεται σε ένα πολύ περιορισμένο υλικό, χωρίς καμία κριτική αντίληψη της σημασίας του. Τέλος, περιέχει σημαντικά γραμματικά και ορθογραφικά λάθη.

Βαθμός 4,5 και 4

Επιφανειακή απάντηση στο ερώτημα που τέθηκε. Καταδεικνύει περιορισμένη γνώση του σχετικού υλικού. Μια τέτοια βαθμολογία δύναται να αντανακλά αποτυχία να απαντηθεί το ερώτημα που τέθηκε, ασήμαντο ή κανένα επιχείρημα. Περιέχει σε κάποιο βαθμό σχετικές πληροφορίες, είναι συχνά εσφαλμένη σε σχέση με τα γεγονότα και την ερμηνεία τους, και καταδεικνύει κακή οργάνωση. Είναι κακογραμμένη με πολλά γραμματικά και ορθογραφικά λάθη.

Βαθμός 3,5 και 3

Εντελώς επιφανειακή απάντηση στο ερώτημα που τέθηκε. Καταδεικνύει πολύ περιορισμένη γνώση του σχετικού υλικού. Μια τέτοια βαθμολογία δυνατόν να αντανακλά πλήρη αποτυχία να απαντηθεί το ερώτημα που τέθηκε, ασήμαντη ή καμία επιχειρηματολογία. Περιέχει πολύ λίγες σχετικές πληροφορίες, είναι σχεδόν εντελώς εσφαλμένη σε σχέση με τα γεγονότα και την ερμηνεία τους, και καταδεικνύει πολύ κακή οργάνωση. Είναι πολύ κακογραμμένη με πολλά γραμματικά και ορθογραφικά λάθη.

Βαθμός 2,5 και 2

Καμία ουσιώδης απάντηση στο ερώτημα που τέθηκε. Δεν περιλαμβάνει σχετικές πληροφορίες. Καταδεικνύει κάποια προσπάθεια για ανάλυση, η οποία όπως είναι αποτέλεσμα κακής κατανόησης και/ή είναι ασυνάρτητη, ενώ έχει αδύνατη δομή.

Βαθμός 1,5 και 1

Καμία σοβαρή προσπάθεια για να απαντηθεί το ερώτημα που τέθηκε. Καμία προσπάθεια ανάλυσης. Ανύπαρκτη δομή. Καμία κατανόηση ή γνώση του θέματος. Μόνο μερική απάντηση.

Βαθμός 0

Αναφέρεται σε εργασία η οποία είτε δεν παραδόθηκε ή δεν αξίζει να βαθμολογηθεί.

## Παροχή Σχολίων και ανατροφοδοτησης σχετικά με την Απόδοση των Φοιτητων σε Κάθε Μάθημα

Το Τμήμα Νομικής εφαρμόζει την ακόλουθη πολιτική σχετικά με την παροχή σχολίων και ανατροφοδότησης προς κάθε φοιτητή για την ατομική απόδοση σε κάθε μάθημα:

**Για τους φοιτητές που συνεχίζουν τις σπουδές τους**, μετά την ανακοίνωση της τελικής βαθμολογίας τους, ο διδάσκων κάθε μαθήματος θα καθορίζει μια ημερομηνία κατά την πρώτη εβδομάδα του επόμενου εξαμήνου αφιερωμένη στην παροχή καθοδήγησης προς τους φοιτητές για τα μαθήματα που ολοκληρώθηκαν. Κάθε φοιτητής δύναται να ζητήσει συνάντηση και/ή θα μπορεί ανά πάσα στιγμή να ζητήσει συνάντηση, είτε κατά την συγκεκριμένη μέρα που καθορίστηκε από τον διδάσκοντα ή κατά τις ώρες γραφείου του καθηγητή εντός των πρώτων δύο εβδομάδων του εξαμήνου. Κατά τη συνάντηση, ο διδάσκων βλέπει μαζί με τον φοιτητή τη γραπτή εξέταση.

**Για όσους δεν είναι πλέον εγγεγραμμένοι φοιτητές στο Πανεπιστήμιο**, ο διδάσκων του κάθε μαθήματος καθορίζει συγκεκριμένη μέρα για παροχή σχολίων και ανατροφοδότησης κατά την εβδομάδα που ακολουθεί την ανακοίνωση της βαθμολογίας και σε κάθε περίπτωση πριν την επικύρωση του καταλόγου των αποφοίτων. Σε αυτή τη συνάντηση, ο διδάσκων και οι φοιτητές βλέπουν μαζί την γραπτή εξέταση.

# Εκπόνηση Διπλωματικής Εργασίας

## Διπλωματικές Εργασίες επί Πτυχίω

Οι τεταρτοετείς φοιτητές έχουν τη δυνατότητα εκπόνησης διπλωματικής εργασίας, ισοδύναμης με 12 ECTS – αντί για την παρακολούθηση δύο μαθημάτων επιλογής (ΝΟΜ 4xx/0xx) του Τμήματος.

Για εκπόνηση διπλωματικής εργασίας απαιτείται μέσος όρος βαθμολογίας τουλάχιστον 7.5 κατά το τέλος του τρίτου έτους σπουδών. Για την εκπόνηση και υποβολή της διπλωματικής εργασίας ισχύουν οι ακόλουθοι ειδικοί κανόνες που έχουν τεθεί με απόφαση του Συμβουλίου του Τμήματος, ενώ αναφορικά με την αξιολόγηση των εργασιών εφαρμόζονται συστήματα εντοπισμού λογοκλοπής και ακολουθείται η σχετική πολιτική του Πανεπιστημίου. Βλ. Σχετικά, «Λογοκλοπή στις Σπουδές: αναγνώριση και αποφυγή της» (<http://library.ucy.ac.cy/per-page-files/services/references/plagiarism/plagiarism_02032018t.pdf>).

## ΚΑνόνες Διπλωματικών Εργασιών

1. Η διπλωματική εργασία είναι προαιρετική και πιστώνεται με 12 μονάδες ECTS (αντιστοιχεί δηλαδή σε δύο μαθήματα επιλογής).

2. Η διπλωματική εργασία έχει διάρκεια δύο εξάμηνα και είναι διαθέσιμη μόνο κατά το 4ο έτος, στο 7ο και 8ο εξάμηνο σπουδών.

3. Ο αριθμός φοιτητών ανά μέλος ΔΕΠ δεν δύναται να υπερβαίνει τους 5 ανά έτος. Ένα μέλος ΔΕΠ δύναται να ορίσει μικρότερο αριθμό φοιτητών για συγκεκριμένο ακαδημαϊκό έτος, όχι όμως μικρότερο από 3.

4. Απαραίτητη προϋπόθεση είναι ο μέσος όρος βαθμολογίας του φοιτητή μέχρι και το έκτο εξάμηνο να είναι τουλάχιστον 7.5. Το Συμβούλιο του Τμήματος μπορεί να αποφασίσει αύξηση ή μείωση του απαιτούμενου μέσου όρου για συγκεκριμένη ακαδημαϊκή χρονιά. Η Επιτροπή Σπουδών και Φοιτητικών Θεμάτων μπορεί να αποφασίσει αποδοχή φοιτητή με μικρότερο μέσο όρο, όχι όμως μικρότερο από 7.0, κατόπιν αιτιολογημένης εισήγησης του προτεινόμενου επιβλέποντος.

5. Οι ενδιαφερόμενοι φοιτητές επικοινωνούν με τα μέλη ΔΕΠ και υποβάλλουν πρόταση συγγραφής διπλωματικής εργασίας, κατά προτίμηση μέχρι το τέλος Ιουνίου κάθε έτους. Η πρόταση μπορεί να περιλαμβάνει προσχέδιο (abstract) 200-400 λέξεων και ενδεικτική βιβλιογραφία. Η περαιτέρω διαδικασία επίβλεψης επαφίεται στον κάθε επιβλέποντα. Κάθε φοιτητής οφείλει να έχει, με δική του πρωτοβουλία, τουλάχιστον δύο και όχι περισσότερες από τέσσερις καταγεγραμμένες συναντήσεις με τον επιβλέποντα ανά εξάμηνο. Με το πέρας κάθε συνάντησης, ο φοιτητής θα στέλνει εντός δύο ημερών με ηλεκτρονικό μήνυμα στον επιβλέποντα ένα σύντομο πρακτικό της συνάντησης με τα θέματα που συζητήθηκαν και ο επιβλέπων θα το εγκρίνει, αφού κάνει τις αλλαγές που κρίνει απαραίτητες.

6. Επισκέπτες Καθηγητές, Ειδικοί Επιστήμονες, καθώς και μέλη ΔΕΠ που βρίσκονται σε σαββατική άδεια, δεν μπορούν να είναι επιβλέποντες διπλωματικών εργασιών. Μπορούν να είναι μέλη επιτροπής εξέτασης (ένας σε κάθε επιτροπή κατά μέγιστο αριθμό).

7. Στην αρχή κάθε ακαδημαϊκού έτους, το Συμβούλιο του Τμήματος δύναται να ορίσει μέλος ΔΕΠ ως συντονιστή για τις διπλωματικές εργασίες. Σε αντίθετη περίπτωση, συντονιστής είναι ο πρόεδρος του Τμήματος. Ο συντονιστής είναι υπεύθυνος για πρακτικά ζητήματα, ιδίως για τη διαμόρφωση του προγράμματος προφορικής παρουσίασης και εξέτασης των διπλωματικών εργασιών.

8. Η διπλωματική εργασία έχει ανώτατο όριο 13,000 λέξεις. Στο όριο λέξεων δεν περιλαμβάνονται οι υποσημειώσεις, ο πίνακας περιεχομένων, η βιβλιογραφία ή τυχόν παραρτήματα. Σε περίπτωση υπέρβασης του ορίου μέχρι 1300 λέξεις επιβάλλεται αυτόματη μείωση 0.5 βαθμού. Σε περίπτωση υπέρβασης του ορίου από 1301 μέχρι 2600 λέξεις επιβάλλεται αυτόματη μείωση 1.0 βαθμού. Σε περίπτωση υπέρβασης του ορίου περισσότερο από 2600 λέξεις η εργασία βαθμολογείται με βαθμό 0.

9. Ημερομηνία υποβολής είναι η 15η Μαϊου και ώρα 23:59μμ εκάστου έτους, εκτός εάν η Επιτροπή Σπουδών και Φοιτητικών Θεμάτων του Τμήματος αποφασίσει διαφορετικά για συγκεκριμένο έτος. Η απόφαση γνωστοποιείται εγκαίρως στους φοιτητές. Θέματα παράτασης ρυθμίζονται από τους υφιστάμενους κανόνες που ισχύουν για εργασίες. Σε περίπτωση καθυστερημένης υποβολής μέχρι 2 ώρες επιβάλλεται αυτόματη μείωση 0.5 βαθμού. Σε περίπτωση καθυστέρησης υποβολής από 2 ώρες μέχρι και 24 ώρες επιβάλλεται αυτόματη μείωση 1.0 βαθμού. Σε περίπτωση καθυστέρησης πέραν των 24 ωρών και μέχρι 3 ημέρες επιβάλλεται αυτόματη μείωση 1.0 βαθμού ανά μέρα καθυστέρησης. Σε περίπτωση καθυστέρησης πέραν των 3 ημερών η εργασία βαθμολογείται με 0.

9. Οι διπλωματικές εργασίες υποβάλλονται μέσω e-mail στον επιβλέποντα Καθηγητή, στη Γραμματεία του Τμήματος και στα μέλη της επιτροπής εξέτασης ταυτόχρονα. Επίσης, υποβάλλονται σε έντυπη μορφή στις θυρίδες των μελών της Επιτροπής Εξέτασης κατά την επόμενη εργάσιμη ημέρα και μέχρι ώρα 14:00.

10. Οι φοιτητές θα κάνουν προφορική παρουσίαση της εργασίας διάρκειας 10-15 λεπτών και θα υποβάλλονται σε προφορική εξέταση διάρκειας 30-40 λεπτών ενώπιον διμελούς ή τριμελούς επιτροπής αποτελούμενης από τον επιβλέποντα καθηγητή και τουλάχιστον ένα ακόμη μέλος ΔΕΠ του Τμήματος, ανάλογα με το θέμα της διπλωματικής εργασίας. Οι ερωτήσεις θα πρέπει να είναι επί θεμάτων που θίγει η εργασία. Μπορούν, ωστόσο, νατίθενται και ερωτήσεις επί βασικών πτυχών τουευρύτερου γνωστικού πεδίου στο οποίο εμπίπτει η διπλωματική εργασία.

11. Στο τέλος του πρώτου εξαμήνου, πριν το δεύτερο εξάμηνο της εκπόνησης της εργασίας, ο επιβλέπων καθηγητής υποβάλλει γραπτή αξιολόγηση της προόδου του φοιτητή προς το συντονιστή του Τμήματος για τις διπλωματικές εργασίες η οποία κοινοποιείται και στο φοιτητή. Στην αξιολόγηση δίνεται βαθμός Ι= Ικανοποιητική ή Κ= Μη Ικανοποιητική.

12. Γλώσσα συγγραφής είναι η Ελληνική. Κατ’ εξαίρεση, η Επιτροπή Σπουδών και Φοιτητικών Θεμάτων μπορεί να δεχτεί αίτημα φοιτητή για συγγραφή και/ή προφορική παρουσίαση και εξέταση στην αγγλική γλώσσα, με τη σύμφωνη γνώμη του επιβλέποντος.

13. Η προφορική παρουσίαση και η προφορική εξέταση αντιστοιχούν στο 30% του βαθμού. Το 70% του βαθμού αντιστοιχεί στο γραπτό κείμενο. Ο βαθμός για το γραπτό κείμενο τίθεται από την επιτροπή εξέτασης πριν την έναρξη της προφορικής διαδικασίας και γνωστοποιείται στο συντονιστή ή, αν δεν έχει οριστεί συντονιστής, στον Πρόεδρο του Τμήματος.

14. Οι κανόνες αυτοί δύναται να τροποποιηθούν με απόφαση του Συμβουλίου Τμήματος.

# Σημαντικές Πληροφορίες για Προπτυχιακούς Φοιτητές

## Δίδακτρα

Τα δίδακτρα για κάθε Κύπριο φοιτητή ή φοιτητή που προέρχεται από κράτος μέλος της ΕΕ ανέρχονται σε €1.709 ανά εξάμηνο και καταβάλλονται από την Κυπριακή Δημοκρατία. Τα δίδακτρα για φοιτητές που δεν είναι πολίτες της Δημοκρατίας ή κράτους-μέλους της ΕΕ ανέρχονται σε €3.417 ανά εξάμηνο.

## Εγγραφή/Αλλαγές Σε Μαθήματα

Οι εγγραφές στα μαθήματα διεξάγονται ηλεκτρονικά μέσω του διαδικτύου, χρησιμοποιώντας το σύστημα BannerWeb την εβδομάδα πριν από την έναρξη μαθημάτων κάθε εξαμήνου.

O φοιτητής έχει τη δυνατότητα να προσθέσει ή να αφαιρέσει μαθήματα την δεύτερη εβδομάδα του εξαμήνου. Κατά την τρίτη εβδομάδα, μπορεί μόνο να αφαιρέσει μαθήματα συμπληρώνοντας σχετικό έντυπο, που υποβάλλεται στα γραφεία της Υπηρεσίας Σπουδών και Φοιτητικής Μέριμνας.

Από την τέταρτη μέχρι και την έβδομη εβδομάδα του εξαμήνου, είναι δυνατή μόνο η αποχώρηση από μάθημα, η οποία όμως καταγράφεται στο δελτίο αναλυτικής βαθμολογίας του φοιτητή. Αποχώρηση από μάθημα γίνεται με τη συμπλήρωση σχετικού εντύπου, που υποβάλλεται στα γραφεία της Υπηρεσίας Σπουδών και Φοιτητικής Μέριμνας. Μετά την όγδοη εβδομάδα, φοιτητής που δεν έχει αποχωρήσει από μάθημα ή δε συμμετέχει σε μάθημα ή δε λαμβάνει μέρος στις εξετάσεις μαθήματος βαθμολογείται με μηδέν.

## Σύστημα Βαθμολογίας

Το σύστημα βαθμολογίας των μαθημάτων είναι αριθμητικό, από 0 μέχρι 10, ανά ½ της μονάδας. Κατώτατο όριο επιτυχίας είναι ο βαθμός 5. Ο τελικός βαθμός ενός προπτυχιακού φοιτητή, και κατά συνέπεια η τάξη του Πτυχίου του Άριστα με Διάκριση (9,5-10), Άριστα (8,5-9,49), Λίαν Καλώς (6,5-8,49), Καλώς (5,5-6,49) και Ικανοποιητικώς (5-5,49) υπολογίζεται ως ο σταθμικός μέσος όρος όλων των μαθημάτων που ο φοιτητής έχει ολοκληρώσει επιτυχώς. Η στάθμιση βασίζεται στα ECTS του κάθε μαθήματος.

Για τον υπολογισμό του τελικού σταθμικού μέσου όρου, λαμβάνονται υπόψη μόνο τα μαθήματα που βαθμολογήθηκαν με βαθμό 5 και άνω (διότι μόνο σε αυτά μπορούν να απονεμηθούν οι σχετικές πιστώσεις). Τα μαθήματα που υπολογίζονται συλλογικά καλύπτουν τις απαιτούμενες πιστωτικές μονάδες. Για τον υπολογισμό λαμβάνονται υπόψη όλα τα μαθήματα στα οποία ο φοιτητής έχει επιτύχει, έστω και αν έχει επιτύχει σε περισσότερα μαθήματα από ό,τι απαιτεί το πρόγραμμα σπουδών.

Για **βελτίωση βαθμολογίας** σε κάποιο μάθημα, το Συμβούλιο του Τμήματος έχει αποφασίσει ως ακολούθως. Οι φοιτητές του Τμήματος Νομικής μπορούν να επαναλάβουν μέχρι δύο μαθήματα για σκοπούς βελτίωσης κατά τη διάρκεια των σπουδών τους, μετά από έγκριση του διδάσκοντος, και μόνο κατά το επόμενο εξάμηνο στο οποίο διδάσκεται το μάθημα (νοείται ότι η επανάληψη για συγκεκριμένο μάθημα επιτρέπεται μόνο μία φορά). Βασική προϋπόθεση είναι η βαθμολογία στο συγκεκριμένο μάθημα με 7 ή λιγότερο (δηλαδή δεν επιτρέπεται η βελτίωση βαθμολογίας 7.5 και άνω). Κατά παρέκκλιση των ανωτέρω, και μόνο σε εξαιρετικές περιπτώσεις (λόγοι υγείας κλπ), μπορεί να υποβάλλεται ανάλογο αίτημα από τον ενδιαφερόμενο φοιτητή στον Πρόεδρο του Τμήματος ο οποίος θα το μελετά σε διαβούλευση με τον διδάσκοντα του μαθήματος και θα αποφασίζει ανάλογα, ενημερώνοντας σχετικά το συμβούλιο Τμήματος. Στο αναλυτικό δελτίο βαθμολογίας αναγράφονται και οι δύο βαθμοί, αλλά για τον υπολογισμό του τελικού βαθμού μετρά ο πιο πρόσφατος βαθμός. Σε περίπτωση που ο πιο πρόσφατος βαθμός είναι κάτω από 5, τότε ως βαθμός λογίζεται το 5.

**Ανολοκλήρωτος βαθμός** (ΑΣΥ) δίνεται μόνο σε εξαιρετικές περιπτώσεις (π.χ. τεκμηριωμένοι ιατρικοί ή προσωπικοί λόγοι). Η διαδικασία βαθμολόγησης ανολοκλήρωτου μαθήματος είναι η εξής:

* Συμπληρώνεται έντυπο από το διδάσκοντα και το διδασκόμενο το οποίο κατατίθεται στο Συμβούλιο του Τμήματος και στην Υπηρεσία Σπουδών και Φοιτητικής Μέριμνας, με έγκριση του Προέδρου του Τμήματος.
* Προβλέπεται ημερομηνία ολοκλήρωσης των απαιτήσεων του μαθήματος, η οποία δεν μπορεί να είναι μετά το τέλος του επόμενου εξαμήνου.
* Αν ο φοιτητής δεν εκπληρώσει τις απαιτήσεις του μαθήματος μέχρι το τέλος του επόμενου εξαμήνου, τότε ο βαθμός μετατρέπεται αυτόματα σε μηδέν.

Η βαθμολόγηση διπλωματικής εργασίας ή διατριβής της οποίας η εκπόνηση διαρκεί δύο ή και περισσότερο εξάμηνα, γίνεται ως ακολούθως: Στο τέλος του κάθε εξαμήνου, πριν το τελευταίο εξάμηνο της εκπόνησης της εργασίας, ο επιβλέπων καθηγητής υποβάλλει γραπτή αξιολόγηση της προόδου του φοιτητή προς το Τμήμα η οποία κοινοποιείται και στο φοιτητή. Στην αξιολόγηση δίνεται βαθμός Ι= Ικανοποιητική ή Κ= Μη Ικανοποιητική. Η εκπόνηση και αξιολόγηση της διπλωματικής εργασίας γίνεται σύμφωνα με κανόνες που εγκρίνει το Συμβούλιο του Τμήματος. Ο τελικός βαθμός της διπλωματικής εργασίας παραδίδεται εντός της προθεσμίας που ορίζεται για όλα τα μαθήματα.

Η αναλυτική βαθμολογία όλων των μαθημάτων, καθώς και οι ενδεχόμενες αποτυχίες, αποχωρήσεις ή απαλλαγές από μαθήματα, καταγράφονται στο τελικό δελτίο αναλυτικής βαθμολογίας. Η στάθμιση του βαθμού κάθε μαθήματος σε αριθμό π.μ. αναγράφεται στον οδηγό σπουδών του Τμήματος και στο αναλυτικό δελτίο βαθμολογίας.

Σε περίπτωση αποτυχίας σε υποχρεωτικό μάθημα, ο φοιτητής υποχρεούται να το επαναλάβει. Σε περίπτωση αποτυχίας σε μάθημα επιλογής, ο φοιτητής δικαιούται να επαναλάβει το ίδιο μάθημα ή να το αντικαταστήσει με κάποιο άλλο επιλεγόμενο.

Οι φοιτητές δικαιούνται να ζητήσουν διευκρινίσεις από το διδάσκοντα σε θέματα τελικής βαθμολογίας. Σε περίπτωση που ο διδάσκων δεν αποδεχτεί να συζητήσει με το φοιτητή, ο φοιτητής έχει το δικαίωμα να ζητήσει τη μεσολάβηση του Προέδρου για να του δοθούν οι σχετικές διευκρινίσεις.

## Απαλλαγή από Ξένη Γλώσσα

Φοιτητές που έχουν επιτύχει σε οποιεσδήποτε από τις εξετάσεις συγκεκριμένων ξένων γλωσσών, μπορούν να πάρουν απαλλαγή από ένα μέχρι και τρία επίπεδα μόνο μιας γλώσσας που θα επιλέξουν, προσκομίζοντας τα διπλώματα που κατέχουν στην Υπηρεσία Σπουδών και Φοιτητικής Μέριμνας. Απαλλαγή γλώσσας δεν μπορεί να χρησιμοποιηθεί για τα μαθήματα ελεύθερης επιλογής. Η απαλλαγή γλώσσας καταγράφεται στο τελικό δελτίο αναλυτικής βαθμολογίας και ο φοιτητής απαλλάσσεται από την παρακολούθηση του μαθήματος.

Για περισσότερες πληροφορίες για την πολιτική παραχώρησης απαλλαγών από ξένη γλώσσα, επισκεφθείτε την ιστοσελίδα του Κέντρου Γλωσσών, <http://www.ucy.ac.cy/langce/el/exemption-policy>.

## Αναστολή Φοίτησης πριν την Εναρξη του Εξαμήνου

Οποιοσδήποτε φοιτητής δύναται να υποβάλει αίτηση για αναστολή φοίτησης για ένα ή δύο εξάμηνα φοίτησης. Η συνολική χρονική περίοδος αναστολής φοίτησης δεν μπορεί να υπερβαίνει τα δύο εξάμηνα φοίτησης. Αίτηση για αναστολή φοίτησης, τεκμηριωμένη και συνοδευόμενη από όλα τα δικαιολογητικά, υποβάλλεται στο Συμβούλιο του Τμήματος, πριν την έναρξη της αιτούμενης περιόδου. Το Συμβούλιο του Τμήματος εξετάζει την αίτηση και αποφασίζει με απλή πλειοψηφία, κατά πόσον θα την εγκρίνει η όχι. Ο Πρόεδρος του Τμήματος ενημερώνει γραπτώς το φοιτητή για την απόφαση του Συμβουλίου του Τμήματος. Η απόφαση κοινοποιείται στον Προϊστάμενο της ΥΣΦΜ. Η διαδικασία παραχώρησης αναστολής φοίτησης θα πρέπει να ολοκληρώνεται μέχρι το τέλος της πρώτης εβδομάδας των μαθημάτων, ώστε οι φοιτητές να μη δεσμεύουν θέσεις στα μαθήματα και η Υπηρεσία Σπουδών και Φοιτητικής Μέριμνας να ενημερώνεται έγκαιρα για να αφαιρούνται τα μαθήματα από τους φοιτητές πριν από την εβδομάδα των προσθέσεων/αφαιρέσεων μαθημάτων. Εξάμηνο κατά το οποίο ο φοιτητής έχει αναστείλει τις σπουδές του δεν συνυπολογίζεται ως χρόνος φοίτησης του φοιτητή.

## Προσωρινή Διακοπή Φοίτησης κατά τη Διάρκεια του Εξαμήνου - Αδεια Μητρότητας/Πατρότητας

Προσωρινή Διακοπή Φοίτησης μπορεί να αιτηθεί φοιτητής κατά τη διάρκεια του εξαμήνου όταν συντρέχουν σοβαροί ιατρικοί λόγοι. Ο φοιτητής καταθέτει αίτηση στο Τμήμα με κοινοποίηση στην ΥΣΦΜ, η οποία την προωθεί στο Ιατροσυμβούλιο του Πανεπιστημίου. Η Σύγκλητος εξουσιοδοτεί τριμελή επιτροπή με τον Προϊστάμενο της Υπηρεσίας Σπουδών και Φοιτητικής Μέριμνας για εξέταση των αιτημάτων. Η διακοπή φοίτησης μπορεί να γίνει μέχρι 2 εξάμηνα και μετά επανεξετάζεται. Εξάμηνο κατά το οποίο ο φοιτητής έχει διακόψει τις σπουδές του δεν συνυπολογίζεται ως χρόνος φοίτησης του φοιτητή.

Άδεια μητρότητας ή πατρότητας, μπορεί να αιτηθεί φοιτητής μέχρι ένα χρόνο για μητέρες και ένα εξάμηνο για πατέρες, και δε θα προσμετράται στα έξι χρόνια προπτυχιακής φοίτησης. Η αίτηση γίνεται απευθείας στο Τμήμα, το οποίο αποστέλλει στην ΥΣΦΜ (περίπου στον έκτο μήνα εγκυμοσύνης) την αίτηση του φοιτητή/φοιτήτριας μαζί με το ιατρικό πιστοποιητικό που να δηλώνει την πιθανή ημερομηνία τοκετού.

## Διαγραφή Φοιτητών

Σύμφωνα με τους Κανόνες Φοίτησης, φοιτητής διαγράφεται από το Μητρώο Φοιτητών, όταν δεν δύναται να ολοκληρώσει τις απαιτήσεις του προγράμματος σπουδών του στο μέγιστο επιτρεπτό χρονικό διάστημα, χωρίς να χρειαστεί να υπερβεί το μέγιστο επιτρεπτό διδακτικό φόρτο (42 πμ) ενός ακαδημαϊκού εξαμήνου, για ένα ή και περισσότερα από τα εναπομείναντα για αυτόν εξάμηνα.

## Αυτοδίκαιος Τερματισμός Φοίτησης

Η φοίτηση προπτυχιακού φοιτητή τερματίζεται αυτοδικαίως:

* μόλις ο φοιτητής συμπληρώσει συνολικά δώδεκα εξάμηνα φοίτησης (εξαιρουμένων των εξαμήνων αναστολής) και δεν έχει ικανοποιήσει πλήρως τις απαιτήσεις του προγράμματος σπουδών το οποίο παρακολουθεί,
* εάν ο φοιτητής δεν έχει παρουσιαστεί στο Πανεπιστήμιο για ένα εξάμηνο,
* εάν ο πρωτοετής φοιτητής πάρει βαθμολογία μηδέν (0) σε όλα του τα μαθήματα,
* εάν ο φοιτητής (δεύτερο εξάμηνο και μετά) πάρει βαθμολογία μηδέν (0) σε όλα του τα μαθήματα σε δυο συνεχόμενα εξάμηνα
* ο φοιτητής έχει αποχωρήσει από όλα τα μαθήματα.

# Κανόνες Φοίτησησ και Ακαδημαϊκή Δεοντολογία

Οι προπτυχιακοί και μεταπτυχιακοί φοιτητές του Τμήματος Νομικής δεσμεύονται, από την ημέρα της εγγραφής τους τόσο από τους γενικούς Κανόνες Φοίτησης του Πανεπιστημίου όσο και από τους συμπληρωματικούς Κανόνες που έχει θεσπίσει το Τμήμα. Αναμένεται επίσης από τους φοιτητές ο πλήρης σεβασμός των κανόνων φοίτησης, των κανόνων που τίθενται στο κάθε μάθημα από τον διδάσκοντα (όπως αυτοί καταγράφονται στο οικείο syllabus) αλλά και εν γένει των αρχών της ακαδημαϊκής δεοντολογίας.

Για κάθε ακαδημαϊκό πολίτη, όπως οι φοιτητές του Πανεπιστημίου Κύπρου, αυτό είναι αυτονόητο. Για ένα νομικό, ο οποίος θα κληθεί αφενός μεν να εφαρμόζει και να επιβάλλει κανόνες αφετέρου δε να συμμορφωθεί ο ίδιος με αυστηρούς κανόνες επαγγελματικής δεοντολογίας (professional ethics), ο απόλυτος σεβασμός της ακαδημαϊκής δεοντολογίας αποτελεί θεμέλιο της παιδείας του και η παράβαση θα οδηγήσει σε πειθαρχικό έλεγχο.

## Κανόνες παρακολούθησης μαθημάτων

Το ακαδημαϊκό έτος αποτελείται από δύο εξάμηνα: το χειμερινό ακαδημαϊκό εξάμηνο (Σεπτέμβριος-Δεκέμβριος) και το εαρινό ακαδημαϊκό εξάμηνο (Ιανουάριος-Μάιος).

Η φοίτηση στο Τμήμα Νομικής είναι υποχρεωτική και συνεχής.

Η προσέλευση στα μαθήματα βεβαιώνεται με την υπογραφή των φοιτητών σε ειδικό φύλλο παρακολούθησης των μαθημάτων. Αδικαιολόγητη απουσία από 4-5 μαθήματα συνεπάγεται αυτόματη μείωση 0.5 βαθμού. Αδικαιολόγητη απουσία από 6-10 μαθήματα συνεπάγεται αυτόματη μείωση 1.0 βαθμού. Αδικαιολόγητη απουσία από 11-15 μαθήματα συνεπάγεται αυτόματη μείωση 2.0 βαθμών. Αδικαιολόγητη απουσία από 16-20 μαθήματα συνεπάγεται αυτόματη μείωση 3.0 βαθμών. Αδικαιολόγητη απουσία από 21 ή περισσότερα μαθήματα συνεπάγεται αυτόματη μείωση 3.5 βαθμών.

Αδικαιολόγητη θεωρείται η απουσία που δεν οφείλεται σε σοβαρούς προσωπικούς ή επαγγελματικούς λόγους ή σε λόγους υγείας. Η επίκληση τέτοιων λόγων θα πρέπει να τεκμηριώνεται το ταχύτερο δυνατόν.

## Πειθαρχικοί κανόνες Φοίτησης

Ο πειθαρχικός έλεγχος ασκείται σε πρώτο βαθμό από την Επιτροπή Πειθαρχικού Ελέγχου. Οι αποφάσεις της Επιτροπής Πειθαρχικού Ελέγχου υπόκεινται σε αναθεώρηση από τη Σύγκλητο, ως δευτεροβάθμιο όργανο.

### Πειθαρχικά Παραπτώματα

Πειθαρχικό παράπτωμα συνιστά η παραβίαση των νόμων, κανονισμών, κανόνων και εγκυκλίων του Πανεπιστημίου και εν γένει της πανεπιστημιακής δεοντολογίας. Τα πειθαρχικά παραπτώματα διακρίνονται σε σοβαρά και μικρά

#### Σοβαρά παραπτώματα

**Σοβαρά παραπτώματα** θεωρούνται τα ακόλουθα:

1. Ακαδημαϊκά αδικήματα που σχετίζονται με τις εξετάσεις, γραπτές εργασίες ή περιπτώσεις λογοκλοπής.
2. Αμέλεια στη διαχείριση Ταμείων ή περιουσίας οποιουδήποτε είδους του Πανεπιστημίου.
3. Πρόκληση ταραχών ή ανάρμοστη συμπεριφορά που προκαλεί ζημιά στα κτίρια ή στην περιουσία του Πανεπιστημίου.
4. Ανάρμοστη συμπεριφορά στους χώρους του Πανεπιστημίου.
5. Παραβιάσεις των κανόνων ασφαλείας και οδικής κυκλοφορίας εντός του Πανεπιστημίου.
6. Παραβιάσεις των κανόνων ασφαλείας για τον ηλεκτρονικό εξοπλισμό του Πανεπιστημίου ή ανατροπή της ομαλής λειτουργίας του.
7. Φωτοτύπηση πέραν του 10% ενός βιβλίου ή/και η κατοχή τέτοιου υλικού εντός των χώρων του Πανεπιστημίου.
8. Πλαστογράφηση ή/και παραποίηση πανεπιστημιακών εγγράφων περιλαμβανομένων και αρχείων.
9. Χρησιμοποίηση χώρων, εγκαταστάσεων και υποδομών του Ιδρύματος με τρόπο μη συμβατό με τον ακαδημαϊκό χαρακτήρα του ή/και τους κανονισμούς που διέπουν τη λειτουργία του ή/και τη νόμιμη άδεια του αρμόδιου οργάνου του ΠΚ.

\* Σε σχέση με τα ***αδικήματα******ακαδημαϊκής λογοκλοπής και συμπαιγνίας σε εξετάσεις***, πρέπει να σημειωθούν τα ακόλουθα:

* Η «λογοκλοπή και συμπαιγνία σε εξετάσεις» ορίζεται ως η μη αυτοπρόσωπη, αυτοδύναμη και ανεξάρτητη εκπλήρωση διαδικασίας αξιολόγησης που έχει καθοριστεί από τον διδάσκοντα δια της μεθόδου των εξετάσεων.
* Το αδίκημα της λογοκλοπής και συμπαιγνίας σε εξετάσεις περιλαμβάνει την κατά τη διάρκεια εξετάσεων χρήση κάθε μορφής αντιγραφής, την μη επιτρεπόμενη συνεργασία με τρίτους και τη χρησιμοποίηση βοηθημάτων ή/και σημειώσεων που δεν εγκρίθηκαν εκ των προτέρων από το διδάσκοντα. Επίσης, περιλαμβάνεται η πλαστοπροσωπία δια μέσω της οποίας άλλο άτομο αναλαμβάνει να διεκπεραιώσει τις υποχρεώσεις που προκύπτουν από την διαδικασία εξέτασης παριστάνοντας συγκεκριμένο φοιτητή.
* Όταν χρησιμοποιούνται αποσπάσματα από δημοσιευμένα ή αδημοσίευτα έργα άλλου προσώπου πρέπει να γίνεται πλήρης αναφορά στις σχετικές πηγές. Η χρησιμοποίηση σειράς από σύντομα αποσπάσματα από διαφορετικές πηγές χωρίς οποιαδήποτε αναφορά αποτελεί εξίσου σοβαρή λογοκλοπή όπως και η αντιγραφή, χωρίς αναφορά, από μια και μόνο πηγή, ενός μεγάλου αποσπάσματος. Όταν ο φοιτητής κάμνει περίληψη των ιδεών ή της κρίσης κάποιου προσώπου πρέπει να γίνεται αναφορά του ονόματος αυτού του προσώπου στο κείμενο και ο τίτλος του σχετικού βιβλίου, άρθρου ή άλλου έργου να αναφέρεται στη βιβλιογραφία.

\*\* Σε σχέση με τα ***αδικήματα ακαδημαϊκής******λογοκλοπής και συμπαιγνίας σε γραπτές εργασίες***, πρέπει να σημειωθούν τα ακόλουθα:

* Ως «λογοκλοπή» ορίζεται η ιδιοποίηση και/ή η ενσωμάτωση σε έργο ιδεών είτε αυτολεξεί είτε δια παραφράσεως, αποσπασμάτων ή/και μεμονωμένων φράσεων έργου άλλου προσώπου χωρίς αναφορά της σχετικής πηγής ή με παραπλανητική ή ανεπαρκή αναφορά στην πρωτογενή πηγή.
* Η λογοκλοπή διαπράττεται, όταν πνευματική εργασία άλλου ατόμου δημοσιεύεται είτε παραδίδεται υπό μορφή εργασίας σε έντυπη ή/και ηλεκτρονική μορφή, προκειμένης της εκπληρώσεως των υποχρεώσεων που έχει αναλάβει ο φοιτητής στο πλαίσιο της διαδικασίας αξιολόγησης. Καλύπτει επίσης και περιπτώσεις διακίνησης πανεπιστημιακών σημειώσεων άνευ αδείας του δημιουργού και του διδάσκοντος.
* Ως «συμπαιγνία» ορίζεται η υποβολή και παρουσίαση εργασιών ως προϊόντων αποκλειστικά ατομικής εργασίας εξολοκλήρου αποπερατωμένης από φοιτητή, ενώ έχουν εκπονηθεί σε συνεργασία με άλλους φοιτητές. Επίσης, συμπαιγνία στοιχειοθετείται όταν φοιτητής στο πλαίσιο εκπλήρωσης υποχρεώσεων που έχει αναλάβει για ορισμένη διαδικασία αξιολόγησης, επανυποβάλει εργασία είτε εξολοκλήρου είτε εν μέρει που εκπονήθηκε για τις ανάγκες άλλης διαδικασίας αξιολόγησης από τον ίδιο το φοιτητή.

#### Μικρά παραπτώματα

**Μικρά παραπτώματα** θεωρούνται τα αδικήματα που δεν εμπίπτουν στην κατηγορία των σοβαρών πειθαρχικών αδικημάτων που αναφέρονται ανωτέρω.

### Διαδικασία Εξέτασης Πειθαρχικών Παραπτωμάτων

#### Διαδικασία για Μικρά παραπτώματα

Ο πειθαρχικά ελεγχόμενος πληροφορείται γραπτώς το παράπτωμα για το οποίο κατηγορείται και έχει το δικαίωμα να υπερασπισθεί τον εαυτό του ενώπιον της Πειθαρχικής Επιτροπής. Σε περίπτωση που ο πειθαρχικά ελεγχόμενος παραδεχθεί ενοχή ή η ενοχή του αποδειχθεί από τη διαδικασία, η Πειθαρχική Επιτροπή επιβάλλει ποινή.

Η ποινή αυτή κοινοποιείται γραπτώς στον Προϊστάμενο Υπηρεσίας Σπουδών και Φοιτητικής Μέριμνας ώστε να ενημερωθεί ο φάκελος του φοιτητή. Επίσης, η Πειθαρχική Επιτροπή κοινοποιεί την απόφασή της προς το φοιτητή εντός επτά εργάσιμων ημερών και ο φοιτητής δικαιούται να υποβάλει αιτιολογημένη έφεση προς την Πειθαρχική Επιτροπή εντός δέκα εργάσιμων ημερών από την κοινοποίηση της ποινής προς το φοιτητή.

#### Διαδικασία για Σοβαρά παραπτώματα

Ο πειθαρχικά ελεγχόμενος πληροφορείται γραπτώς το παράπτωμα για το οποίο κατηγορείται και δικαιούται να υπερασπισθεί τον εαυτό του ενώπιον της Πειθαρχικής Επιτροπής. Μετά τη συλλογή των στοιχείων, η Πειθαρχική Επιτροπή καλεί σε απολογία τον κατηγορούμενο εντός εύλογου χρονικού διαστήματος, αλλά όχι νωρίτερα από 15 εργάσιμες ημέρες ή αργότερα από 30 εργάσιμες ημέρες.

Ο πειθαρχικά ελεγχόμενος φοιτητής μπορεί να ζητήσει την αντικατάσταση μέλους ή μελών της Επιτροπής, μέσω γραπτής επιστολής του προς τη Σύγκλητο, παραθέτοντας τους λόγους. Η Σύγκλητος αποφασίζει τελεσιδίκως επί του αιτήματος του πειθαρχικά ελεγχόμενου φοιτητή.

Κατά την απολογία του ενώπιον της Πειθαρχικής Επιτροπής, ο πειθαρχικά ελεγχόμενος διατηρεί το δικαίωμα να συνοδεύεται από τον Ακαδημαϊκό του Σύμβουλο, ή άλλο φοιτητή ο οποίος μπορεί να υπερασπίσει τον φοιτητή. Παράλληλα, ο πειθαρχικά ελεγχόμενος δύναται να καλέσει μάρτυρες προς υπεράσπισή του, τα ονόματα των οποίων πρέπει να έχουν κοινοποιηθεί στον Πρόεδρο της Πειθαρχικής Επιτροπής πριν από την έναρξη της ακρόασης. Αμφότερα τα μέρη της διαδικασίας (ήτοι Πειθαρχική Επιτροπή και πειθαρχικά ελεγχόμενος) διατηρούν το δικαίωμα να χρησιμοποιούν Νομικούς Συμβούλους, οι οποίοι μπορούν να παραστούν στην ακρόαση.

Η Επιτροπή κοινοποιεί γραπτώς τις αποφάσεις της προς τον κατηγορούμενο φοιτητή μέσα σε επτά εργάσιμες ημέρες. Η ποινή κοινοποιείται επίσης στον Προϊστάμενο της Υπηρεσίας Σπουδών και Φοιτητικής Μέριμνας ώστε να ενημερωθεί ο φάκελος του φοιτητή.

Ο πειθαρχικά ελεγχόμενος φοιτητής δικαιούται να υποβάλει αιτιολογημένη έφεση γραπτώς προς τη Σύγκλητο κατά της απόφασης της Πειθαρχικής Επιτροπής εντός δέκα εργάσιμων ημερών από την κοινοποίηση της απόφασης προς το φοιτητή.

### Ποινές Πειθαρχικών Παραπτωμάτων

Οι ποινές για σοβαρά παραπτώματα είναι:

1. Γραπτή Επίπληξη.
2. Βαθμολογικές ποινές για παραπτώματα σχετιζόμενα με εξετάσεις ή εργασίες.
3. Υποχρέωση άμισθης προσφοράς εργασίας κοινωνικής φύσης μέσα στο Πανεπιστήμιο.
4. Αναστολή δικαιωμάτων/προνομίων πλην εκείνων που επηρεάζουν τη μάθηση.
5. Επιβολή προστίμου προς μερική ή ολική αποζημίωση, για παραπτώματα σχετιζόμενα με ζημιές που προκλήθηκαν στα Κτίρια ή τον εξοπλισμό του Πανεπιστημίου.
6. Αποβολή από το Πανεπιστήμιο για περίοδο ενός ή δύο εξαμήνων η οποία δεν θα προσμετράται στα εξάμηνα φοίτησης.
7. Εξαίρεση από συμμετοχή σε Συγκλητικές επιτροπές του Πανεπιστημίου.
8. Διαγραφή από το Πανεπιστήμιο.
9. Οποιοσδήποτε συνδυασμός των παραπάνω ποινών.

Οποιαδήποτε παραβίαση των κανόνων αποτελεί παράπτωμα. Η μη συμμόρφωση με ποινή αποτελεί πειθαρχικό παράπτωμα. Φοιτητές οι οποίοι δεν έχουν εκπληρώσει κάποια ποινή που τους έχει επιβληθεί δεν παίρνουν πτυχίο.

## ΔΙαδικασία παραπονων

Σε περίπτωση παραπτώματος μέλους του ακαδημαϊκού προσωπικού, ο/η θιγόμενος/η μπορεί πρώτα να υποβάλει παράπονο στον ακαδημαϊκό σύμβουλο του/της, ο οποίος θα καταβάλει κάθε δυνατή προσπάθεια για την επίλυση του θέματος εντός μιας εβδομάδας. Εάν το ζήτημα επείγει ή σχετίζεται με τη συμπεριφορά του ακαδημαϊκού συμβούλου, ή ο ακαδημαϊκός σύμβουλος αδυνατεί να επιλύσει το ζήτημα, ή ο/η θιγόμενος/η δεν είναι ικανοποιημένος/η με τη διευθέτηση του θέματος από τον ακαδημαϊκό σύμβουλο, ο/η θιγόμενος/η μπορεί να υποβάλει παράπονο με επιστολή στην Επιτροπή Σπουδών και Φοιτητικών Θεμάτων του Τμήματος, στην οποία θα καταγράφεται λεπτομερώς το θέμα και θα ζητείται συγκεκριμένη λύση.

Η Επιτροπή οφείλει να απαντήσει στην επιστολή εντός ενός μήνα από την παραλαβή της, τεκμηριώνοντας τα ευρήματα και την απόφασή της. Η απόφαση της Επιτροπής απευθύνεται στον Πρόεδρο του Τμήματος και στα ενδιαφερόμενα μέρη. Ο Πρόεδρος είναι υπεύθυνος για την εφαρμογή της απόφασης.

Η απόφαση της Επιτροπής μπορεί, μεταξύ άλλων, να εισηγείται:

1. Μέτρα συμφιλίωσης,
2. Επίπληξη του μέλους του ακαδημαϊκού προσωπικού,
3. Έναρξη πειθαρχικών διαδικασιών για οποιοδήποτε από τα εμπλεκόμενα μέρη,
4. Αλλαγή του ακαδημαϊκού συμβούλου ή του επιβλέποντα, εάν είναι δυνατό.

Εάν η καταγγελία αφορά σε μέλος της Επιτροπής, το μέλος αυτό δεν λαμβάνει μέρος στη διαδικασία και αντικαθίσταται από τον Πρόεδρο του Τμήματος. Στην περίπτωση που αυτό δεν είναι δυνατό, αντικαθίσταται από μέλος του προσωπικού το οποίο ορίζεται από το Συμβούλιο του Τμήματος.

# Φοιτητική Ζωή και Υπηρεσίες

## Κέντρο Πληροφόρησης – Βιβλιοθήκη «Στέλιος Ιωάννου»

Ως φοιτητές νομικής, αναμένεται από εσάς να χρησιμοποιείται στο έπακρο τις εγκαταστάσεις της Βιβλιοθήκης του Πανεπιστημίου. Βεβαιωθείτε, λοιπόν, ότι έχετε εξοικειωθεί με τις εγκαταστάσεις, τις πηγές και τους κανονισμούς της Βιβλιοθήκης. Για περισσότερες πληροφορίες επισκεφθείτε την ιστοσελίδα <http://library.ucy.ac.cy/el>.

Το Νοέμβρη του 2018, αναμένεται η λειτουργία του Κέντρου Πληροφόρησης – Βιβλιοθήκης «Στέλιος Ιωάννου». Με τη λειτουργία της, τα 400.000 περίπου βιβλία και έντυπα περιοδικά που διαθέτει το Πανεπιστήμιο Κύπρου θα μεταφερθούν στη νέα Βιβλιοθήκη, καθώς μέχρι πρότινος φυλάσσονταν σε έξι διαφορετικά σημεία (Κεντρική Βιβλιοθήκη, Βιβλιοθήκη Περιοδικών, Αρχαιολογική Συλλογή, Τουρκολογική Συλλογή, Παράρτημα Λεωφόρου Λάρνακος, Κλειστό Βιβλιοστάσιο Στροβόλου).

Η Βιβλιοθήκη διαθέτει αναγνωστήρια, κουβούκλια για ομαδική μελέτη, σταθμούς εργασίας για πρόσβαση στις ηλεκτρονικές πηγές, υπηρεσία δανεισμού και φωτοτυπικές μηχανές για αναπαραγωγή υλικού, σύμφωνα πάντοτε με το νόμο περί πνευματικών δικαιωμάτων.

Για τα ωράρια λειτουργίας της Βιβλιοθήκης, επισκεφθείτε την ιστοσελίδα <http://library.ucy.ac.cy/general_info/geninf_hours_gr.htm>.

### 1. Πηγές Πληροφόρησης

Η Βιβλιοθήκη διαθέτει ένα μεγάλο αριθμό πληροφοριακών πηγών σε διάφορες μορφές.

#### Βιβλία

Η Βιβλιοθήκη διαθέτει 300.000 τόμους βιβλίων και έντυπων περιοδικών. Μπορείτε να χρησιμοποιήστε τον ηλεκτρονικό κατάλογο για να τους αναζητήσετε.

#### Ηλεκτρονικά Βιβλία

Η συλλογή παρέχει πρόσβαση σε 40.500 ηλεκτρονικά βιβλία, και είναι πρσβάσιμη από την ιστοσελίδα της Βιβλιοθήκης. Μέρος της συλλογής είναι επίσης προσβάσιμο μέσω του Καταλόγου της Βιβλιοθήκης. Όλοι οι χρήστες που βρίσκονται εντός του Πανεπιστημιακού δικτύου έχουν δικαίωμα πρόσβασης στην εν λόγω συλλογή.

#### Βάσεις Δεδομένων

Μέσα από την ιστοσελίδα της Βιβλιοθήκης παρέχεται πρόσβαση σε 173 βάσεις βιβλιογραφικών πληροφοριών, συλλογές πλήρους κειμένου κ.ά. Οι βάσεις δεδομένων παρέχουν τη δυνατότητα μέσα από ένα σύνολο περιοδικών να εντοπιστούν άρθρα για μια θεματική επιστημονική ενότητα. Οι διαθέσιμες βάσεις δεδομένων καταγράφονται στην ιστοσελίδα της Βιβλιοθήκης <http://library.ucy.ac.cy/electronic_services/dbase_all_gr.htm>, και είναι ταξιθετημένες σε αλφαβητικό και θεματικό ευρετήριο. Όλοι οι χρήστες που βρίσκονται εντός του Πανεπιστημιακού δικτύου έχουν δικαίωμα πρόσβασης.

Για περισσότερες πληροφορίες σχετικά με την αναζήτηση άρθρων, επισκεφθείτε το σύνδεσμο <http://library.ucy.ac.cy/per-page-files/services/library-guides/article_search.pdf>.

#### Περιοδικά

Τα περιοδικά αποτελούν σημαντική πηγή πληροφοριών, καθώς περιέχουν πρόσφατες έρευνες, τάσεις και σκέψεις. Τα περιοδικά εκδίδονται σε έντυπη και/ή σε ηλεκτρονική μορφή:

* *Έντυπα Περιοδικά:*

Το Πανεπιστήμιο διαθέτει 6.500 τίτλους έντυπων περιοδικών, ξενόγλωσσων και ελληνικών, τους οποίους μπορείτε να τα αναζητήσετε μέσα από τον Κατάλογο της Βιβλιοθήκης.

* *Ηλεκτρονικά Περιοδικά:*

Μέσα από την ιστοσελίδα της Βιβλιοθήκης παρέχεται πρόσβαση σε 30.000 τίτλους ηλεκτρονικών περιοδικών. Δικαίωμα πρόσβασης στη συλλογή έχουν οι χρήστες που βρίσκονται εντός του Πανεπιστημιακού δικτύου.

#### Ψηφιακές Συλλογές «ΛΗΚΥΘΟΣ»

Οι ψηφιακές συλλογές ΛΗΚΥΘΟΣ (Λημματολόγιο Ηλεκτρονικών Κυπριακών Θεματικά Οργανωμένων Συλλογών) φιλοξενούν ψηφιοποιημένο αρχειακό υλικό (έντυπο, ηχητικό, φωτογραφικό, τηλεοπτικό) και αποσκοπούν στη διάσωση και διάθεση σπάνιου υλικού, προς όλους τους χρήστες της ακαδημαϊκής κοινότητας αλλά και της ευρύτερης κοινωνίας. Είναι προσβάσιμες από την ιστοσελίδα της Βιβλιοθήκης.

#### Υλικό Αναφοράς

Εκτός από τις ηλεκτρονικές συλλογές αναφοράς, διατίθεται, επίσης, για χρήση εντός της βιβλιοθήκης, έντυπο υλικό αναφοράς, όπως εγκυκλοπαίδειες, λεξικά, κ.ά. Το υλικό αυτό μπορείτε να το αναζητήσετε μέσα από τον κατάλογο της Βιβλιοθήκης.

#### Οπτικοακουστικό Υλικό

Το οπτικοακουστικό υλικό περιλαμβάνει CD, DVD, χάρτες, κασέτες ήχου, κ.ά., καθώς και τον κατάλληλο εξοπλισμό για εκπαιδευτική και ερευνητική χρήση αυτού του υλικού. Αριθμεί 9.000 τίτλους και μπορείτε να τους αναζητήσετε μέσα από τον ηλεκτρονικό κατάλογο, αλλά και συγκεντρωτικά μέσα από την ιστοσελίδα της Βιβλιοθήκης.

### 2. Υπηρεσίες Χρηστών

#### Χρήση Βιβλιοθήκης

Όλα τα μέλη της πανεπιστημιακής κοινότητας (φοιτητές, ερευνητές, ακαδημαϊκό και διοικητικό προσωπικό), αλλά και εξωτερικοί χρήστες, μπρούν να χρησιμοποιούν τη Βιβλιοθήκη του Πανεπιστημίου Κύπρου.

#### Υπηρεσία Δανεισμού

Η υπηρεσία δανεισμού διαχειρίζεται τη διαθεσιμότητα του υλικού της Βιβλιοθήκης: δανεισμό, ανανέωση, επιστροφή, κρατήσεις, ανακλήσεις, χειρισμό ερωτήσεων σχετικών με την κυκλοφορία υλικού και διαχείριση οφειλών χρηστών.

Όλοι οι χρήστες μέλη του Πανεπιστημίου ή εξωτερικοί χρήστες, που αποκτούν ταυτότητα Βιβλιοθήκης έχουν δικαίωμα δανεισμού. Η ταυτότητα Βιβλιοθήκης είναι αυστηρά προσωπική.

Ο αριθμός των βιβλίων ή άλλο υλικό που μπορείτε να έχετε ταυτόχρονα δανεισμένα στο όνομά σας, και η διάρκεια δανεισμού ανά τεκμήριο είναι:

|  |  |  |
| --- | --- | --- |
| Κατηγορία μελών | Μέγιστος αρ. τεκμηρίων | Διάρκεια δανεισμού ανά τεκμήριο |
| Ακαδημαϊκό/Διδακτικό Προσωπικό,  Εξωτερικοί Επιστημονικοί Συνεργάτες | 30 | 6 μήνες (180 μέρες) |
| Διοικητικό προσωπικό | 15 | 6 μήνες (180 μέρες) |
| Διδακτορικοί φοιτητές | 30 | 6 μήνες (180 μέρες) |
| Μεταπτυχιακοί φοιτητές | 20 | 21 μέρες |
| Προπτυχιακοί φοιτητές | 15 | 21 μέρες |
| Εξωτερικά μέλη | 7 | 21 μέρες |

Η ληξιπρόθεσμη επιστροφή δανεισμένου υλικού συνεπάγεται επιβολή προστίμου και στέρηση του δικαιώματος δανεισμού και ανανέωσης μέχρι την εξόφλησή του.

#### Συλλογή περιορισμένου δανεισμού

Στη Συλλογή Περιορισμένου Δανεισμού συγκεντρώνεται υλικό υψηλής ζήτησης, το οποίο μεταφέρεται προσωρινά από την κύρια συλλογή της βιβλιοθήκης. Σκοπός της Συλλογής είναι η εύκολη πρόσβαση σε όσο το δυνατό μεγαλύτερο αριθμό φοιτητών σε υλικό που η χρήση του είναι σημαντική για τις ανάγκες των μαθημάτων του τρέχοντος ακαδημαϊκού εξαμήνου.

Περιέχει μονογραφίες, ανάτυπα, σημειώσεις καθηγητών κ.ά. που οι διδάσκοντες έχουν ορίσει για τις εκπαιδευτικές ανάγκες του τρέχοντος εξαμήνου. Τα βιβλία της Συλλογής δανείζονται για:

* δύο ώρες για χρήση εντός της Βιβλιοθήκης. Ο δανεισμός μπορεί να γίνει καθ' όλη τη διάρκεια της ημέρας που η Βιβλιοθήκη είναι ανοικτή.
* ένα βράδυ εκτός Βιβλιοθήκης. Ο δανεισμός μπορεί να γίνει Δευτέρα-Παρασκευή μεταξύ των ωρών 17:00-20:00. Τα βιβλία πρέπει να επιστραφούν μέχρι τις 09:00 την επόμενη εργάσιμη μέρα του δανεισμού (εξαιρείται το Σάββατο).
* Οι σημειώσεις καθηγητών δεν δανείζονται, ενώ για τα βιβλία / άλλο υλικό δεν μπορεί να γίνει ανανέωση, κράτηση ή ανάκληση.

#### Υπηρεσία Διαδανεισμού

Η Βιβλιοθήκη συνεργάζεται με διεθνή δίκτυα διαδανεισμού (Δίκτυο Διαδανεισμού Ελληνικών Ακαδημαϊκών Βιβλιοθηκών, δίκτυο διαδανεισμού άρθρων Εθνικού Κέντρου Τεκμηρίωσης, Γερμανικό Δίκτυο SUBITO, Βρετανική Βιβλιοθήκη, Γαλλικό INIST κ.ά.) και εξασφαλίζει τη διαθεσιμότητα βιβλίων και άρθρων περιοδικών, που δεν περιλαμβάνονται στη συλλογή της. Στο πλαίσιο αυτής της συνεργασίας, αποστέλλονται άρθρα και βιβλία από τη Βιβλιοθήκη σε άλλες βιβλιοθήκες εντός και εκτός Κύπρου.

#### Υπηρεσίες για Ατομα με Προβλήματα Ορασης

Στην Κεντρική Βιβλιοθήκη λειτουργεί ειδικά προσαρμοσμένος σταθμός εργασίας για μη βλέποντες και διατίθεται μία κινητή συσκευή μεγέθυνσης κειμένου για άτομα με περιορισμένη όραση. Ο σταθμός είναι εφοδιασμένος με κατάλληλο λογισμικό και συσκευές, και επιτρέπει τη χρήση της ψηφιακής βιβλιοθήκης χωρίς τη μεσολάβηση βλεπόντων.

Η Βιβλιοθήκη, σε συνεργασία με τους διδάσκοντες και με τη Σχολή Τυφλών, δημιουργεί κατά περίπτωση το ψηφιακό υλικό των μαθημάτων, που απαιτείται για την απρόσκοπτη φοίτηση των τυφλών φοιτητών.

Για περισσότερες πληροφορίες δείτε το σχετικό έντυπο «Υπηρεσίες για Φοιτητές με Προβλήματα Όρασης» (διαθέσιμο στο <http://library.ucy.ac.cy/per-page-files/services/blind/blind_student_arial14.pdf>) και/ή επικοινωνήστε στα τηλ. 22892088 και 22892045.

### 3. Εκπαιδευτικά Σεμινάρια

Η Βιβλιοθήκη διοργανώνει εκπαιδευτικά σεμινάρια, για να ενημερώσει τους χρήστες της για τις συλλογές, τις πηγές και τις υπηρεσίες που παρέχει και για να τους βοηθήσει να αναπτύξουν πληροφοριακές δεξιότητες για γρήγορη και αποτελεσματική ικανοποίηση των πληροφοριακών τους αναγκών.

### 4. Ρωτήστε τον Βιβλιοθηκονόμο

Εάν χρειάζεστε βοήθεια για να εντοπίσετε πληροφορίες για τις ερευνητικές σας ανάγκες ή δεν γνωρίζετε πως να αρχίσετε την έρευνα σας, μπορείτε να ρωτήσετε τον βιβλιοθηκονόμο.

Οι Bιβλιοθηκονόμοι της βιβλιοθήκης είναι στη διάθεση σας για να σας βοηθήσουν. Απλά επιλέξτε τον τρόπο επικοινωνίας που ταιριάζει στις ερευνητικές σας ανάγκες και επικοινωνήστε άμεσα με τον Βιβλιοθηκονόμο για γρήγορα και σύντομα ερωτήματα, χρησιμοποιώντας την υπηρεσία Στιγμιαίας Ηλεκτρονικής Συνομιλίας AskLive (<http://library.ucy.ac.cy/el/services/ask-a-librarian/asklive>).

Για ερωτήματα που απαιτούν σε βάθος έρευνα επικοινωνήστε με την υπηρεσία Ρωτήστε τον Βιβλιοθηκονόμο με Προσωπική Συνάντηση (<http://library.ucy.ac.cy/el/services/ask-a-librarian/personal-meeting>).

## Υπηρεσία Σπουδών και Φοιτητικής Μέριμνας

Η Υπηρεσία Σπουδών και Φοιτητικής Μέριμνας (YΣΦM), προσφέρει σημαντικές υπηρεσίες που αφορούν στα θέματα σπουδών, σταδιοδρομίας, προσωπικής καθοδήγησης, κοινωνικής, ψυχολογικής και οικονομικής στήριξης, στέγασης, φοιτητικών δραστηριοτήτων κ.ά. Επιπρόσθετα, η ΥΣΦΜ βοηθά τους φοιτητές στην ανάπτυξη ομαδικών δραστηριοτήτων και παρέχει ενημέρωση και βοήθεια σε θέματα που αφορούν τη ζωή τους στο Πανεπιστήμιο, όπως η στέγαση, η σίτιση, οι υποτροφίες και τα οικονομικά βοηθήματα.

Ο Τομέας Φοιτητικής Μέριμνας (ΤΦΜ) της ΥΣΦΜ, απαρτίζεται από το Γραφείο Στέγασης, το Γραφείο Κοινωνικής Στήριξης και το Γραφείο Φοιτητικής Ζωής. Στόχος του ΤΦΜ είναι η προσωπική και κοινωνική ευημερία και ανάπτυξη του φοιτητή, μέσα από δομές στήριξης, την απόκτηση εμπειριών και δεξιοτήτων και την ανάπτυξη κουλτούρας κοινωνικής συνοχής, αλληλεγγύης, και προσφοράς. Ο στόχος αυτός επιτυγχάνεται μέσα από τις υπηρεσίες και τις δραστηριότητες των Γραφείων του Τομέα όπως η οικονομική ενίσχυση φοιτητών, κοινωνική στήριξη και ένταξη, σίτιση και στέγαση, διοργάνωση κοινωνικών εκδηλώσεων, ο εθελοντισμός, κ.ά.

Για περισσότερες πληροφορίες επισκεφθείτε την ιστοσελίδα της ΥΣΦΜ <http://www.ucy.ac.cy/fmweb/el/>.

### 1. Γραφείο Στέγασης

Το Σεπτέμβριο 2003, λειτούργησε η Φοιτητική Εστία του ΠΚ, δυναμικότητας 208 δωματίων, έχοντας ως κύρια αποστολή την παροχή ενός ασφαλούς, υγιεινού και ευχάριστου χώρου διαμονής, ο οποίος μπορεί να συμβάλει στην προσωπική ευημερία και κοινωνική ανάπτυξη του φοιτητή, και ενσωμάτωση του στο περιβάλλον του ΠΚ. Κύριος στόχος του Γραφείου Στέγασης, της ΥΣΦΜ, το οποίο έχει την ευθύνη διαχείρισης της Φοιτητικής Εστίας, είναι η λειτουργία της στη βάση μιας μικρής κοινότητας. H αποστολή και ο στόχος του Γραφείου Στέγασης, επιτυγχάνονται κυρίως μέσα από την αποτελεσματική διαχείριση των χώρων διαμονής και τη διοργάνωση εκδηλώσεων και προγραμμάτων, που στοχεύουν στην ενημέρωση, ευημερία, ψυχαγωγία και κοινωνική ανάπτυξη των φοιτητών.

### 2. Γραφείο Κοινωνικής Στήριξης

Σκοπός του Γραφείου Κοινωνικής Στήριξης είναι να παρέχει όσο το δυνατό καλύτερη και αποτελεσματικότερη στήριξη σε φοιτητές με αναπηρίες και προβλήματα υγείας, ώστε να διασφαλίζεται ίση πρόσβαση στις ακαδημαϊκές τους υποχρεώσεις, λαμβάνοντας πάντοτε υπόψη α) την εκάστοτε σε ισχύ σχετική νομοθεσία για αγωγή και εκπαίδευση παιδιών με ειδικές ανάγκες, β) το διαθέσιμο κονδύλι στήριξης και γ) συνήθεις πρακτικές που ακολουθούν άλλες χώρες. Επίσης καταβάλλεται ιδιαίτερη προσπάθεια για βελτίωση της πρόσβασης όλων των φοιτητών στους χώρους του Πανεπιστημίου. Η αντιμετώπιση των δυσκολιών των φοιτητών επιτυγχάνεται σε συνεργασία με την αρμόδια Επιτροπή Φοιτητικής Μέριμνας του Πανεπιστημίου, με τους Υπεύθυνους Ακαδημαϊκούς Στήριξης των Τμημάτων, τους διδάσκοντες Ακαδημαϊκούς, τις Διοικητικές Υπηρεσίες του Πανεπιστημίου Κύπρου, καθώς και άλλες Κρατικές Υπηρεσίες και Οργανώσεις.

#### Στήριξη φοιτητών με αναπηρίες και προβλήματα υγείας

Φοιτητές με αναπηρίες και προβλήματα υγείας επικοινωνούν με τη Λειτουργό του Γραφείου Κοινωνικής Στήριξης για δήλωση των δυσκολιών τους, ή συμπληρώνοντας και αποστέλλοντας το σχετικό έντυπο δήλωσης δυσκολιών. Ένα μεγάλο μέρος των φοιτητών με αναπηρίες και προβλήματα υγείας εντοπίζονται μέσω διαφόρων άλλων διαδικασιών όπως:

* τη διαδικασία εισδοχής φοιτητών με τα ειδικά κριτήρια,
* τη συμπλήρωση του εντύπου εγγραφής, (εάν ο φοιτητής δηλώσει τη δυσκολία του),
* την παραπομπή του από τους διδάσκοντες του,
* την παραπομπή του από εξωτερικούς φορείς, Σωματεία, Συνδέσμους κ.λ.π.

Αφού εντοπιστεί ο φοιτητής με αναπηρία ή πρόβλημα υγείας καθορίζεται προσωπική συνάντηση με την Λειτουργό του Γραφείου Κοινωνικής Στήριξης. Κατά τη συνάντηση θα συζητηθούν και θα καταγραφούν οι δυσκολίες που αντιμετωπίζει ο φοιτητής και οι ακαδημαϊκές διευκολύνσεις που πιθανόν να χρειαστεί.

Ο φοιτητής θα πρέπει να προσκομίσει όλες τις ιατρικές βεβαιώσεις, αξιολογήσεις και εισηγήσεις που κατέχει σύμφωνα με το έντυπο «Τεκμηρίωση Αναπηρίας» και οποιεσδήποτε εισηγήσεις για διευκολύνσεις από την Επαρχιακή Επιτροπή Ειδικής Αγωγής και Εκπαίδευσης του Υπουργείου Παιδείας και Πολιτισμού ή του αντίστοιχου φορέα της χώρας από την οποία προέρχονται. Στη συνέχεια συμπληρώνεται από την αρμόδια Λειτουργό του Γραφείου Κοινωνικής Στήριξης, ειδικό έντυπο με τα προσωπικά στοιχεία του φοιτητή και τις ακαδημαϊκές του ανάγκες. Ακολούθως, γίνεται αξιολόγηση των αναγκών του φοιτητή από την Επιτροπή Φοιτητικής Μέριμνας (ΕΦΜ) του Πανεπιστημίου, λαμβάνοντας υπόψη τη διεθνή πρακτική και τη σχετική νομοθεσία. Αφού ληφθεί απόφαση από την ΕΦΜ, πληροφορείται ο φοιτητής για το είδος της στήριξης που θα του παρέχει το Πανεπιστήμιο Κύπρου.

#### Κοινωνικά Προβλήματα

Σε περίπτωση κοινωνικών προβλημάτων, θα πρέπει ο φοιτητής να προσκομίσει επίσημα πιστοποιητικά που να αποδεικνύουν τα κοινωνικά προβλήματα (π.χ. Πιστοποιητικό θανάτου, έκθεση από Λειτουργό του Τμήματος Κοινωνικών Υπηρεσιών κλπ.).

#### ΟΙΚΟΝΟΜΙΚΗ ΣΤΗΡΙΞΗ ΦΟΙΤΗΤΩΝ

Φοιτητές με οικονομικές δυσκολίες μπορούν να αποταθούν για καθοδήγηση και βοήθεια στο Γραφείο Κοινωνικής Στήριξης (<http://www.ucy.ac.cy/fmweb/el/tomeas-foiththkhs-merimnas/social-support-office>).

### 3. Γραφείο Φοιτητικής Ζωής

#### Υποτροφίες Προπτυχιακών Φοιτητών Ελλήνων και Κυπρίων της Διασποράς

Οι Έλληνες και Κύπριοι της Διασποράς που φοιτούν στο Πανεπιστήμιο Κύπρου είναι δυνατό να ενισχυθούν οικονομικά από το Υπουργείο Παιδείας και Πολιτισμού με €3,500 το χρόνο αφού υποβάλουν τις απαραίτητες βεβαιώσεις όπως πιστοποιητικό ελληνομάθειας και απολυτήριο λυκείου. Έκαστη Υποτροφία παραχωρείται σε προπτυχιακούς φοιτητές για τέσσερα έτη σπουδών. Απαραίτητη προϋπόθεση ανανέωσης της υποτροφίας για το επόμενο έτος είναι η εξασφάλιση Σταθμικού Μέσου Όρου τουλάχιστο 5,0 ανά ακαδημαϊκό έτος. Σε περίπτωση που ο φοιτητής χάσει την υποτροφία του λόγω χαμηλής βαθμολογίας διατηρεί το δικαίωμα να την επαναδιεκδικήσει την επόμενη χρονιά νοουμένου ότι ο σταθμικός μέσος όρος του θα έχει αυξηθεί πάνω από 5,0.

#### Υποτροφίες Προπτυχιακών Ελλαδιτών Φοιτητών

Η Κυπριακή Κυβέρνηση παραχωρεί κάθε χρόνο επτά υποτροφίες (μία σε κάθε Σχολή) ύψους €3,500 η καθεμία σε Ελλαδίτες προπτυχιακούς φοιτητές με βάση τη βαθμολογία που επιτυγχάνουν στις Πανελλήνιες Εξετάσεις. Απαραίτητη προϋπόθεση ανανέωσης της υποτροφίας για το επόμενο έτος είναι η εξασφάλιση Σταθμικού Μέσου Όρου τουλάχιστο 56,5 (Λίαν Καλώς) ανά ακαδημαϊκό έτος.

#### Σίτιση Ελλαδιτών Φοιτητών

Κάθε εξάμηνο, η Κυπριακή Κυβέρνηση προσφέρει κουπόνια σίτισης σε όλους τους Έλληνες υπηκόους ή Έλληνες της Διασποράς ανεξάρτητα από τον τρόπο εισαγωγής τους στο Πανεπιστήμιο Κύπρου, νοουμένου ότι οι οικογένειές τους διαμένουν στο εξωτερικό και δεν τους έχει δοθεί υποτροφία από την Κυπριακή Κυβέρνηση. Οι Ελλαδίτες φοιτητές οι οποίοι πληρούν τις προϋποθέσεις που ορίζονται από το νόμο δικαιούνται δωρεάν σίτιση για όσο διάστημα διαρκούν οι σπουδές τους.

Τα ημερήσια κουπόνια σίτισης, αξίας €7,00 το ένα, πιστώνονται ηλεκτρονικά στην πανεπιστημιακή ταυτότητα του κάθε φοιτητή και μπορούν να χρησιμοποιηθούν για δωρεάν φαγητό και ποτό (μη αλκοολούχων) στα εστιατόρια/κυλικεία/περίπτερα του Πανεπιστημίου κατά τις εργάσιμες μέρες. Το συνολικό ποσό των ηλεκτρονικών κουπονιών σίτισης ορίζεται με βάση τις εργάσιμες μέρες κάθε εξαμήνου. Τα κουπόνια σίτισης μπορούν να χρησιμοποιηθούν μέχρι και την τελευταία ημέρα της εξεταστικής περιόδου κάθε εξαμήνου. Τα κουπόνια δεν δίνονται αναδρομικά για χρονικές περιόδους κατά τις οποίες ο δικαιούχος δεν τα παρέλαβε. Σημειώνεται επίσης, ότι τα κουπόνια σίτισης δεν είναι μεταβιβάσιμα και παραχωρούνται αποκλειστικά για χρήση από τους δικαιούχους. Σε περίπτωση απώλειας της φοιτητικής ταυτότητας ο δικαιούχος θα πρέπει να ενημερώσει το Γραφείο Φοιτητικής Ζωής ούτως ώστε η χρήση των κουπονιών να ανασταλεί μέχρι να επανεκδοθεί νέα φοιτητική ταυτότητα.

Τα κουπόνια σίτισης πιστώνονται ηλεκτρονικά στη φοιτητική ταυτότητα του δικαιούχου από το Γραφείο Φοιτητικής Ζωής κατά τη διάρκεια των τριών πρώτων εβδομάδων κάθε ακαδημαϊκού εξαμήνου. Σε περίπτωση που κάποιος φοιτητής δεν παραλάβει τα κουπόνια σίτισης εντός των τριών πρώτων εβδομάδων του κάθε εξαμήνου, τότε θα αφαιρείται από το συνολικό ποσό ένα κουπόνι ύψους 7,00 ευρώ για κάθε εργάσιμη μέρα που έχει περάσει από την πρώτη μέρα των μαθημάτων.

#### Βραβεία

Κάθε χρόνο χορηγοί προσφέρουν σε φοιτητές του Πανεπιστημίου Κύπρου χρηματικά βραβεία τα οποία διέπονται από διάφορα κριτήρια όπως χαμηλό οικογενειακό εισόδημα, κοινωνική προσφορά, πολιτιστική προσφορά και υψηλή ακαδημαϊκή επίδοση. Παραδείγματα τέτοιων Βραβείων είναι το Βραβείο Έλλης Παναγιώτη Mαλλή, Βραβείο Κοινωνικής Προσφοράς «Pοταριανού Oμίλου Λευκωσίας Λευκοθέα», Βραβείο Πόπης Παπαχριστοφόρου-Κυριακοπούλου, Θεμιστοκλή Δέρβη, Βραβεία Ομίλου Γυναικών Επαρχίας Κερύνειας.

#### ΠΡΟΓΡΑΜΜΑ ΕΘΕΛΟΝΤΩΝ ΦΟΙΤΗΤΩΝ (ΠΕΦ)

Αναγνωρίζοντας το ρόλο της εθελοντικής προσφοράς τόσο στην ανάπτυξη της προσωπικότητας των νέων ανθρώπων μέσα από την απόκτηση εμπειριών και νέων δεξιοτήτων, όσο και στην καλλιέργεια συλλογικής συνείδησης και κοινωνικής αλληλεγγύης, επιδιώκει ενεργά την προώθηση του εθελοντισμού ανάμεσα στους φοιτητές, μέσω της λειτουργίας του Προγράμματος Εθελοντών Φοιτητών (ΠΕΦ), το οποίο συντονίζεται από την ΥΣΦΜ. Στόχος του Προγράμματος είναι η εθελοντική συμβολή των φοιτητών σε δραστηριότητες που αφορούν υπηρεσίες, καθήκοντα και εκδηλώσεις εντός και εκτός του Πανεπιστημίου.

#### Φοιτητικοί Ομιλοι

Στο Πανεπιστήμιο Κύπρου λειτουργούν αρκετοί φοιτητικοί όμιλοι. Τέτοιοι φοιτητικοί όμιλοι που λειτουργούν στο Πανεπιστήμιο Κύπρου σήμερα είναι:

* Αρχαιολογίας
* Ελληνικής Γλώσσας και Ξένων Πολιτισμών
* Δημοσιογραφικός
* Διεθνών Φοιτητών
* Εθελοντών
* Θεατρικός
* Μουσικός «Τερψιχορία»
* Νομικής
* Ορθόδοξης και Ελληνικής Παράδοσης
* Πληροφορικής
* Περιβαλλοντικός και Φιλοζωικός
* Ξιφασκίας
* Επιτραπέζιων Παιχνιδιών
* Τέχνης
* Φωτογραφικός
* Φιλοσοφίας
* Χορευτικός
* Ψυχολογίας
* Κοινωνιολογίας και Κοινωνικής Κριτικής
* Χειροσφαίρισης

Η Συντονιστική Επιτροπή Ομίλων διοργανώνει κάθε Σεπτέμβριο (αρχές έκαστου ακαδημαϊκού έτους), στην Πανεπιστημιούπολη, Βραδιά Ομίλων κατά τη διάρκεια της οποίας οι φοιτητές έχουν την ευκαιρία να ενημερωθούν για τις ενέργειες του κάθε ομίλου και να γίνουν μέλη σε αυτούς που ανταποκρίνονται στα ενδιαφέροντα τους. Οι φοιτητές έχουν την ευκαιρία να γίνουν μέλη σε ομίλους αλλά και να ιδρύσουν νέους ομίλους καθ’ όλη τη διάρκεια της ακαδημαϊκής χρονιάς επικοινωνώντας τηλεφωνικώς ή με ηλεκτρονικό ταχυδρομείο με τη Συντονιστική Επιτροπή Ομίλων ή/και με το Γραφείο Φοιτητικής Ζωής.

#### Συνεργασία με Εξωτερικές Οργανώσεις και Φιλανθρωπικά Σωματεία

Το Γραφείο Φοιτητικής Ζωής και η Συντονιστική Επιτροπή των Ομίλων συνεργάζονται με διάφορους συνδέσμους (όπως για παράδειγμα Ραδιομαραθώνιος, Πορεία Χριστοδούλας, Σύνδεσμος Καρκινοπαθών και Φίλων κτλ.) και πραγματοποιούν μαζί τους εράνους.

## Γραφείο Ψυχολογικής Στήριξης

Τα χρόνια στο Πανεπιστήμιο μπορούν να είναι συναρπαστικά, δημιουργικά, αλλά συνάμα αγχώδη. Κατά τη διάρκεια της φοιτητικής τους ζωής, οι προπτυχιακοί και μεταπτυχιακοί φοιτητές έχουν να αντιμετωπίσουν αρκετές προκλήσεις, όπως να διαχειριστούν την πίεση και το άγχος των σπουδών, να πάρουν αποφάσεις, και να αναλάβουν νέους ρόλους. Είναι μια περίοδος της ζωής σημαντική για την ανακάλυψη της ταυτότητας, τη δημιουργία και διατήρηση σχέσεων με άλλους ανθρώπους, ενώ συχνά οι φοιτητές καλούνται να αντιμετωπίσουν απώλειες στη ζωή τους, να χειριστούν νέες ακαδημαϊκές απαιτήσεις, και να διαχειριστούν τον τρόπο που οι ίδιοι βιώνουν και οι άλλοι αντιμετωπίζουν τη διαφορετικότητά τους.

### 1. Αποστολή

Πρωταρχικός στόχος του Γραφείου Ψυχολογικής Στήριξης είναι να συμβάλει στην προσωπική ανάπτυξη και ευημερία των φοιτητών, ώστε να μπορέσουν να έχουν τη βέλτιστη δυνατή εμπειρία κατά τη διάρκεια των σπουδών τους. Ταυτόχρονα, οι δεξιότητες, γνώσεις, και αυτοπεποίθηση που αναπτύσσονται μέσω της διαδικασίας της συμβουλευτικής και ψυχοθεραπείας, μπορούν να φανούν χρήσιμες και μετά την ολοκλήρωση των σπουδών τους, στις διάφορες προσωπικές και επαγγελματικές προκλήσεις που θα κληθούν να αντιμετωπίσουν.

### 2. Υπηρεσίες του Γραφείου Ψυχολογικής Στήριξης

#### Ψυχολογική συμβουλευτική

Το Γραφείο Ψυχολογικής Στήριξης προσφέρει ένα ασφαλές και εχέμυθο περιβάλλον όπου οι φοιτητές του Πανεπιστημίου Κύπρου μπορούν να συζητήσουν ελεύθερα ζητήματα που τους απασχολούν σε σχέση με τη διαχείριση δύσκολων καταστάσεων, συναισθημάτων, και προσωπικούς τους προβληματισμούς. Οι υπηρεσίες του Γραφείου προσφέρονται μέσα από βραχείας διάρκειας ατομικές συναντήσεις για συμβουλευτική και ψυχοθεραπεία. Συχνά θέματα που απασχολούν τους φοιτητές που επισκέπτονται το Γραφείο είναι διάφορες ψυχολογικές δυσκολίες όπως άγχος, προσωπικές σχέσεις, διάθεση, προσαρμογή στο ακαδημαϊκό περιβάλλον, σχέσεις, απώλειες όπως πένθος και χωρισμός, ακαδημαϊκές δυσκολίες ή προσωπικές και επαγγελματικές αποφάσεις, και ζητήματα ταυτότητας και προσωπικής ανάπτυξης. Οι ψυχολογικές υπηρεσίες προσφέρονται από την Υπεύθυνη Ψυχολόγο, και από ειδικευόμενους κλινικούς ψυχολόγους, στο πλαίσιο της άσκησης του διδακτορικού προγράμματος στην Κλινική Ψυχολογία του Τμήματος Ψυχολογίας. Επιπρόσθετα, το Γραφείο διαμεσολαβεί για να παρέχονται ακαδημαϊκές διευκολύνσεις σε φοιτητές με μαθησιακές και ψυχολογικές δυσκολίες.

#### Εκπαιδεύσεις

Το Γραφείο Ψυχολογικής Στήριξης μπορεί, κατόπιν διευθέτησης, να διοργανώσει εκπαιδεύσεις για φοιτητές ή και ακαδημαϊκούς που ενδιαφέρονται, σε μορφή σεμιναρίου ή βιωματικών ομάδων, για θέματα που μπορεί να απασχολούν την ακαδημαϊκή κοινότητα και για ανάπτυξη δεξιοτήτων, όπως επικοινωνία, διαχείριση χρόνου, τεχνικές διαχείρισης άγχους και χαλάρωσης, κ.α.

#### Δραστηριότητες/Εκδηλώσεισ

Εκτός από συμβουλευτική, ψυχοθεραπεία, και εκπαίδευση, το Γραφείο Ψυχολογικής Στήριξης πραγματοποιεί και πολλές καινοτόμες και πολυδιάστατες δραστηριότητες, που αφορούν την υγεία και την προσωπική ανάπτυξη των φοιτητών, δίνοντας ένα ευχάριστο και παράλληλα δημιουργικό τόνο στη φοιτητική ζωή.

Ανάμεσα σε άλλα, διοργανώνονται παρουσιάσεις, εργαστήρια, συζητήσεις για επίκαιρα ψυχοκοινωνικά θέματα (π.χ. διαφορετικότητα, σεξουαλικότητα, διαδίκτυο κ.α.), εργαστήρια χαλάρωσης, εκστρατείες πρόληψης και ευαισθητοποίησης για θέματα ψυχολογικής υγείας και ευημερίας. Πολλές από τις δραστηριότητες του Γραφείου Ψυχολογικής Στήριξης εντάσσονται στο Πρόγραμμα Μη Τυπικής Μάθησης του Τομέα Φοιτητικής Μέριμνας, και στοχεύουν στην προώθηση της ευημερίας, ενδυνάμωση, και στην ενίσχυση της ουσιαστικής συμμετοχής των φοιτητών.

#### Ενημερωτικό Υλικό

Κατά διαστήματα το Γραφείο εκδίδει και διανέμει σχετικό ενημερωτικό υλικό, που αφορά θέματα που συχνά απασχολούν τους φοιτητές, όπως άγχος, δεξιότητες μελέτης, σχέσεις, ουσίες, διάθεση, κ.α., το οποίο αναρτάται και στην ιστοσελίδα του Γραφείου. Στην ιστοσελίδα του Γραφείου δημοσιεύονται επίσης άρθρα αυτοβοήθειας, εργαλεία αυτοαξιολόγησης, ενημερωτικό υλικό, καθώς και σύνδεσμοι σε άλλες εθελοντικές και επαγγελματικές οργανώσεις σε σελίδες όπου οι φοιτητές μπορούν να αποταθούν για πληροφόρηση για ειδικά θέματα που τους απασχολούν.

\* Για περισσότερες πληροφορίες, σχετικά με το Γραφείο Ψυχολογικής Στήριξης, [www.ucy.ac.cy/counseling](http://www.ucy.ac.cy/counseling).

## Γραφείο Σταδιοδρομίας

### 1. Σύνδεση με την Αγορά Εργασίας

Το Γραφείο Σταδιοδρομίας λειτουργεί ως συνδετικός κρίκος μεταξύ των φοιτητών του Πανεπιστημίου Κύπρου και της Αγοράς Εργασίας. Μέσα από την διοργάνωση εκδηλώσεων αλλά και τις διάφορες εκδόσεις του Γραφείου παρέχεται η αναγκαία πληροφόρηση για τα διάφορα επαγγέλματα και επιχειρήσεις που ενδιαφέρουν τους φοιτητές του Πανεπιστημίου Κύπρου. Συμβουλεύει επίσης τους φοιτητές για μια επιτυχημένη προσωπική συνέντευξη, παρέχει πληροφορίες για τη σύνταξη βιογραφικού σημειώματος και αιτήσεων και γενικά βοηθά στην όσο καλύτερη προετοιμασία των φοιτητών για εισδοχή στην Αγορά Εργασίας.

### 2. Καλοκαιρινές Τοποθετήσεις Φοιτητών

Το Γραφείο Σταδιοδρομίας συντονίζει Πρόγραμμα Καλοκαιρινών Τοποθετήσεων το οποίο προσφέρει την ευκαιρία στους φοιτητές να απασχοληθούν σε επιχειρήσεις του κλάδου τους και να αποκτήσουν έτσι πολύτιμες εμπειρίες σε σχέση με την μελλοντική επαγγελματική τους πορεία.

### 3. Υποτροφίες και Καλοκαιρινά Προγράμματα

Μέσα από τις ανακοινώσεις του Γραφείου Σταδιοδρομίας, οι φοιτητές του Πανεπιστημίου Κύπρου μπορούν να ενημερώνονται για τις διάφορες υποτροφίες που προσφέρονται για τις μεταπτυχιακές σπουδές στο εξωτερικό, όπως επίσης και για διάφορα καλοκαιρινά προγράμματα όπως Καλοκαιρινά Σχολεία, στην Κύπρο και στο εξωτερικό.

### 4. Εργοδότηση

Το Γραφείο Σταδιοδρομίας συντονίζει τη διαδικασία εργοδότησης φοιτητών εντός Πανεπιστημίου και ενημερώνει με ανακοινώσεις τους φοιτητές για προκηρύξεις προσωρινών θέσεων εργασίας για φοιτητές εντός του Πανεπιστημίου. Επίσης, ενημερώνει τους φοιτητές για ευκαιρίες εργοδότησης εκτός Πανεπιστημίου. Όλες οι πιο πάνω πληροφορίες συγκεντρώνονται και ανακοινώνονται και μέσα από το δεκαπενθήμερο έντυπο Καριέρα και Σπουδές, που διατίθεται στην Πανεπιστημιακή Κοινότητα σε ηλεκτρονική μορφή.

### 5. Συλλογή Βιογραφικών Αποφοίτων

Το Γραφείο Σταδιοδρομίας συλλέγει και αποθηκεύει για περίοδο 3 χρόνων βιογραφικά σημειώματα αποφοίτων για προώθηση τους σε επιχειρήσεις/οργανισμούς.

### 6. Μεταπτυχιακές Σπουδές στο Εξωτερικό

Το Γραφείο Σταδιοδρομίας παρέχει, μέσα από ατομικές συναντήσεις, την αναγκαία πληροφόρηση για επιλογή μεταπτυχιακού τίτλου και ιδρύματος στο εξωτερικό. Είτε μέσα από έντυπα και οδηγούς που βρίσκονται στην βιβλιοθήκη του Γραφείου είτε μέσα από ιστοσελίδες του διαδικτύου, οι φοιτητές του Πανεπιστημίου Κύπρου μπορούν να διεξάγουν μια ενδελεχή έρευνα και να καταλήξουν με τη βοήθεια του Γραφείου Σταδιοδρομίας στην απόφαση τους.

### 7. Εκδηλώσεις

Το Γραφείο Σταδιοδρομίας στην προσπάθεια του να δικτυωθεί με την αγορά εργασίας, διοργανώνει καθ’ όλη τη διάρκεια του ακαδημαϊκού έτους διαφορές εκδηλώσεις, που περιλαμβάνουν παρουσιάσεις επαγγελματικών συνδέσμων, παρουσιάσεις οργανισμών και εταιρειών για προώθηση ευκαιριών απασχόλησης, όπως επίσης και διαλέξεις που αφορούν στην επαγγελματική σταδιοδρομία στην Κύπρο και στην Ευρώπη, αξιοποιώντας αριθμό διακεκριμένων προσωπικοτήτων από τον επιχειρηματικό τομέα.

Το πρόγραμμα εκδηλώσεων ανακοινώνεται με την έναρξη του ακαδημαϊκού έτους.

### 8. Εργαστήρια/Παρουσιάσεις

Το Γραφείο Σταδιοδρομίας οργανώνει για όλους τους φοιτητές τα πιο κάτω εργαστήρια και εκδίδει σχετικά βοηθητικά εγχειρίδια:

* Τεχνικές αναζήτησης εργασίας
* Επαγγελματική συμπεριφορά
* Δεξιότητες αποτελεσματικής επικοινωνίας
* Βιογραφικό σημείωμα και συνοδευτική επιστολή
* Personal statement (για μεταπτυχιακές σπουδές)

## Γραφείο Πληροφορικών Συστημάτων

Η αποστολή του γραφείου είναι η διασφάλιση της ομαλής λειτουργίας των λογισμικών συστημάτων της Υπηρεσίας Σπουδών και Φοιτητικής Μέριμνας (ΥΣΦΜ), παρέχοντας την αναγκαία λειτουργική και τεχνική υποστήριξη.

### 1. Λειτουργική και Τεχνική Υποστήριξη Συστήματος Banner Student System

Το Σύστημα Banner Student χρησιμοποιείται από την ΥΣΦΜ για τη διαχείριση των φοιτητικών στοιχείων.

### 2. Λειτουργική και Τεχνική Υποστήριξη Συστήματος BannerWeb

Το σύστημα BannerWeb αποτελείται από δύο web modules – Self-Service for Student και Self-Service for Faculty – τα οποία χρησιμοποιούνται από τους Φοιτητές και τους Ακαδημαϊκούς αντίστοιχα.

Για του οδηγούς χρήσεως του BannerWeb, επισκεφθείτε την ιστοσελίδα <http://www.ucy.ac.cy/fmweb/el/organizational-structure/information-systems-office/9-gr-articles/55-bannerweb-information>.

### 3. Self-Service for Students

Μία από σημαντικότερες λειτουργίες που παρέχει η εφαρμογή Self-Service for Students είναι η πραγματοποίηση των εγγραφές σε μαθήματα από τους φοιτητές μέσω του διαδικτύου.

Επίσης, η εφαρμογή δίνει στους φοιτητές τη δυνατότητα πρόσβασης:

* σε όλα τα Ακαδημαϊκά τους στοιχεία,
* στα προσωπικά τους στοιχεία,
* στον Κατάλογο Μαθημάτων,
* στο Ωρολόγιο Πρόγραμμα.

## Τομέας Ασφάλειας και Υγείας

Η ασφάλεια και υγεία στους χώρους του Πανεπιστημίου Κύπρου αποτελεί κύριο στόχο του. Ως εκ τούτου, η ασφάλεια και υγεία θα πρέπει να αποτελεί και στόχο του καθενός ατόμου, καθότι τόσο η προώθηση της ασφάλειας αλλά και η διατήρηση της υγείας, αποτελούν δύο κύρια συστατικά για τη διατήρηση της ζωής και τη βελτίωση της ποιότητάς της. Ο Τομέας Ασφάλειας και Υγείας (ΤΑΥ) διαχειρίζεται επίσης κάθε ζήτημα που αφορά την υγεία της Πανεπιστημιακής Κοινότητας και ιδιαίτερα των φοιτητών.

### 1. Ιατροφαρμακευτική Περίθαλψη Φοιτητών στην Κύπρο

Σύμφωνα με τους περί Κυβερνητικών Ιατρικών Ιδρυμάτων και Υπηρεσιών Γενικούς Κανονισμούς, για τους Κύπριους φοιτητές που σπουδάζουν με πλήρη φοίτηση σε πιστοποιημένους κλάδους σπουδών των Ανώτερων και Ανώτατων Εκπαιδευτικών Ιδρυμάτων της Κύπρου μέχρι την ηλικία των 28 ετών, παρέχεται δωρεάν ιατροφαρμακευτική περίθαλψη από τα κρατικά νοσηλευτήρια, εφόσον είναι ενταγμένοι στην Κάρτα Νοσηλείας των γονιών τους. Οι Κύπριοι φοιτητές θα πρέπει αποταθούν στο Υπουργείο Υγείας (Κάρτες Νοσηλείας, τηλ.: 22605474/467/468) ή στο Κέντρο Εξυπηρέτησης του Πολίτη για περισσότερες πληροφορίες. Επίσης, φοιτητές που προέρχονται από χώρες της Ε.Ε. θα πρέπει να προσκομίζουν την Ευρωπαϊκή Κάρτα Ασφάλισης Ασθένειας (ΕΚΑΑ) στα Κρατικά Νοσηλευτήρια, για κάλυψη της ιατρικά αναγκαίας περίθαλψης κατά την προσωρινή τους διαμονή στην Κύπρο.

Σε αντίθετη περίπτωση θα πρέπει να έχουν ιδιωτική ασφάλιση. Φοιτητές προερχόμενοι από τρίτες χώρες, δε δικαιούνται σε δωρεάν περίθαλψη στα Κρατικά Νοσηλευτήρια και συνεπώς θα πρέπει να προβαίνουν σε ιδιωτική ασφάλιση. Σε περίπτωση που επισκεφθούν οποιοδήποτε κρατικό ή ή/ και ιδιωτικό νοσηλευτήριο τότε μπορούν να αιτηθούν αποζημίωση από την Ασφαλιστική Εταιρεία που είναι ασφαλισμένοι.

### 2. Κέντρα Υγείας Πανεπιστημίου Κύπρου

Tα Κέντρα Υγείας, βρίσκονται στα Κεντρικά Κτήρια του Πανεπιστημίου στη Λεωφόρο Καλλιπόλεως και στην Πανεπιστημιούπολη. Είναι αρμόδια για την ενημέρωση των φοιτητών και γενικά ολόκληρης της πανεπιστημιακής κοινότητας σε θέματα υγείας, καθώς και για την παροχή Πρώτων Βοηθειών και Νοσηλευτικών Υπηρεσιών.

Τα στοιχεία επικοινωνίας με τα Κέντρα Υγείας είναι τα ακόλουθα:

* Κέντρο Υγείας Πανεπιστημιούπολης: τηλ. 22895270, Κέντρο Κοινωνικών Δραστηριοτήτων Κτήριο 6, Γραφείο 006,
* Κέντρο Υγείας Καλλιπόλεως: τηλ. 2289-5280, Κεντρικά Κτήρια Καλλιπόλεως, Κτήριο Β, Γραφείο 014.

Περισσότερες πληροφορίες διαθέσιμες στο σύνδεσμο <http://www.ucy.ac.cy/hr/el/office-of-safety-health-and-environment>.

## Φοιτητική Ενωση Πανεπιστημίου Κύπρου

Η Φοιτητική Ένωση του Πανεπιστημίου Κύπρου (Φ.Ε.ΠΑΝ.) ιδρύθηκε το 1993 και αποτελεί το οργανωμένο συνδικαλιστικό σώμα των φοιτητών στο Πανεπιστήμιο Κύπρου. Κάθε φοιτητής με την εγγραφή του στο Πανεπιστήμιο γίνεται μέλος στη Φοιτητική Ένωση αποκτώντας δικαίωμα λόγου και συμμετοχής σε ότι αφορά την Ένωση. Οι φοιτητές συμμετέχουν σε όλα τα σώματα του Πανεπιστημίου (Συμβούλιο Πανεπιστημίου, Σύγκλητο, Συγκλητικές Επιτροπές, Συμβούλια Τμημάτων και Σχολών).

Το εκτελεστικό όργανο της Ένωσης είναι το 21μελές Διοικητικό Συμβούλιο που εκλέγεται κάθε Μάρτιο από τα μέλη της. Το Διοικητικό Συμβούλιο της Φ.Ε.ΠΑΝ. συνέρχεται σε τακτικές συνεδρίες μια φορά την εβδομάδα. Λαμβάνει αποφάσεις στα διάφορα φοιτητικά ζητήματα και προβαίνει σε ανάλογες συναντήσεις με τις Πρυτανικές Αρχές και με άλλους αρμόδιους φορείς.

## Αθλητικό Κέντρο Πανεπιστημίου Κύπρου

Το Πανεπιστήμιο Κύπρου δίδει μεγάλη σημασία στον αθλητισμό, διότι θεωρεί ότι η σωματική αγωγή αποτελεί αναπόσπαστο μέρος της πνευματικής αγωγής και καλλιέργειας του ανθρώπου, αλλά και του κυπριακού πολιτισμού.

Το Αθλητικό Κέντρο του Πανεπιστημίου Κύπρου διοικείται από 9-μελές Διοικητικό Συμβούλιο, με σκοπό την ανάπτυξη του αθλητισμού σε όλη την πανεπιστημιακή κοινότητα, την προφορά επιλεγόμενων μαθημάτων αθλητισμού σε όλους τους φοιτητές, και τέλος, τη συμμετοχή του Πανεπιστημιακού Αθλητισμού Κύπρου, καθώς επίσης και σε πρωταθλήματα της Ευρωπαϊκής Ομοσπονδίας Πανεπιστημιακού Αθλητισμού.

Το Αθλητικό Κέντρο έχει ετοιμάσει ένα Αθλητικό Πρόγραμμα, που παρέχει τη δυνατότητα σύμφωνα με τις ανάγκες και τα προσόντα του καθ’ ενός, να διαλέξει την Αθλητική δραστηριότητα που του ταιριάζει και να αξιοποιήσει ενεργητικά τον ελεύθερο του χρόνο, και το οποίο χωρίζεται σε πέντε κατηγορίες¨

* Εσωτερικά πρωταθλήματα,
* Αγωνιστικά τμήματα,
* Ψυχαγωγικό αθλητισμό,
* Αθλητισμός και προσφορά στο κοινωνικό σύνολο,
* Εκδηλώσεις.

Περισσότερες πληροφορίες για το Αθλητικό Πρόγραμμα του Πανεπιστημίου Κύπρου, μπορείτε να βρείτε στον ακόλουθο σύνδεσμο: <http://www.ucy.ac.cy/athletics/el/>.

## Ραδιοφωνικός Σταθμός Πανεπιστημίου Κύπρου

Ο ραδιοφωνικός σταθμός του Πανεπιστημίου Κύπρου (UCY Voice) ιδρύθηκε για να προβάλλει το έργο του ιδρύματος, να παρέχει πληροφόρηση στα μέλη της πανεπιστημιακής κοινότητας αλλά και για να δώσει φωνή στους φοιτητές του Πανεπιστημίου Κύπρου.

#### Συχνότητα/Εγκαταστάσεις

Ο ραδιοφωνικός σταθμός του Πανεπιστημίου Κύπρου εκπέμπει από τη συχνότητα 95.2 fm και από την ιστοσελίδα [www.ucyvoice.ucy.ac.cy](http://www.ucyvoice.ucy.ac.cy). Οι εγκαταστάσεις του βρίσκονται στο Κέντρο Κοινωνικών Δραστηριοτήτων, στην Πανεπιστημιούπολη. Περιλαμβάνουν τρία στούντιο – εκπομπής, παραγωγής και συνεντεύξεων. Ο ραδιοσταθμός είναι εξοπλισμένος με όλα τα σύγχρονα συστήματα ήχου για την καλύτερη δυνατή ποιότητα.

#### Πρόγραμμα

Ο UCY Voice εκπέμπει σε 24ωρη βάση, και το πρόγραμμά του καλύπτει όλο το φάσμα της ενημέρωσης και της ψυχαγωγίας με μουσικές, πολιτιστικές, αθλητικές και άλλες εκπομπές.

#### Ραφιοφωνικοί Παραγωγοί

Παραγωγοί του ραδιοσταθμού μπορούν να είναι οι φοιτητές, οι καθηγητές, οι απόφοιτοι καθώς και το διοικητικό προσωπικό του Πανεπιστημίου Κύπρου. Όλοι έχουν την ευκαιρία να γνωρίσουν τη διαδικασία της ραδιοφωνικής παραγωγής και να δημιουργήσουν τις δικές τους εκπομπές.

#### Τομείς Δραστηριότητας

Οι συμμετέχοντες στον ραδιοσταθμό μπορούν να ασχοληθούν με τα πιο κάτω:

* Παραγωγή και παρουσίαση εκπομπών,
* Παραγωγή ραδιοφωνικών σποτ,
* Ζωντανή μετάδοση εκδηλώσεων,
* Ζωντανή μετάδοση και σχολιασμό αθλητικών αγώνων (μπάσκετ, χειροσφαίριση),
* Δημοσιογραφία,
* Ηχοληψία.

# Παραρτήματα